**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

**ԲՈՎԱՆԴԱԿՈՒԹՅՈՒՆ**

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 3](#_Toc150443074)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2023 ԹՎԱԿԱՆԻ ԻՆՆ ԱՄԻՍՆԵՐԻՆ 8](#_Toc150443075)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 8](#_Toc150443076)

[Արտաքին միջավայրի զարգացումներ 8](#_Toc150443077)

[ՀՀ մակրոտնտեսական զարգացումներ 11](#_Toc150443078)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 33](#_Toc150443079)

[ՀՀ ՊԵՏԱԿԱՆ ԲՅՈՒՋԵԻ 2023 ԹՎԱԿԱՆԻ ԻՆՆ ԱՄԻՍՆԵՐԻ ՑՈՒՑԱՆԻՇՆԵՐԸ 42](#_Toc150443080)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2023 ԹՎԱԿԱՆԻ ԻՆՆ ԱՄԻՍՆԵՐԻՆ 43](#_Toc150443081)

[Հարկային եկամուտներ և պետական տուրքեր 44](#_Toc150443082)

[Պաշտոնական դրամաշնորհներ 50](#_Toc150443083)

[Այլ եկամուտներ 51](#_Toc150443084)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2023 ԹՎԱԿԱՆԻ ԻՆՆ ԱՄԻՍՆԵՐԻՆ 55](#_Toc150443085)

[ՀՀ պետական բյուջեի ծախսերը ծրագրային դասակարգմամբ 62](#_Toc150443086)

[ՀՀ 2023 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ՀԱՎԵԼՈՒՐԴԸ 140](#_Toc150443106)

[ՀՀ ՊԵՏԱԿԱՆ ՊԱՐՏՔԸ 148](#_Toc150443107)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. 2023 թվականի ինն ամիսներին համաշխարհային մատակարարման շղթաների աստիճանական վերականգնման, ինչպես նաև կենտրոնական բանկերի կողմից կիրառվող զսպող դրամավարկային քաղաքականության պայմաններում ՀՀ հիմնական գործընկեր երկրներում տնտեսական աճը գտնվել է դրական տիրույթում: Միևնույն ժամանակ Եվրագոտում շարունակաբար աճի տեմպի դանդաղում է դիտվել, իսկ ՌԴ-ում տնտեսական աճը մտել է դրական տիրույթ և ունեցել է արագացման միտում: Կենտրոնական բանկերի շարունակվող խիստ դրամավարկային քաղաքականության արդյունքում նկատվել է գնաճի տեմպերի դանդաղում:
2. Դեպի Հայաստան մարդկանց ներհոսքի, զբոսաշրջության զգալի ավելացման, տեղեկատվական տեխնոլոգիաների ոլորտի ընկերությունների՝ ՀՀ տեղափոխման, ինչպես նաև ՀՀ-ից դեպի Ռուսաստան արտահանման պահանջարկի ավելացման արդյունքում ձևավորված տնտեսական ակտիվության աճի բարձր տեմպերը շարունակվել են նաև 2023 թվականի ինն ամիսներին։ Արդյունքում հունվար-սեպտեմբերին գրանցվել է 9.7% տնտեսական ակտիվության աճ` պայմանավորված հիմնականում ծառայությունների աճով: Տնտեսության մյուս ճյուղերում (բացառությամբ՝ արդյունաբերության) նույնպես գրանցվել է թողարկման ծավալների աճ:
3. 2023 թվականի ինն ամիսներին ներքին բարձր պահանջարկի և արտաքին որոշ շուկաներում ՀՀ ապրանքների նկատմամբ պահանջարկի ավելացման պայմաններում արտաքին առևտուրը նշանակալի աճ է գրանցել. ապրանքների արտահանումն աճել է 44.8%-ով, իսկ ներմուծումը՝ 46.4%-ով։
4. 2023 թվականի ինն ամիսներին միջին գնաճը կազմել է 2.8%՝ զգալիորեն դանդաղելով տարեսկզբից միջազգային շուկաներից փոխանցված գնանկումային ազդեցությունների և գնաճային սպասումների նվազման ներքո, ինչը թույլ է տվել ԿԲ-ին մեղմացնել դրամավարկային պայմանները և քաղաքականության տոկոսադրույքը նվազեցնել 1 տոկոսային կետով` սեպտեմբերին սահմանելով այն 9.75%-ի մակարդակում։
5. 2023 թվականի ինն ամիսներին բանկային համակարգի վարկերի և ավանդների ծավալների աճերը շարունակել են արագանալ։ Ընդ որում, վարկերի աճը դարձել է առավել ընդգրկուն, իսկ դրա տեմպը մոտեցել է ավանդների ծավալների աճին՝ այդպիսով կանգնեցնելով 2022 թվականից սկսած լրացուցիչ իրացվելիության կուտակման գործընթացը, ինչն արտահայտվել է վարկ/ավանդ հարաբերակցության կայունացմամբ 0.9 ցուցանիշի շուրջ:
6. Ֆինանսական շուկայի տոկոսադրույքները դրսևորել են տարբեր միտումներ՝ արձագանքելով վարկավորման պահանջարկի, միջազգային շուկաների տոկոսադրույքների, դրամավարկային քաղաքականության և երկրի ռիսկի վարքագծին։ Դրանցից առաջին երկուսի ազդեցությունը տոկոսադրույքների վրա աճի ուղղությամբ է եղել, իսկ մյուս երկուսինը՝ նվազման, ինչի արդյունքում պետական պարտատոմսերի եկամտաբերությունները նվազել են, վարկերի տոկոսադրույքները՝ փոքր աճ ունեցել, իսկ եվրոբոնդերի տոկոսադրույքները՝ պահպանվել գրեթե նույն մակարդակում ռիսկի հավելավճարի նվազման պայմաններում։
7. 2023 թվականի ինն ամիսներին հարկման բազաների աճի, ինչպես նաև վարչարարության բարելավման պայմաններում ՀՀ պետական բյուջեի հարկային եկամուտներն աճել են բարձր տեմպերով՝ կազմելով 1617.1 մլրդ դրամ և նախորդ տարվա նույն ժամանակահատվածի համեմատ աճելով 15.0%-ով: Տարվա առաջին կեսի համեմատ հարկերի հավաքագրման աճի տեմպերը դանդաղել են եկամտային հարկի դրույքաչափի նվազման և վերադարձի ծավալների աճի, ինչպես նաև տնտեսական ակտիվության ու գնաճի տեմպերի որոշակի դանդաղման արդյունքում։
8. 2023 թվականի ինն ամիսներին պետական բյուջեի եկամուտների պլանի կատարման և ծախսերի թերակատարման արդյունքում պետական բյուջեն եղել է հավելուրդային։ Իսկ հարկաբյուջետային քաղաքականության ազդեցությունն ամբողջական պահանջարկի վրա բարձր տնտեսական աճի պայմաններում գնահատվում է թույլ զսպող։

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ կառավարության կողմից եռամսյակային համամասնություններով հաստատված ՀՀ 2023 թվականի ինն ամիսների պետական բյուջեի եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված ծրագրային ցուցանիշները կատարվել են եկամուտների գծով՝ 101.5%‑ով՝ կազմելով 1,708.5 մլրդ դրամ, ծախսերի գծով՝ 84.6%-ով՝ կազմելով 1,633.9 մլրդ դրամ: Հարկ է նշել, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. Նախորդ տարվա ինն ամիսների համեմատ պետական բյուջեի եկամուտներն աճել են 13.8%‑ով կամ 207.7 մլրդ դրամով՝ հիմնականում պայմանավորված հարկային եկամուտների աճով:
3. Նախորդ տարվա նույն ժամանակահատվածի համեմատ պետական բյուջեի ծախսերն աճել են 12.7%-ով կամ 184.6 մլրդ դրամով, ընդ որում, 9.9%-ով (126.2 մլրդ դրամով) աճել են ընթացիկ ծախսերը, 33.6%-ով (58.4 մլրդ դրամով)՝ ոչ ֆինանսական ակտիվների հետ գործառնությունները:

**ՀՀ պետական բյուջեի եկամուտները**

1. 2022 թվականի ինն ամիսների համեմատ հարկային եկամուտների և պետական տուրքերի առաջանցիկ աճի արդյունքում բյուջեի եկամուտներում 1 տոկոսային կետով ավելացել է հարկային եկամուտների և պետական տուրքերի տեսակարար կշիռը, իսկ այլ եկամուտների և պաշտոնական դրամաշնորհների տեսակարար կշիռները նվազել են 0.5-ական տոկոսային կետով:
2. 2023 թվականի ինն ամիսների ընթացքում ՀՀ պետական բյուջե են մուտքագրվել 1,617.1 մլրդ դրամ հարկային եկամուտներ և պետական տուրքեր՝ ապահովելով 99.9% կատարողական: 2022 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 15%‑ով կամ 211.3 մլրդ դրամով, որը հիմնականում պայմանավորված է շահութահարկի, ավելացված արժեքի հարկի և եկամտային հարկի գծով մուտքերի աճով:
3. 2023 թվականի ինն ամիսների ընթացքում արտաքին աղբյուրներից ստացվել են շուրջ 5.9 մլրդ դրամ պաշտոնական դրամաշնորհներ՝ կազմելով ինն ամիսների համար ծրագրված մուտքերի 45.2%‑ը և 53.7%-ով կամ 6.8 մլրդ դրամով զիջելով նախորդ տարվա նույն ժամանակահատվածի ցուցանիշը, որը հիմնականում պայմանավորված է 2022 թվականի ինն ամիսների ընթցքում բյուջետային աջակցության ծրագրերի շրջանակներում 6.2 մլրդ դրամի ստացմամբ:
4. Հաշվետու ժամանակահատվածում ՀՀ պետական բյուջեի այլ եկամուտները կազմել են 85.6 մլրդ դրամ՝ 63.9%-ով գերազանցելով ինն ամիսների ծրագրված ցուցանիշը, 4.7%-ով՝ տարեկան ծրագրային ցուցանիշը և 3.9%-ով գերազանցելով 2022 թվականի ինն ամիսների ցուցանիշը: Ծրագրի գերազանցումը և նախորդ տարվա համեմատ աճը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարներից մուտքերով:

**ՀՀ պետական բյուջեի ծախսերը**

1. ՀՀ 2023 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ ինն ամիսներին նախատեսվել էր թվով 169 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 174, որոնցից ինն ամիսներին փաստացի միջոցներ են օգտագործվել 168-ի գծով, ընդ որում, ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. ՀՀ 2023 թվականի պետական բյուջեի ինն ամիսների փաստացի ծախսերի՝ 1,633.9 մլրդ դրամի 31%-ը բաժին է ընկել ՀՀ աշխատանքի և սոցիալական հարցերի նախարարության, 18.4-ը՝ ՀՀ պաշտպանության նախարարության, 9.9%-ը՝ ՀՀ ֆինանսների նախարարության, 9.3%‑ը՝ ՀՀ տարածքային կառավարման և ենթակառուցվածքների նախարարության, 8.4%-ը՝ ՀՀ կրթության, գիտության, մշակույթի և սպորտի նախարարության, 5.5%-ը՝ ՀՀ առողջապահության նախարարության պատասխանատվությամբ իրականացվող ծրագրերին:
3. 2022 թվականի ինն ամիսների համեմատ ՀՀ պետական բյուջեի ծախսերի 12.7% կամ 184.6 մլրդ դրամ աճը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 12.8% (57.7 մլրդ դրամ), ՀՀ պաշտպանության նախարարության ծախսերի 19.1% (48.2 մլրդ դրամ), ՀՀ ֆինանսների նախարարության ծախսերի 20.2% (27.1 մլրդ դրամ) և ՀՀ տարածքային կառավարման և ենթակառուցվածքների նախարարության ծախսերի 14.0% (18.7 մլրդ դրամ) աճով:
4. Ըստ տնտեսագիտական կառուցվածքի բյուջեի ծախսերի 45.5%-ը բաժին է ընկել ընթացիկ ծախսերին, 54.5%-ը` ոչ ֆինանսական ակտիվների հետ գործառնություններին, իսկ նախորդ տարվա ինն ամիսների համեմատ 12.7% աճը հիմնականում պայմանավորված է ոչ ֆինանսական ակտիվների գծով (կապիտալ) ծախսերի, սոցիալական նպաստների և կենսաթոշակների, դրամաշնորհների, ինչպես նաև տոկոսավճարների աճով:
5. Ոչ ֆինանսական ակտիվների հետ գործառնությունների ցուցանիշի ծրագրից 41.1% (162.2 մլրդ դրամ) շեղումը և նախորդ տարվա նույն ժամանակահատվածի համեմատ 33.6% (58.4 մլրդ դրամ) աճը հիմնականում պայմանավորված են կապիտալ ծախսերով:
6. Հաշվետու ժամանակահատվածում կապիտալ ծախսերը կազմել են 238.2 մլրդ դրամ կամ ճշտված ծրագրի 57.4%-ը և 33.1%-ով (59.2 մլրդ դրամով) գերազանցել նախորդ տարվա նույն ժամանակահատվածի ցուցանիշը: Առանց ՀՀ պաշտպանության նախարարության կապիտալ ծախսերի՝ պետական բյուջեի կապիտալ ծախսերի գծով գրանցվել է 27.7% (22 մլրդ դրամ) աճ:

**ՀՀ պետական բյուջեի հավելուրդը**

1. 2023 թվականի ինն ամիսներին ՀՀ պետական բյուջեն կատարվել է 74.6 մլրդ դրամ հավելուրդով՝ ծրագրված 248.4 մլրդ դրամ պակասուրդի և նախորդ տարվա նույն ժամանակահատվածի 51.4 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է եկամուտների գերակատարմամբ և ծախսերի համեմատաբար ցածր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 142.4 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 68 մլրդ դրամ կամ իննամսյա ծրագրի 51%-ը:
2. Հաշվետու ժամանակահատվածում ֆինանսավորման ներքին աղբյուրները կազմել են 152.6 մլրդ դրամ (կատարողականը՝ 32.1%), արտաքին աղբյուրները՝ -227.2 մլրդ դրամ (կատարողականը՝ 99.8%):

**ՀՀ ՊԵՏԱԿԱՆ ՊԱՐՏՔԸ**

1. 2023 թվականի սեպտեմբերի 30-ի դրությամբ ՀՀ պետական պարտքը կազմել է 4,454.2 մլրդ դրամ (11,322.3 մլն ԱՄՆ դոլար): ՀՀ պետական պարտքում 2,563.2 մլրդ դրամը (6,515.6 մլն ԱՄՆ դոլարը) կազմել է արտաքին պարտքը, 1,890.9 մլրդ դրամը (4,806.7 մլն ԱՄՆ դոլարը)՝ ներքին պարտքը:
2. ՀՀ դրամով և ԱՄՆ դոլարով արտահայտված` ՀՀ պետական պարտքի ցուցանիշներն աճել են համաչափորեն` 6.4%: Դա պայմանավորված է եղել 2022 թվականի տարեվերջի և 2023 թվականի երրորդ եռամսյակի վերջի դրությամբ ձևավորված ԱՄՆ դոլար / ՀՀ դրամ փոխարժեքների ոչ էական տարբերությամբ. փոփոխությունը կազմել է ընդամենը (0.2%)՝ 393.57-ից նվազելով մինչև 393.40:
3. ՀՀ կառավարության պարտքը 2023 թվականի սեպտեմբերի 30-ի դրությամբ կազմել է 4,244.9 մլրդ դրամ (10,790.4 մլն ԱՄՆ դոլար), որից արտաքին պարտքը՝ 2,354.0 մլրդ դրամ (5,983.7 մլն ԱՄՆ դոլար), իսկ ներքին պարտքը՝ 1,890.9 մլրդ դրամ (4,806.7 մլն ԱՄՆ դոլար):
4. 2023 թվականի սեպտեմբերի 30-ի դրությամբ ՀՀ կառավարության պարտքի ծավալը 2022 թվականի տարեվերջի համեմատությամբ աճել է 275.2 մլրդ դրամով կամ 6.9%-ով (դոլարային արտահայտությամբ այն աճել է 704.0 մլն ԱՄՆ դոլարով կամ 7%-ով):

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2023 ԹՎԱԿԱՆԻ ԻՆՆ ԱՄԻՍՆԵՐԻՆ

# 

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2023 թվականի ինն ամիսներին հիմնական գործընկեր երկրներում տնտեսական աճը շարունակում է մնալ դրական տիրույթում, սակայն որոշ երկրներում նկատվում է աճի տեմպի դանդաղում, իսկ որոշներում՝ արագացում։ Աճը զսպող գործոններ են շարունակում մնալ ռուս-ուկրաինական հակամարտության բացասական հետևանքներն ու կենտրոնական բանկերի կողմից կիրառվող շարունակական դրամավարկային քաղաքականության խստացումները: 2023 թվականի հունվար-սեպտեմբեր ամիսներին ԱՄՆ տնտեսությունը նախորդ տարվա համապատասխան ժամանակահատվածի նկատմամբ գրանցել է միջինում 2․3% աճ, ընդ որում՝ աճի տեմպն առաջին, երկրորդ և երրորդ եռամսյակներում աստիճանաբար արագացել է՝ կազմելով համապատասխանաբար 1.7%, 2.4% և 2.9%[[1]](#footnote-1)։ Առկա բարձր գնաճային ճնշումների պայմաններում Եվրագոտու տնտեսական աճն ինն ամիսներին միջինում կազմել է 0.6%: Տարեսկզբից աճի տեմպերը շարունակաբար դանդաղել են՝ երրորդ եռամսյակում կազմելով 0.1%, ընդ որում՝ առաջին եռամսյակում գրանցվել էր 1.2% աճ, իսկ երկրորդ եռամսյակում՝ 0.5%[[2]](#footnote-2)։ Չինաստանում հունվար-սեպտեմբեր ամիսներին միջինում գրանցվել է 5.2% աճ, ընդ որում՝ առաջին եռամսյակում՝ 4.5%, իսկ երկրորդ եռամսյակում գրանցված 6.3% աճից հետո երրորդ եռամսյակում այն կազմել է 4.9%[[3]](#footnote-3)՝ պայմանավորված ծառայությունների և մշակող արդյունաբերության ոլորտների աճի դանդաղմամբ[[4]](#footnote-4): Ռուսաստանի Դաշնությունում հունվար-սեպտեմբեր ամիսներին տնտեսական աճը միջինում կազմել է 2.8%, ընդ որում՝ առաջին եռամսյակի 1․8% անկումից հետո երկրորդ եռամսյակում տնտեսական աճը կազմել է 4․7%, իսկ երրորդ եռամսյակում մշակող արդյունաբերության և ծառայությունների ոլորտների աճերի աստիճանական վերականգնման արդյունքում տնտեսական ակտիվության աճը միջինում կազմել է 5.2%[[5]](#footnote-5):

1. Գործընկեր երկրների տնտեսական աճեր[[6]](#footnote-6), եռամսյակային, տ/տ, %

*Աղբյուրը՝ ԱՄՆ տնտեսական վերլուծությունների բյուրո, Եվրոստատ, Չինաստանի վիճակագրության ազգային բյուրո, ՌԴ տնտեսական զարգացման նախարարություն*

Ռուս-ուկրաինական հակամարտության պայմաններում 2022 թվականի մարտ ամսից արագացող գնաճը զսպելու նպատակով գործընկեր երկրների կենտրոնական բանկերի կողմից շարունակվում է իրականացվել զսպող քաղաքականություն: Ընդ որում, ԱՄՆ-ում և ԵԳ-ում գնաճը շարունակում է բարձր մնալ սահմանված թիրախներից, Չինաստանում հասել է զրոյական մակարդակի, իսկ ՌԴ-ում երկրորդ եռամսյակում թիրախային մակարդակից ներքև գտնվելուց հետո աճել է՝ գտնվելով թիրախայինից բարձր մակարդակում:

1. Գնաճն ու դրամավարկային քաղաքականության արձագանքը գործընկեր երկրներում[[7]](#footnote-7)

|  |
| --- |
| *Աղբյուրը՝ ԱՄՆ ԴՊՀ, ԵԿԲ, Չինաստանի ժողովրդական բանկ, ՌԴ ԿԲ* |

***Միջազգային գներ[[8]](#footnote-8):*** 2023 թվականի ինն ամիսներին հումքային և պարենային ապրանքների շուկայում գնաճային ճնշումները թուլացել են՝ պայմանավորված դրամավարկային քաղաքականությունների խիստ պայմանների պահպանմամբ, արժեշղթաների վերականգնմամբ և համաշխարհային աճի դանդաղմամբ, իսկ մետաղների գների դեպքում, մասնավորապես, պղնձի՝ Չինաստանի թույլ պահանջարկով: Նավթի միջազգային գները 2023 թվականի ինն ամիսներին նախորդ տարվա համապատասխան ժամանակահատվածի նկատմամբ նվազել են միջինում 20.7%‑ով, սակայն երրորդ եռամսյակում կտրուկ աճել են՝ պայմանավորված ՕՊԵԿ-ի կողմից նավթի արդյունահանման կրճատմամբ, արդյունքում, 2023 թվականի սեպտեմբերին կազմելով 94 ԱՄՆ դոլար մեկ բարելի դիմաց:

1. Նավթի, մետաղների և պարենի գների զարգացումներ

|  |  |
| --- | --- |
| *Աղբյուրը՝ Համաշխարհային բանկ* | *Աղբյուրը՝ ՄԱԿ–ի պարենի և գյուղատնտեսության կազմակերպություն* |

Պղնձի միջազգային գները շարունակել են նվազել. 2023 թվականի ինն ամիսներին պղնձի միջազգային գները նվազել են 5.4%-ով՝ սեպտեմբեր ամսին կազմելով 8,277 ԱՄՆ դոլար մեկ տոննայի համար: Պղնձի գների նվազումը պայմանավորված է Չինաստանի թույլ տնտեսական ակտիվությամբ, զարգացած երկրներում ռեցեսիայի մտավախություններով` ազդելով մետաղի պահանջարկի վրա: Մոլիբդենի միջազգային գինը 2023 թվականի հունվար-սեպտեմբեր ամիսներին նախորդ տարվա նույն ժամանակահատվածի համեմատ 43.2%-ով բարձր մակարդակում է: Հարկ է նշել, որ փետրվար ամսին գրանցվել է մոլիբդենի միջազգային գնի աննախադեպ բարձր մակարդակ՝ 1 տոննայի համար միջինում 96,121 ԱՄՆ դոլար, որը մետաղի պաշարների նվազմամբ պայմանավորված առաջարկի կրճատման արդյունք է: Սակայն մարտ ամսից մոլիբդենի գինը նվազելով կայունացել է՝ սեպտեմբերին կազմելով 56,222 ԱՄՆ դոլար:

Պարենի միջազգային գինը[[9]](#footnote-9) 2023 թվականի հունվար-սեպտեմբեր ամիսներին նախորդ տարվա նույն ժամանակահատվածի նկատմամբ նվազել է 14.6%-ով: Նշենք, որ հունվար-սեպտեմբեր ամիսներին շարունակաբար նվազումը պայմանավորված է որոշ ապրանքների (միս, կաթնամթերք, հացահատիկ, բուսական յուղեր) միջազգային գների նվազմամբ, ինչպես նաև դրամավարկային քաղաքականության բարձր տոկոսադրույքներով:

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

***Համախառն առաջարկ:*** Դեպի Հայաստան մարդկանց ներհոսքի, զբոսաշրջության զգալի ավելացման, տեղեկատվական տեխնոլոգիաների ոլորտի ընկերությունների ՀՀ տեղափոխման, ինչպես նաև ՀՀ-ից դեպի Ռուսաստան արտահանման պահանջարկի ավելացման արդյունքում ձևավորված տնտեսական ակտիվության աճի բարձր տեմպերը շարունակվել են նաև 2023 թվականի ինն ամիսներին, սակայն հունիս ամսից աճի տեմպերը սկսել են դանդաղել։ Արդյունքում 2023 թվականի հունվար-սեպտեմբերին նախորդ տարվա նույն ժամանակահատվածի համեմատ գրանցվել է տնտեսական ակտիվության ցուցանիշի 9.7% աճ (Գծապատկերներ 1-4)։ Տնտեսական ակտիվության աճը հիմնականում պայմանավորված է եղել ծառայությունների աճով (նպաստումը` 4.4 տոկոսային կետ): Տնտեսության մյուս ճյուղերի (բացառությամբ՝ արդյունաբերության) աճերը ևս նպաստել են տնտեսական ակտիվությանը։

Տնտեսական դրական զարգացումներին իր նպաստումն է շարունակում ունենալ բնակարանային շինարարության ոլորտի բարձր աշխուժությունը, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ծրագրի՝ աստիճանական Երևան քաղաքից դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների նկատմամբ բարձր պահանջարկ, ինչպես նաև օտարերկրացիների ներհոսքը:

Սեպտեմբերի 19-ին Լեռնային Ղարաբաղի բնակչության դեմ Ադրբեջանի կողմից սանձազերծված ռազմական գործողությունների և դրան հաջորդած ԼՂ բնակչության բռնի տեղահանման ազդեցությունը հունվար-սեպտեմբեր ամիսների տնտեսական զարգացումներում դեռևս չեն արտացոլվել։

***Արդյունաբերություն***[[10]](#footnote-10)***։*** 2023 թվականի հունվար-սեպտեմբերին արդյունաբերության ճյուղում գրանցվել է 0.6% թողարկման նվազում՝ պայմանավորված հանքագործական արդյունաբերություն և բացահանքերի շահագործում (նպաստումը՝ 0.9 տոկոսային կետ) և մշակող արդյունաբերություն (նպաստումը՝ 0.3 տոկոսային կետ) ենթաճյուղերի նվազմամբ, որը հիմնականում պայմանավորված է Սոթքի հանքավայրի շահագործման դադարեցմամբ, ինչպես նաև ՌԴ ռուբլու նկատմամբ ՀՀ դրամի արժևորման տեմպի արագացմամբ: Միաժամանակ էլեկտրաէներգիայի, գազի, գոլորշու և լավորակ օդի մատակարարում ենթաճյուղի աճը հակազդել է (0.5 տոկոսային կետով) արդյունաբերության նվազմանը, ինչը պայմանավորված է եղել էլեկտրաէներգիայի արտադրություն, հաղորդում և բաշխում ենթաճյուղի աճով:

Մշակող արդյունաբերության նվազումը հիմնականում պայմանավորված է եղել հիմնային մետաղների (նպաստումը` 2.7 տոկոսային կետ) և սննդամթերքի արտադրության (նպաստումը` 1.7 տոկոսային կետ) նվազմամբ։ Մշակող արդյունաբերության նվազման հիմնական գործոնը Սոթքի հանքի շահագործման դադարեցումն է, իսկ սննդամթերքի նվազումը պայմանավորված է եղել ինչպես արտաքին շուկաներում, այնպես էլ ներքին շուկաներում իրացման նվազմամբ։ Մշակող արդյունաբերության նվազմանը հիմնականում հակազդել են ոսկերչական (նպաստումը` 1.7 տոկոսային կետ), ծխախոտային արտադրատեսակների (նպաստումը` 1.4 տոկոսային կետ) արտադրության, ինչպես նաև պոլիգրաֆիական գործունեության (նպաստումը` 1.1 տոկոսային կետ) աճերը։

***Գյուղատնտեսություն։*** 2023 թվականիհունվար-սեպտեմբերին գյուղատնտեսության, անտառային տնտեսության և ձկնորսության համախառն արտադրանքն աճել է 1.6%-ով՝ պայմանավորված հիմնականում բուսաբուծության աճով (նպաստումը` 3.2 տոկոսային կետ)։ Բուսաբուծության աճն իր հերթին պայմանավորված է եղել հացահատիկի և հատիկաընդեղենի, պտղի և հատապտղի, կարտոֆիլի, ինչպես նաև բանջարեղենի բերքի աճով։ Միաժամանակ անասնաբուծության նվազումը 1.6 տոկոսային կետով հակազդել է ճյուղի աճին։ Անասնաբուծության նվազումն իր հերթին պայմանավորված է եղել կաթի և ձվի արտադրության, ինչպես նաև սպանդի համար գյուղատնտեսական կենդանու և թռչնի իրացման նվազմամբ, ինչի պատճառ է հանդիսացել տնային տնտեսությունների անասնագլխաքանակի նվազումը:

***Շինարարություն։*** Շինարարության ճյուղում գրանցված 17.0% աճը պայմանավորված է եղել հիմնականում կազմակերպությունների (նպաստումը` 18.2 տոկոսային կետ), ինչպես նաև համայնքների միջոցներով (նպաստումը` 2.9 տոկոսային կետ) իրականացված շինարարության ծավալների աճով։ Կազմակերպությունների միջոցներով իրականացված շինարարության ծավալների աճը պայմանավորվել է ներքին ներդրողների միջոցներով ֆինանսավորվող շինարարության աճով, որն իր հերթին վկայում է ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիպոտեկային վարկերի տոկոսավճարների եկամտահարկից վերադարձման պետական աջակցության ծրագիրը, ինչպես նաև օտարերկրյա քաղաքացիների մեծ ներհոսքի պայմաններում բնակարանային շուկայում առաջացած պահանջարկը)։ Մինչդեռ պետական բյուջեի միջոցներով ֆինանսավորվող շինարարության նվազումը հակազդել է շինարարության ընդհանուր աճին (3.7 տոկոսային կետ)՝ պայմանավորված ինչպես միջազգային վարկերով, այնպես էլ զուտ պետական բյուջեի միջոցներով ֆինանսավորվող շինարարության ծավալների նվազմամբ։[[11]](#footnote-11)

Ըստ տնտեսական գործունեության տեսակների՝ շինարարության աճին հիմնականում նպաստել է անշարժ գույքի հետ կապված գործունեության (հիմնականում՝ բնակարանաշինություն), ինչպես նաև կրթության ոլորտներում շինարարության ծավալների աճը: Մինչդեռ էլեկտրականության, գազի, գոլորշու և լավորակ օդի մատակարարում, ինչպես նաև տրանսպորտ ենթաճյուղերում իրականացված շինարարության ծավալների նվազումներն էականորեն հակազդել են ընդհանուր շինարարության աճին։

***Ծառայություններ և առևտուր։*** Ծառայություններն աճել են 13.4%-ով՝հիմնականում պայմանավորված տեղեկատվություն և կապ (նպաստումը` 8.4 տոկոսային կետ), տրանսպորտ (նպաստումը` 3.4 տոկոսային կետ), ինչպես նաև կացության և հանրային սննդի կազմակերպում (նպաստումը` 1.9 տոկոսային կետ) ենթաճյուղերի աճերով: Ճյուղի աճի վրա բացասաբար է ազդել միայն ֆինանսական և ապահովագրական գործունեության նվազումը (նպաստումը` 2.2 տոկոսային կետ), որը պայմանավորված է եղել բանկերի գործունեության նվազմամբ։ Վերջինս տեղի է ունեցել անցյալ տարվա նույն ժամանակահատվածում ենթաճյուղի բարձր աճի բազայի վրա՝ որպես արտարժույթի ներհոսքից ոչ տոկոսային եկամուտների դանդաղման հետևանք։

Տեղեկատվություն և կապ, տրանսպորտ, ինչպես նաև կացության և հանրային սննդի կազմակերպում ենթաճյուղերի դրական զարգացումները պայմանավորված են եղել ՌԴ-ից ՏՏ ոլորտի աշխատակիցների և ընկերությունների՝ ՀՀ տեղափոխմամբ, ինչպես նաև դեպի Հայաստան միջազգային զբոսաշրջության բարձր աճի տեմպերով:

Առևտրի 22.9% աճը հիմնականում պայմանավորված է եղել մեծածախ առևտրի աճով (նպաստումը՝ 18.1 տոկոսային կետ)։ Մեծածախ առևտրի բարձր աճը պայմանավորված է տնտեսության մյուս հատվածներում առկա բարձր պահանջարկով, ինչպես նաև ապրանքների պաշարների կուտակմամբ: Առևտրի և ծառայությունների աճն ուղեկցվել է ներքին (մասնավորապես՝ մասնավոր սպառման) և արտաքին (մասնավորապես՝ ծառայությունների արտահանման) պահանջարկի աճերով:

Հաշվետու ժամանակահատվածում բեռնափոխադրումների և ուղևորափոխադրումների ծավալներն աճել են: Բեռնափոխադրումների ծավալի 1.2% աճը հիմնականում պայմանավորված է եղել ավտոմոբիլային բեռնափոխադրումների աճով (նպաստումը՝ 7․4 տոկոսային կետ): Վերջինս իր հերթին պայմանավորված է եղել ինչպես ներկրված, այնպես էլ ներհանրապետական բեռնափոխադրումների աճով։ Ուղևորափոխադրումների ծավալն աճել է 21.1%-ով՝ հիմնականում պայմանավորված ավտոմոբիլային ուղևորափոխադրումների աճով (նպաստումը՝ 17.3 տոկոսային կետ):

Զբոսաշրջիկների այցելությունների բարձր աճն (2023 թվականի հունվար-սեպտեմբերին նախորդ տարվա նույն ժամանակահատվածի նկատմամբ 48.4%-ով) իր հերթին դրական ազդեցություն է ունեցել ծառայությունների որոշ տեսակների, առևտրի, ինչպես նաև ուղևորափոխադրումների վրա:

|  |  |
| --- | --- |
| ***Գծապատկեր 4.*** *ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)*  *Աղբյուրը՝ ՀՀ ՎԿ* | ***Գծապատկեր 5.*** *ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)*  *Աղբյուրը՝ ՀՀ ՎԿ* |
| ***Գծապատկեր 6.*** *Տնտեսության ճյուղերի նպաստումները ՏԱՑ-ին (տ.կ.)[[12]](#footnote-12)*  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 7.*** *Տնտեսության ճյուղերի նպաստումները ՏԱՑ-ին (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ*[[13]](#footnote-13)*:***Հունվար-սեպտեմբերին տնտեսական ակտիվության աճն ուղեկցվել է ինչպես ներքին, այնպես էլ արտաքին պահանջարկի աճով:

***Սպառում։*** Հունվար-սեպտեմբերին սպառումն իրական արտահայտությամբ աճել է շուրջ 7.6%‑ով՝ պայմանավորված հիմնականում մասնավոր հատվածի սպառման աճով, որին նպաստել են բնակչության տնօրինվող եկամտի աճը և սպառողական վարկավորման աճը: Մասնավոր սպառման աճին դրական նպաստում է ունեցել նաև դեպի Հայաստան զբոսաշրջության բարձր աճը:

***Ներդրումներ։*** Հունվար-սեպտեմբերին գնահատվում է կապիտալ ներդրումների[[14]](#footnote-14)՝ նախորդ տարվա նույն ժամանակահատվածի նկատմամբ իրական արտահայտությամբ շուրջ 19.7% աճ՝ պայմանավորված մասնավոր ներդրումների աճով: Մասնավոր ներդրումների վրա դրական ազդեցություն է ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, կրթության, ինչպես նաև մշակույթ, զվարճություններ և հանգիստ ոլորտներում կատարված ներդրումների աճերով[[15]](#footnote-15):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է մոտ 28.2%` պայմանավորված արտաքին պահանջարկի աճով (ՏՏ, զբոսաշրջիկներին մատուցված ծառայությունների աճ), ինչպես նաև այլ երկրներից ՌԴ ներմուծման սահմանափակումների արդյունքում՝ ՀՀ-ից դեպի ՌԴ արտահանման ծավալների աճով: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա նույն ժամանակահատվածի համեմատ աճել են շուրջ 29.6%-ով` պայմանավորված տնտեսական ակտիվության և ներքին պահանջարկի աճով: Ներմուծման աճին դրական նպաստում է ունեցել նաև արժևորված ազգային արժույթը:

###### **Աշխատանքի շուկա**

Տնտեսական բարձր ակտիվության պայմաններում հունվար-սեպտեմբերին վարձու աշխատողների թիվը և աշխատավարձերն աճել են։ 2023 թվականի հունվար-սեպտեմբերին պաշտոնապես գրանցված գործազուրկների միջին ամսական թիվը նախորդ տարվա նույն ժամանակահատվածի նկատմամբ նվազել է 15.7%-ով՝ կազմելով 46,008 մարդ: Միևնույն ժամանակ, վարձու աշխատողների թիվն աճել է շուրջ 5.7%-ով՝ կազմելով 716,374 մարդ։ Վարձու աշխատողների թվի աճին հիմնականում նպաստել է մշակող արդյունաբերության, կացության և հանրային սննդի կազմակերպման, տեղեկատվական տեխնոլոգիաների, շինարարության, ինչպես նաև մշակույթ, զվարճություններ և հանգիստ ոլորտներում աշխատողների թվի աճը։ Սա իր հերթին հիմնականում պայմանավորված է ՀՀ ժամանած զբոսաշրջիկների և աշխատանքային միգրանտների թվի ավելացմամբ, ինչպես նաև մշակող արդյունաբերության որոշ արտադրատեսակների նկատմամբ պահանջարկի աճով և շինարարության ոլորտի դրական զարգացումներով։

2023 թվականի երկրորդ եռամսյակում գործազրկության մակարդակը նախորդ տարվա նույն եռամսյակի նկատմամբ նվազել է 1.3 տոկոսային կետով՝ կազմելով 11.7%, գործազուրկների թիվը նվազել է 5.5%-ով, իսկ զբաղվածների թիվն՝ աճել 6.0%-ով։ Միաժամանակ, աշխատուժի առաջարկն աճել է 4.5%-ով։

2023 թվականի հունվար-սեպտեմբերին միջին ամսական անվանական աշխատավարձը նախորդ տարվա նույն ժամանակահատվածի համեմատ աճել է 16.6%-ով` կազմելով 262,789 դրամ: Աշխատավարձի աճին հիմնականում նպաստել է մեծածախ և մանրածախ առևտրի, մշակող արդյունաբերության, մշակույթ, զվարճություններ և հանգիստ ենթաճյուղի, ինչպես նաև տեղեկատվական տեխնոլոգիաների ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 10.0%-ով` կազմելով 198,022 դրամ, իսկ ոչ պետականում` 17.9%-ով և կազմել է 289,245 դրամ: Իրական աշխատավարձը, 2.8% գնաճի պայմաններում, 2022 թվականի նույն ժամանակահատվածի համեմատ աճել է 13.5%-ով:

|  |  |
| --- | --- |
| **Գծապատկեր 8.** Գործազրկության մակարդակ, գործազուրկներ, վարձու աշխատողներ և զբաղվածներ | **Գծապատկեր 9.** Միջին ամսական աշխատավարձի աճը նախորդ տարվա նույն ժամանակահատվածի նկատմամբ, % |
| *Աղբյուրը՝ ՀՀ ՎԿ* | *Աղբյուրը՝ ՀՀ ՎԿ* |

###### **Գնաճ և դրամավարկային քաղաքականություն**

2023 թվականի ինն ամիսներին միջին գնաճը կազմել է 2.8%՝ զգալիորեն դանդաղելով տարեսկզբից միջազգային շուկաներից փոխանցված գնանկումային ազդեցությունների և գնաճային սպասումների նվազման ներքո, ինչը թույլ է տվել ԿԲ-ին զգալիորեն թուլացնել դրամավարկային պայմանները և քաղաքականության տոկոսադրույքը նվազեցնել 1 տոկոսային կետով` սեպտեմբերին սահմանելով այն 9.75%-ի մակարդակում: Գնաճի տեմպերի զգալի դանդաղումը պայմանավորվել է արտաքին հատվածից գնանկումային, փոխարժեքի արժևորման, ինչպես նաև իրականացված հետևողական զսպող դրամավարկային քաղաքականության ազդեցությամբ՝ միաժամանակ օժանդակություն ստանալով նախորդ տարվա գների բարձր բազայի գործոնից։ Վերջինիս, սակայն, հակակշռել է պահպանվող բարձր պահանջարկը, որի ազդեցությամբ ծառայությունների գնաճը ավելի դանդաղ տեմպով է նվազել։ Արդյունքում 12-ամսյա գնաճը սեպտեմբերին կազմել է 0.1%` գտնվելով ԿԲ նպատակային ցուցանիշից ցածր, իսկ միջին գնաճը (հունվար-սեպտեմբերին)՝ 2.8% (ծառայությունների դեպքում 12-ամսյա գնաճը կազմել է 3.2%, իսկ միջին գնաճը՝ 5.0%):

1. Գնաճի տեմպերը և ԿԲ տոկոսադրույքն ըստ ամիսների, 2019-2023թթ․ սեպտեմբեր, %

*Աղբյուրը՝ ՀՀ ԿԲ*

Միջին գնաճին առավելապես նպաստել է «Ծառայություններ» ապրանքախմբում արձանագրված 5.0% գների աճը (նպաստումը գնաճին` 1.6 տոկոսային կետ), ինչը հիմնականում պայմանավորված է եղել բնակարանների վարձավճարների, տրանսպորտի, մասնավորապես՝ օդային մարդատար տրանսպորտի ծառայությունների սակագների աճով: «Սննդամթերք և ոչ ալկոհոլային խմիչքներ» ապրանքախմբում արձանագրվել է 0.7% միջին գնաճի ցուցանիշ (նպաստումը գնաճին՝ 0.3 տոկոսային կետ)` հիմնականում պայմանավորված առաջին անհրաժեշտության պարենային ապրանքների (միս, կաթնամթերք, պանիր և ձու, մրգեր, ոչ ալկոհոլային խմիչքներ) գների աճով, ինչպես նաև յուղեր և ճարպեր (նպաստումը՝ -0.4 տոկոսային կետ), բանջարեղեն (նպաստումը՝ -0.4 տոկոսային կետ) ապրանքախմբերի գների նվազմամբ: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 8.5% գնաճ (նպաստումը գնաճին` 0.4 տոկոսային կետ), իսկ «Ոչ պարենային ապրանքներ» խմբում արձանագրվել է 2.2% գնաճ (նպաստումը գնաճին` 0.5 տոկոսային կետ), ինչը, ի թիվս այլ գործոնների, հիմնականում պայմանավորված է հագուստի և կոշիկի, տնային գործածության առարկաների, կենցաղային տեխնիկայի գների աճով:

1. Գնաճի նպաստումները խոշոր ապրանքախմբերով, 2019-2023թթ., տոկոսային կետ

*Աղբյուրը՝ ՀՀ ՎԿ և ՀՀ ՖՆ հաշվարկներ*

2023 թվականի հունվար-սեպտեմբերին ԿԲ-ն նվազեցրել է քաղաքականության տոկոսադրույքը 1 տոկոսային կետով՝ սեպտեմբերին իջեցնելով տոկոսադրույքը 0.5 տոկոսային կետով՝ սահմանելով այն 9.75%` արձագանքելով գնաճային ճնշումների կտրուկ թուլացմանը։ Դրամավարկային քաղաքականության տոկոսադրույքի նվազեցումը, գնաճի արագ տեմպերով նվազումը և քաղաքականության հետագա մեղմացման սպասումները հանգեցրել են պետական պարտատոմսերի տոկոսադրույքների որոշակի նվազմանը, մինչդեռ առավել կոշտ տոկոսադրույքները (վարկեր, ավանդներ) շարունակում են պահպանվել իրենց միջին մակարդակներում, իսկ որոշ դեպքերում պահանջարկի ազդեցությամբ դրսևորում են աճի միտումներ (հիպոտեկային և սպառողական վարկերի դեպքում)։

1. ՀՀ դրամով տոկոսադրույքների միտումները ՀՀ ֆինանսական շուկաներում, 2019-2023թթ.,%

*Աղբյուրը՝ ՀՀ ԿԲ*

###### **Արտաքին առևտուր և զբոսաշրջություն**

***Արտաքին առևտուր* (դոլարային արտահայտությամբ)[[16]](#footnote-16)*:*** 2023 թվականի ինն ամիսներին գրանցվել է արտաքին ապրանքաշրջանառության երկնիշ աճ՝ պայմանավորված տնտեսական բարձր ակտիվությամբ և արտաքին որոշ շուկաներում ՀՀ ապրանքների նկատմամբ պահանջարկի ավելացմամբ։ Արտաքին ապրանքաշրջանառությունը 2023 թվականի ինն ամիսներին կազմել է 13,608.7 մլն ԱՄՆ դոլար` նախորդ տարվա նույն ժամանակահատվածի նկատմամբ աճելով 45.8%‑ով։ Հաշվետու ժամանակահատվածում արձանագրվել են դոլարային արտահայտությամբ արտահանման և ներմուծման երկնիշ աճեր. արտահանումն աճել է 44.8%-ով` կազմելով 5,120.6 մլն ԱՄՆ դոլար, իսկ ներմուծումը` 46.4%-ով՝ կազմելով 8,488.1 մլն ԱՄՆ դոլար: 2023 թվականի ինն ամսներին ապրանքների գծով արտաքին առևտրի բացասական մնացորդը նախորդ տարվա նկատմամբ խորացել է (48.9%-ով) և կազմել -3,367.5 մլն ԱՄՆ դոլար:

1. Առևտրային հաշվեկշռի դինամիկան հունվար-սեպտեմբեր ամիսներին (մլն ԱՄՆ դոլար)[[17]](#footnote-17)

***Արտահանում:*** 2023 թվականի ինն ամիսներին ապրանքների արտահանումն աճել է 48.5%-ով՝ պայմանավորված արտաքին որոշ շուկաներում (հատկապես՝ ՌԴ-ում) ՀՀ ապրանքների նկատմամբ պահանջարկի աճով, ինչպես նաև արտահանման ներուժի ավելացմամբ։ Սակայն ընթացիկ տարվա ապրիլ ամսից նկատվում է արտահանման աճի տեմպերի դանդաղում, որը պայմանավորված է նախորդ տարվա բարձր աճի բազային էֆեկտով, ինչպես նաև պղնձի միջազգային գների նվազմամբ և ՌԴ ռուբլու նկատմամբ ՀՀ դրամի արևորման տեմպերի արագացմամբ: Արտահանման իրական ծավալների աճը նույն ժամանակահատվածում կազմել է շուրջ 10%: Արտահանման աճին ապրանքախմբերի մեծամասնությունը դրական է նպաստել. Մասնավորապես՝ դրական են նպաստել «Մեքենաներ և սարքավորումներ» (14.1 տոկոսային կետով), «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (14.3 տոկոսային կետով), «Տրանսպորտային միջոցներ» (10.4 տոկոսային կետով) ապրանքախմբերը և այլն։ Բացասական նպաստում ունեցած ամենամեծ ապրանքախումբը «Հանքահումքային արտադրանքն» է (2.8 տոկոսային կետով)։

1. Ապրանքների արտահանման ամսական միտումները 2023 թվականի հունվար- սեպտեմբերին ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

***Ներմուծում:*** 2023 թվականի ինն ամիսներին արձանագրվել է ներմուծման երկնիշ աճ՝ պայմանավորված բարձր տնտեսական ակտիվության, պահանջարկի բարձր աճի և արտահանման հնարավորությունների մեծացման պայմաններում ներմուծվող ապրանքների բարձր պահանջարկով: Սակայն հատկանշական է այն հանգամանքը, որ ընթացիկ տարվա ապրիլ ամսից նկատվում է ներմուծման աճի տեմպերի դանդաղում, որը պայմանավորված է նախորդ տարվա բարձր աճի բազայի էֆեկտով: 2023 թվականի ինն ամիսներին դոլարային արտահայտությամբ ապրանքների ներմուծման ծավալն աճել է 46.4%-ով՝ կազմելով 8488.1 մլն դոլար: Ընդ որում՝ գրանցվել է իրական ծավալների շուրջ 42.7% աճ, իսկ ներմուծվող ապրանքների գները նվազել են:

1. Ապրանքների ներմուծման ամսական միտումները 2023 թվականի հունվար-սեպտեմբեր ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

2023 թվականի ինն ամիսներին գրեթե բոլոր ապրանքախմբերում արձանագրվել է ներմուծման դոլարային արտահայտությամբ ծավալների աճ: Աճին ամենամեծ նպաստումն են ունեցել «Տրանսպորտի միջոցներ» (17.1 տոկոսային կետ), «Մեքենաներ, սարքավորումներ և մեխանիզմներ» (12.6 տոկոսային կետ), «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (9.7 տոկոսային կետ) և «Մանածագործական իրեր» (3.3 տոկոսային կետ) ապրանքախմբերը[[18]](#footnote-18)։

Էական բացասական նպաստում ունեցած խումբը «Հանքահումքային արտադրանքն» է, որը ներմուծման աճին հակազդել է 0.7 տոկոսային կետով։

Ըստ ապրանքների լայն տնտեսական դասակարգման[[19]](#footnote-19) ներմուծման աճին նպաստել են` «Կապիտալ ապրանքները» (13.1 տոկոսային կետով), «Միջանկյալ սպառման ապրանքները» (11.2 տոկոսային կետով, այդ թվում՝ արդյունաբերական մատակարարումները՝ 11.2 տոկոսային կետով), «Մարդատար ավտոմեքենաները» (12.9 տոկոսային կետով)[[20]](#footnote-20) և «Վերջնական սպառման ապրանքները» (9.2 տոկոսային կետով)։

***Արտաքին առևտուրն ըստ գործընկեր երկրների:***2023 թվականի ինն ամիսներին արտաքին առևտրաշրջանառության աշխարհագրական կառուցվածքը նախորդ տարվա նույն ժամանակահատվածի նկատմամբ կրել է որոշակի փոփոխություն։ Արտաքին առևտրի կառուցվածքում ԵԱՏՄ-ի և այլ երկրների դերը բարձրացել է, իսկ ԵՄ-ի երկրների դերը՝ նվազել։ ՀՀ արտաքին առևտրաշրջանառության 37.7%-ը բաժին է ընկել ԱՊՀ (որից 36.9 տոկոսային կետը` ԵԱՏՄ), 15.2%-ը` ԵՄ և 47.1%-ը` այլ երկրներին: ՀՀ արտաքին առևտրաշրջանառության մեջ նախորդ տարվա նույն ժամանակահատվածի համեմատ ԱՊՀ երկրների կշիռը մնացել է գրեթե անփոփոխ, ավելանալով 0.1 տոկոսային կետով, ԵԱՏՄ-ինը՝ 0.4 տոկոսային կետով (ՌԴ՝ 0.4 ) և այլ երկրներինը՝ 1.6 տոկոսային կետով, իսկ ԵՄ-ի կշիռը նվազել է 1.7 տոկոսային կետով։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու ժամանակաշրջանում սկսել են արագանալ, մասնավորապես՝ հաշվետու ժամանակահատվածում արտահանումը դեպի ՌԴ աճել է 85%-ով, իսկ ՌԴ-ից ներմուծումը` 18.2%-ով: 2023 թվականի ինն ամիսներին ՌԴ-ի կշիռը կազմել է ՀՀ առևտրաշրջանառության 35.1%-ը: ՀՀ խոշոր առևտրային գործընկերների շրջանակում ընդգրկված են նաև Չինաստանը (11.5%), Արաբական Միացյալ Էմիրությունները (5.3%), ԱՄՆ-ն (4%), Իրանը (3.7%), Գերմանիան (3.6%) և այլն:

***Զբոսաշրջություն:*** 2023 թվականի հունվար-սեպտեմբեր ամիսներին ՀՀ այցելած և ՀՀ-ից մեկնած զբոսաշրջիկների թվաքանակը նախորդ տարվա նույն ժամանակահատվածի համեմատ կտրուկ ավելացել է: 2023 թվականի ինն ամիսներին ՀՀ այցելած զբոսաշրջիկների թվաքանակը նախորդ տարվա ինն ամիսների նկատմամբ աճել է 48.4%-ով (շուրջ 600 հազար մարդով), որին ՌԴ զբոսաշրջիկների (շուրջ 932 հազար մարդ) նպաստումը կազմել է շուրջ 29.1 տոկոսային կետ: ՀՀ այցելած զբոսաշրջիկների թվաքանակը հատել է 2019 թվականի նախահամավարակային ժամանակաշրջանի մակարդակը, սակայն այն տեղի է ունեցել հիմնականում Ռուս-ուկրաինական հակամարտության, ՌԴ դեմ կիրառված աննախադեպ պատժամիջոցների արդյունքում ՌԴ զբոսաշրջիների աճի հաշվին: Իսկ այլ երկրներից այցելած զբոսաշրջինկների թվաքանակը դեռ գտնվում է 2019 թվականի համեմատ ցածր մակարդակում (տե՛ս Գծապատկեր 16-ը):

ՀՀ-ից մեկնած զբոսաշրջիկների թվաքանակը կազմել է ավելի քան 1238 հազար մարդ՝ նախորդ տարվա նույն ժամանակահատվածի նկատմամբ աճելով 54.3%-ով (կամ շուրջ 436 հազար մարդով):

1. ՀՀ այցելած զբոսաշրջիկների դինամիկան 2019-2023թթ. հունվար-սեպտեմբեր ամիսներին, հազար մարդ

*Աղբյուրը՝ ՀՀ ՎԿ*

###### **Արժութային շուկա և փոխարժեքներ**

***Ֆիզիկական անձանց փոխանցումներ։*** Դեպի ՀՀ ֆիզիկական անձանց փոխանցումները 2023 թվականի ինն ամիսներին շարունակում են մնալ բարձր մակարդակում, սակայն նախորդ տարվա ինն ամիսների համեմատ սկսել են նվազել։ ՀՀ բանկերի միջոցով ֆիզիկական անձանց անունով այլ երկրներից մուտք եղած և ՀՀ-ից արտերկիր կատարված առևտրային և ոչ առևտրային նպատակով զուտ փոխանցումների ներհոսքը 2023 թվականի ինն ամիսների դրությամբ կազմել են 1330.4 մլն դոլար՝ նախորդ տարվա նույն ժամանակահատվածի համեմատ արձանագրելով 23.1% անկում, որին այլ երկրներից զուտ ներհոսքն ունեցել է շուրջ 50.5 տոկոսային կետով բացասական նպաստում (հիմնականում պայմանավորված դեպի այլ երկրներ շուրջ 70% արտահոսքի աճով), իսկ ՌԴ-ից զուտ ներհոսքի ցուցանիշը նվազմանը հակազդել է 27.4 տոկոսային կետով։ Ընդ որում՝ ՌԴ‑ից զուտ դրամական փոխանցումների ներհոսքը 2023 թվականի ինն ամիսների դրությամբ կազմել է շուրջ 2.5 մլրդ դոլար՝ նախորդ տարվա նույն ժամանակահատվածի համեմատ աճելով շուրջ 23.4%-ով։ Արդյունքում՝ տարեսկզբին ավելացած արտարժույթի ծավալները սկսել են նվազել՝ դեռևս մնալով բարձր մակարդակի վրա՝ պահպանելով ՀՀ-ում արտարժույթի բարձր առաջարկը։

1. ՀՀ բանկերի միջոցով ֆիզիկական անձանց անունով արտերկրից մուտք եղած և ՀՀ-ից ֆիզիկական անձանց կողմից արտերկիր կատարված զուտ փոխանցումներ, մլն ԱՄՆ դոլար

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Արժութային շուկա։*** ՀՀ արժութային շուկայի շրջանառության ծավալները 2022 թվականի աննախադեպ բարձր ծավալների համեմատ սկսել են կրճատվել: Եթե հունվար ամսին արտարժույթի ներբանկային առքի և վաճառքի ծավալներն իրար ավելի մոտ են եղել, ապա, սկսած փետրվարից, առքը գերազանցել է վաճառքը՝ հիմնականում պայմանավորված ռուբլու ձեռքբերումներով, իսկ ապրիլից օգոստոս ամիսներին դոլարի զուտ առքը եղել է բավականին փոքր։ Սեպտեմբերին վաճառքի ծավալները գերազանցել են առքի ծավալներին՝ պայմանավորված դոլարի վաճառքով։ Մինչդեռ ՀՀ ԿԲ-ն արժութային շուկայում իրականացրել է միջամտություններ շուրջ 1177 մլն ԱՄՆ դոլարի չափով՝ ավելորդ տատանողականությունը չեզոքացնելու նպատակով։

|  |  |
| --- | --- |
| ***Գծապատկեր 18.*** ՀՀ արժութային (ներբանկային) շուկայի շրջանառության տվյալներն ըստ դրամային համարժեքների, զուտ մլրդ դրամ | ***Գծապատկեր 19.*** Փոխարժեք և ԿԲ արձագանք |
|  |  |
| *Աղբյուրը՝ ՀՀ ԿԲ, ՀՀ ՖՆ հաշվարկներ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Երկկողմանի փոխարժեքներ։*** Հաշվետու ժամանակահատվածում ՀՀ դրամը ԱՄՆ դոլարի, ռուբլու և եվրոյի նկատմամբ շարունակում է դրսևորել արժևորման վարքագիծ` պայմանավորված արտարժույթի նշանակալի ներհոսքի հետևանքով արժույթի շուկայում ՀՀ դրամի վրա ի հայտ եկած ճնշումներով:

ԱՄՆ դոլարի, եվրոյի և ՌԴ ռուբլու նկատմամբ 2023 թվականի ինն ամիսներին նախորդ տարվա նույն ժամանակահատվածի նկատմամբ ՀՀ դրամը արժևորվել է համապատասխանաբար 15.3%-ով, 13.8%-ով և 37․3%-ով։

2023 թվականի ինն ամիսներին ՀՀ դրամը դոլարի նկատմամբ դրսևորել է հարաբերական կայուն վարքագիծ, և, սկսած մարտից, նկատվել է թույլ արժևորման միտում։ Սակայն, սեպտեմբերի վերջին տասնօրյակում նկատվել է դրամի որոշակի արժեզրկում՝ պայմանավորված Ադրբեջանի կողմից Լեռնային Ղարաբաղի վրա հարձակման հետևանքով առաջացած իրավիճակով։ Ինն ամիսներին ՀՀ դրամի՝ դոլարի նկատմամբ ձևավորված միջին փոխարժեքը կազմել է 388.7 դրամ մեկ դոլարի դիմաց։

2023 թվականի ինն ամիսներին ՀՀ դրամը եվրոյի նկատմամբ դրսևորել է թույլ տատանողական վարքագիծ և, սկսած սեպտեմբերի վերջին տասնօրյակից, դրամը եվրոյի նկատմամբ ևս դրսևորել է արժեզրկման միտում նշյալ վերոնշյալ գործոնով պայմանավորված։ Հաշվետու ժամանակահատվածում եվրոյի նկատմամբ ձևավորված միջին փոխարժեքը կազմել է 421.3 դրամ մեկ եվրոյի դիմաց։

ՀՀ դրամի միջին փոխարժեքը ՌԴ ռուբլու նկատմամբ 2023 թվականի ինն ամիսներին նախորդ տարվա նույն ժամանակահատվածի համեմատությամբ արժևորվել է 37․3%-ով՝ միջազգային շուկայում ռուսական ռուբլու դիրքի թուլացմամբ պայմանավորված։ Հաշվետու ժամանակահատվածում ռուբլու նկատմամբ ձևավորված միջին փոխարժեքը կազմել է 4.8 դրամ մեկ ռուբլու դիմաց։

|  |  |
| --- | --- |
| ***Գծապատկեր 20.*** ՀՀ դրամի անվանական փոխարժեքի ամսական դինամիկան հիմնական արժույթների նկատմամբ (բարձրացումը՝ դրամի արժեզրկում) | ***Գծապատկեր 21.*** ՀՀ իրական և անվանական արդյունավետ փոխարժեքների դինամիկան (աճ՝ արժևորում) |
|  |  |
| *Աղբյուրը՝ ՀՀ ԿԲ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2023 թվականի ութ ամիսներին արժևորվել է 40.6%-ով, իսկ իրական արտահայտությամբ՝ 32.7%-ով:

###### **Ֆինանսական շուկաներ**

***Վարկեր և ավանդներ:*** Բանկային համակարգի ֆինանսական միջնորդությունը 2023 թվականի ինն ամիսներին բնութագրվում է նախորդ տարվա համեմատությամբ վարկերի և ավանդների աճի տեմպերի էական արագացմամբ։ Ընդ որում, ի տարբերություն 2022 թվականի և 2023 թվականի առաջին կեսի, երբ բանկային համակարգի զարգացումները հանգեցնում էին իրացվելիության կուտակման վարկավորմանն առաջանցիկ ավանդների ներգրավման պայմաններում, տարվա երրորդ եռամսյակում ակտիվացող վարկավորման պայմաններում իրացվելիության կուտակումը կանգ է առել՝ վարկերի ու ավանդների ծավալներն աճում են համադրելի տեմպերով։ Միաժամանակ, և՛ վարկերի ոլորտային, և՛ ավանդների աճը դարձել է առավել ընդգրկուն՝ նախկին կենտրոնացված կառուցվածքի փոխարեն (2022թ․ և տարվա առաջին կեսին վարկերի աճը պայմանավորվում էր հիպոթեքային և սպառողական վարկերի, իսկ ավանդների աճը՝ ցպահանջ ավանդների աճերով)։

2023 թվականի հունվար-սեպտեմբեր ամիսներին վարկերի ծավալների աճի տեմպը շարունակել է արագանալ։ 2023 թվականի սեպտեմբերին առևտրային բանկերի կողմից ռեզիդենտներին տրամադրված վարկերի ծավալների աճը նախորդ տարվա նույն ամսվա նկատմամբ կազմել է 19.2%[[21]](#footnote-21)՝ 2022 թվականի սեպտեմբերին արձանագրված 4.3%-ի համեմատ: Նշված ցուցանիշին 15.4 տոկոսային կետով նպաստել է դրամային վարկերի աճը, իսկ արտարժութային վարկերը նպաստել են 3.8 տոկոսային կետով: Փոխարժեքի արժևորման գործոնը գործնականում գրեթե չունի ազդեցություն աճի ցուցանիշների վրա՝ հաշվի առնելով վերջինիս առկայությունը հաշվարկման բազայում։

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[22]](#footnote-22)

*Աղբյուրը՝ ՀՀ ԿԲ և ՀՀ ՖՆ հաշվարկներ:*

Վարկերի աճը հիմնականում պայմանավորվել է հիպոտեկային (աճը՝ 20.3%, նպաստումը՝ 4.4 տոկոսային կետ), սպառողական (աճը՝ 14.3%, նպաստումը՝ 3.3 տոկոսային կետ), շինարարության (աճը՝ 30.5%, նպաստումը՝ 2.9 տոկոսային կետ), գյուղատնտեսության (աճը՝ 24.6%, նպաստումը՝ 1.4 տոկոսային կետ), առևտրի (աճը՝ 10.9, նպաստումը՝ 1.4 տոկոսային կետ) վարկերով, ինչպես նաև առավել փոքր նպաստումներով տրանսպորտի և կապի, սպասարկման ոլորտների վարկերով։ Միաժամանակ, արդյունաբերության ոլորտին ուղղված վարկերը բացասական նպաստում են ունեցել (աճը՝ -5.0%, նպաստումը՝ -0.7 տոկոսային կետ) ընդհանուր վարկերի աճին, ինչը պայմանավորված է ինչպես մշակող արդյունաբերության, այնպես էլ մետաղական հանքաքարի արդյունահանմանն ուղղված վարկերի բացասական նպաստումներով:

2023 թվականի ինն ամիսներին ավանդների ծավալների աճի տեմպը ևս շարունակել է արագանալ՝ առաջանցիկ լինելով վարկերի աճի նկատմամբ։ Առևտրային բանկերի կողմից ռեզիդենտներից ներգրավված ավանդներն աճել են 21.9%‑ով, որին նպաստել է ինչպես տնային տնտեսությունների, այնպես էլ ձեռնարկությունների ավանդների աճը՝ համապատասխանաբար 9.7 և 5.6 տոկոսային կետերով։ Արժութային կառուցվածքի տեսակետից 14.9 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 7 տոկոսային կետ: Ռեզիդենտների ավանդների աճի առավել մեծ մասը տեղի է ունեցել ցպահանջ ավանդների հաշվին (տնային տնտեսությունների ավանդների նպաստումը ցպահանջ ավանդներին՝ 17.6 տոկոսային կետ, ձեռնարկություններինը՝ 13.5 տոկոսային կետ), թեպետ ժամկետային ավանդների աճի նպաստումը տարեսկզբից էականորեն բարձրացել է։ Վերջիններիս նպաստումը ռեզիդենտների ավանդային պորտֆելի աճին կազմել է 13.5 տոկոսային կետ, իսկ ժամկետային ավանդների նպաստումը՝ 8.4 տոկոսային կետ։

Ոչ ռեզիդենտների ավանդների աճի տեմպը 2022 թվականի տարեվերջի կտրուկ արագացումից հետո դանդաղել է՝ 2023 թվականի սեպտեմբերին կազմելով 14.6%։ Սեպտեմբերին ոչ ռեզիդենտների ավանդների կազմում արտարժութային ավանդների աճը կազմել է 14.3% (նպաստումը՝ 11.7 տոկոսային կետ), դրամային ավանդների աճը կազմել է 16.3%, նպաստումը՝ 3.0 տոկոսային կետ: Միաժամանակ, ոչ ռեզիդենտների ավանդների ընթացիկ ցուցանիշները 2022 թվականի փետրվարի ցուցանիշից շարունակում է զգալիորեն բարձր մնալ՝ 2023 թվականի սեպտեմբերի դրությամբ շուրջ 48%-ով կամ 415 մլրդ դրամով։

2023 թվականի ինն ամիսների ընթացքում ավանդների դոլարայնացման մակարդակը նվազել է 2.1 տոկոսային կետով` սեպտեմբերին կազմելով 51.1%, իսկ վարկերի դոլարայնացման մակարդակը նվազել է 2.2 տոկոսային կետով` կազմելով 35.6%: Միայն ռեզիդենտների ցուցանիշները դիտարկելու դեպքում, ավանդների դոլարայնացումը նախորդ տարվա համեմատ նվազել է 2.1 տոկոսային կետով՝ կազմելով 41.5%, իսկ վարկերի դոլարայնացումը նվազել է 2.8 տոկոսային կետով՝ կազմելով 34.2%։ Փոխարժեքի ազդեցությունը դոլարայնացման ցուցանիշների վրա փոքրացել է և էական տարբերություններ չի արտացոլում։

1. ՀՀ բանկերի վարկային և ավանդային պորտֆելները, 2019-2023թթ․ սեպտեմբեր

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Վարկերի և ավանդների տոկոսադրույքներ:*** Վարկերի և ավանդների տոկոսադրույքները շարունակվում են տատանվել իրենց միջին մակարդակների շուրջ, առանձին դեպքերում՝ դրսևորում աճի միտումներ, ինչը կարող է պայմանավորված լինել պորտֆելի կառուցվածքի փոփոխություններով (տնտեսության ոլորտներին տրվող վարկերի կշռի նվազում և հիպոտեկային, սպառողական և այլ վարկերի կշռի աճ) և առանձին վարկատեսակների (հիմնականում՝ հիպոտեկային) նկատմամբ պահանջարկի շարունակական աճով: 2023 թվականի հունվար-սեպտեմբեր ամիսներին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 12.3%՝ նախորդ տարվա նույն ժամանակահատվածի նկատմամբ աճելով 0.5 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.4%՝ նվազելով 0.1 տոկոսային կետով:

Արտարժույթով ավանդների (մինչև մեկ տարի ժամկետով) տոկոսադրույքն աճել է 0.5 տոկոսային կետով՝ կազմելով 2.4%, իսկ վարկերի (մինչև մեկ տարի ժամկետով) տոկոսադրույքը նվազել է 0.1 տոկոսային կետով՝ կազմելով 7.7%:

Ֆինանսական շուկայում արտարժույթով և դրամով միջին կշռված (մինչև 1 տարի ժամկետով) տոկոսադրույքների միջև միջին սպրեդը 2023 թվականի հունվար-սեպտեմբերին նախորդ տարվա նույն ժամանակահատվածի նկատմամբ նվազել է 0.3 տոկոսային կետով և կազմել 5․5 տոկոս: Դրամով վարկերի և ավանդների միջև տոկոսադրույքների սպրեդը կազմել 4.1%, իսկ արտարժույթով վարկերի և ավանդների սպրեդը նվազել է 0.5 տոկոսային կետով՝ կազմելով 5.6%:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նախորդ տարվա նույն ժամանակահատվածի համեմատությամբ ՊՊ տեղաբաշխման միջին կշռված եկամտաբերություններն աճել են, մինչդեռ 3-րդ եռամսյակում նկատելի են տոկոսադրույքների նվազման միտումներ՝ պայմանավորված նույն ժամանակահատվածում ԿԲ-ի կողմից դրամավարկային քաղաքականության տոկոսադրույքի նվազեցմամբ: Եթե 2022 թվականի հունվար-սեպտեմբերին տեղաբաշխված պետական պարտատոմսերի միջին կշռված եկամտաբերությունը կազմել էր 10.9%, ապա 2023 թվականի նույն ժամանակահատվածում այն կազմել է 11.4% կամ շուրջ 0.5 տոկոսային կետով ավելի: Միաժամանակ, պայմանավորված ՊՊ շուկայում պահանջարկի բարձրացմամբ (որն օժանդակություն է գտնում բանկային համակարգում լրացուցիչ իրացվելիությամբ և բարձր իրացվելի ակտիվների նկատմամբ բարձր պահանջարկով) և ԿԲ-ի կողմից քաղաքականության տոկոսադրույքի նվազեցմամբ, 2023 թվականի երրորդ եռամսյակում նկատելի են եղել դեպի ներքև տոկոսադրույքների ճշգրտման միտումներ:

2023 թվականի հունվար-սեպտեմբերին տեղաբաշխված պետական պարտատոմսերի ծավալը կազմել է 489.9 մլրդ դրամ՝ 2022 թվականի նույն ժամանակահատվածի 333.2 մլրդ դրամի դիմաց, իսկ տեղաբաշխման միջին կշռված ժամկետայնությունն էական փոփոխություն չի կրել և կազմել է 2008 օր՝ 2022 թվականի նույն ժամանակահատվածի 2016 օր ցուցանիշի համեմատ:

2023 թվականի հունվար-սեպտեմբերին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 2.2 անգամ (2022 թվականի նույն ժամանակահատվածում՝ 1.9 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.1 (2022 թվականի նույն ժամանակահատվածում` 1.24):

1. ՀՀ պետական պարտատոմսերի առաջնային շուկայի զարգացումները, 2019-2023թթ․ սեպտեմբեր

*Աղբյուրը՝ ՀՀ ՖՆ*

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները 2023 թվականին պահպանվել են գրեթե նույն մակարդակում, ինչ 2022 թվականի նույն ժամանակահատվածում, չնայած որ երկրի ռիսկի հավելավճարը զգալիորեն նվազել է՝ դեպի մինչ ռուս-ուկրաինական պատերազմի մակարդակը։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2023 թվականի հունվար-սեպտեմբերին միջինում կազմել է 6.38%՝ 2022 թվականի նույն ժամանակահատվածում արձանագրված 6.67%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 7.36%` 2022 թվականի նույն ժամանակահատվածում գրանցված 7.3%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 7.34%` նախորդ տարվա նույն ժամանակահատվածի 7.36%‑ի համեմատությամբ։

Պետք է նշել, որ տոկոսադրույքները զգալիորեն բարձրացել են զարգացած երկրներում՝ պայմանավորված այդ երկրների կենտրոնական բանկերի կողմից իրականացվող դրամավարկային քաղաքականության կոշտացմամբ։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը միջինում կազմել է 3.8%` նախորդ տարվա նույն ժամանակահատվածի 2.7%-ի համեմատությամբ։ Զարգացած երկրներում (ԱՄՆ-ում, Մեծ Բրիտանիայում, Եվրամիությունում) տոկոսադրույքների բարձրացումը, ինչպես նաև ռուս-ուկրաինական հակամարտության առաջացրած ռիսկերը հանգեցրել են զարգացող երկրներից կապիտալի որոշակի արտահոսքի, ինչի արդյունքում 2021 թվականից սկսած բարձրացել են նաև զարգացող երկրների արտարժութային պարտատոմսերի ռիսկի հավելավճարները:

1. ՀՀ եվրոբոնդերի եկամտաբերությունները և ռիսկի հավելավճարը, 2019-2023թթ․ սեպտեմբեր

*Աղբյուրը՝ ՀՀ ՖՆ և Բլումբերգ։*

ՀՀ երկրի ռիսկի հավելավճարը նախորդ տարվա ինն ամիսների համեմատ էականորեն նվազել է, ինչը կարող է պայմանավորվել Հայաստանի տնտեսական միջավայրի բարելավմամբ և տնտեսական շոկի հաղթահարմանն ուղղված խելամիտ մակրոտնտեսական քաղաքականություններով ու դրանց արդյունքներով, վերջիններով ամրապնդվող՝ ՀՀ սուվերեն վարկանիշի դրական զարգացումներով, ՀՀ բանկային համակարգի իրացվելիության դիրքի բարելավման արդյունքում ՀՀ եվրոբոնդերի նկատմամբ պահանջարկի աճով, ինչպես նաև զարգացող երկրների ռիսկի հավելավճարի` 2022 թվականի աճից հետո դեպի ներքև որոշակի ճշգրտմամբ։ Այսպես, 2025 թվականին մարվող եվրապարտատոմսերի ռիսկի հավելավճարը 2023 թվականի ինն ամիսներին կազմել է 178 բազիսային կետ՝ նախորդ տարվա նույն ժամանակահատվածի 401 տոկոսային կետ ցուցանիշի դիմաց, 2029 թվականին մարվող պարտատոմսերինը՝ 342 բազիսային կետ՝ նախորդ տարվա նույն ժամանակահատվածի 464 բազիսային կետ ցուցանիշի դիմաց, իսկ 2031 թվականին մարվող պարտատոմսերինը՝ 354 բազիսային կետ՝ նախորդ տարվա նույն ժամանակահատվածի 470 բազիսային կետ ցուցանիշի դիմաց։

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2023 թվականի ինն ամիսների բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանաջարկի վրա եղել է թույլ զսպող: Միաժամանակ, պետական բյուջեի եկամուտների և ծախսերի՝ ՀՆԱ աճին հիմնականում համահունչ աճերը պայմանավորել են առանձին չեզոք ազդակները, մինչդեռ հանրագումարում հարկաբյուջետային քաղաքականության ուղղությունը թույլ զսպող է եղել։

***Պետական բյուջեի եկամուտները:*** 2023 թվականի ինն ամիսներին ՀՀ պետական բյուջեի եկամուտները շարունակել են աճել բարձր տեմպերով՝ պայմանավորված հիմնականում բարձր տնտեսական աճի պայմաններում հարկման բազաների ընդլայնմամբ, ինչպես նաև հարկային վարչարարության ջանքերով: 2023 թվականի հունվար-սեպտեմբեր ամիսներին պետական բյուջեի ընդհանուր եկամուտները կազմել են 1708.5 մլրդ դրամ՝ նախորդ տարվա նույն ժամանակահատվածի համեմատ աճելով 13.8%-ով, իսկ հարկերը և տուրքերը կազմել են 1617.1 մլրդ դրամ՝ նախորդ տարվա նույն ժամանակահատվածի համեմատ աճելով 15.0%-ով: Հարկային եկամուտների աճը հիմնականում պայմանավորված է հարկման բազաների (հիմնականում նախորդ տարվա շահույթների, ներմուծման, սպառման և աշխատավարձերի) աճով, ինչպես նաև հարկային վարչարարության բարելավմամբ: Միևնույն ժամանակ, հարկային եկամուտների աճին հակազդել են եկամտային հարկի դրույքաչափի նվազումը և վերադարձի ծավալների աճը, ինչպես նաև մետաղական հանքանյութերի նկատմամբ արտահանման տուրքի գործողության դադարեցումը (2022 թվականի սեպտեմբերի 1-ից):

1. Պետական բյուջեի հարկային եկամուտները 2019-2023թթ. ինն ամիսներին

***Պետական բյուջեի ծախսերը:*** Պետական բյուջեի ծախսերը 2023 թվականի ինն ամիսներին աճել են, սակայն ծրագրվածի համեմատ արձանագրվել է էական թերակատարում: 2023 թվականի ինն ամիսներին պետական բյուջեի ծախսերը կազմել են 1633.9 մլրդ դրամ՝ նախորդ տարվա նույն ժամանակահատվածի համեմատ աճելով 12.7%-ով: Նույն ժամանակահատվածում ընթացիկ ծախսերը կազմել են 1401.7 մլրդ դրամ` նախորդ տարվա նույն ժամանակահատվածի համեմատ աճելով 9.9%‑ով:

|  |  |
| --- | --- |
| 1. Պետական բյուջեի ընթացիկ ծախսերը 2019-2023թթ. ինն ամիսներին | 1. Պետական բյուջեի ոչ ֆինանսական ակտիվների գծով ծախսերը 2019-2023թթ ինն ամիսներին |
|  |  |

Ոչ ֆինանսական ակտիվների հետ գործառնությունները կազմել են 232.3 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 238.2 մլրդ դրամ` նախորդ տարվա նույն ժամանակահատվածի նկատմամբ աճելով 33.1%‑ով: Ընթացիկ ծախսերում ներառված՝ համայնքներին տրվող կապիտալ բնույթի սուբվենցիաների գծով ծախսերը կազմել են 12.8 մլրդ դրամ, որոնք նախորդ տարվա նույն ժամանակահատվածի նկատմամբ աճել են ավելի քան 2.0 անգամ: Ե՛վ ներքին, և՛ արտաքին միջոցների հաշվին իրականացված ոչ ֆինանսական ակտիվների գծով գործառնությունները թերակատարվել են, որոնց շրջանակներում օգտագործվել է ինն ամիսների ծրագրված միջոցների ընդամենը 58.9%-ը՝ նախորդ տարվա 62.8%-ի դիմաց (նշենք, որ ոչ ֆինանսական ակտիվների գծով ծախսերի ճշտված պլանը նախորդ տարվա նույն ժամանակահատվածի փաստացի ցուցանիշի նկատմամբ շուրջ 2.3 անգամ (235.8 մլրդ դրամով) ավելի բարձր է):

Արտաքին ֆինանսավորմամբ կապիտալ ծախսերի ճշտված ծրագրի կատարողականը նախորդ տարվա նույն ժամանակահատվածի նկատմամբ վատացել է 8.4 տոկոսային կետով՝ կազմելով 41.9%՝ նախորդ տարվա նույն ժամանակահատվածի 50.3%-ի դիմաց (արտաքին ֆինանսավորմամբ կապիտալ ծախսերի ճշտված պլանը նախորդ տարվա նույն ժամանակահատվածի փաստացի ցուցանիշի նկատմամբ շուրջ 2.2 անգամ (36.2 մլրդ դրամով) ավելի բարձր է), իսկ ներքին միջոցների հաշվին իրականացված ոչ ֆինանսական ակտիվների հետ գործառնությունների կատարողականը վատթարացել է 3.8 տոկոսային կետով՝ կազմելով 62.3% (ներքին միջոցների հաշվին ոչ ֆինանսական ակտիվների հետ գործառնությունների ճշտված պլանը նախորդ տարվա նույն ժամանակահատվածի փաստացի ցուցանիշի նկատմամբ շուրջ 2.3 անգամ (184.4 մլրդ դրամով) ավելի բարձր է): Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի կառավարման և իրականացման արդյունավետության բարձրացման խնդիրը շարունակում է մնալ արդիական։ Միաժամանակ, պետք է նշել, որ կապիտալ ծախսերի կատարումը վերջին տարիներին ուղեկցվում է դրանց պլանավորված ծավալների շարունակական ավելացմամբ, ինչը զսպում է կատարողականի առավել արագ բարելավումը։

***Պետական աջակցության ծրագրերը:*** Սոցիալ-տնտեսական իրավիճակով պայմանավորված՝ հարկաբյուջետային քաղաքականության աջակցության միջոցառումների իրականացումը շարունակվել է նաև 2023 թվականին: Տնտեսության արդիականացմանը պետական աջակցության միջոցառման ներքո, որը ներառում է արտադրական կարողությունների արդիականացման՝ նոր մեքենա-սարքավորումների ձեռքբերման նպատակով տրամադրված վարկերի/լիզինգի տոկոսադույքների սուբսիդավորում, տնտեսավարողներին որպես աջակցություն տրամադրվել է 4.9 մլրդ դրամ։ Իսկ «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» ծրագրի գծով, որով ՏՏ ոլորտի կազմակերպություններն օժանդակություն են ստանում նոր աշխատակիցների վճարած եկամտային հարկի 50%-ի չափով, փաստացի ծախսերը 2023 թվականի հունվար-սեպտեմբեր ամիսներին կազմել են շուրջ 12.7 մլրդ դրամ:

Հաշվետու ժամանակահատվածում գյուղատնտեսության ոլորտի սուբսիդիաները՝ նախորդ տարվա նույն ժամանակահատվածի 22.5 մլրդ դրամից դարձել են 19.0 մլրդ դրամ՝ նվազելով 15.7%‑ով[[23]](#footnote-23) (որում ներառված են նաև գյուղատնտեսական վարկերի տոկոսադրույքների սուբսիդավորումը (6.8 մլրդ դրամ), ինտենսիվ այգեգործության զարգացման նպատակով սուբսիդավորումը (4.5 մլրդ դրամ), գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորումը (2.5 մլրդ դրամ), գյուղատնտեսական տեխնիկայի և ագրոպարենային ոլորտի սարքավորումների լիզինգի աջակցությունը (1.6 մլրդ դրամ) և գյուղատնտեսության ոլորտի սուբսիդավորման այլ ծրագրեր: 2023 թվականի հունվար-սեպտեմբերին աճել է ՀՀ պետական բյուջեից Լեռնային Ղարաբաղին տրամադրված միջպետական վարկի ծավալը՝ կազմելով 143.3 մլրդ դրամ՝ նախորդ տարվա նույն ժամանակահատվածի 130.4 մլրդ դրամի համեմատ: 2023 թվականի ինն ամիսներին ԼՂ առանձին շրջաններից տեղահանված ընտանիքների համար բնակարանային մատչելիության ապահովման պետական աջակցության, ԼՂ-ի բնակչությանը տրամադրված օգնության ծախսերի փոխհատուցման և Լաչինի միջանցքի արգելափակման հետևանքով ՀՀ-ում ԼՂ քաղաքացիներին կացարան տրամադրած կազմակերպություններին աջակցության տրամադրման ընդհանուր չափը կազմել է 1.6 մլրդ դրամ:

***Պետական բյուջեի հաշվեկշիռը:*** Վերոնշյալ զարգացումների արդյունքում պետական բյուջեն եղել է հավելուրդային: 2023 թվականի ինն ամիսներին ձևավորվել է պետական բյուջեի 74.6 մլրդ դրամ հավելուրդ՝ նախորդ տարվա նույն ժամանակահատվածի 51.4 մլրդ դրամ հավելուրդի դիմաց:

***Հարկաբյուջետային ազդակը:*** 2023 թվականի ինն ամիսների բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականությունը 2023 թվականի ինն ամիսներին նախորդ տարվա նույն ժամանակահատվածի նկատմամբ գնահատվում է թույլ զսպող (-0.4) ազդեցություն` պայմանավորված եկամուտների (-0.2) և ծախսերի (-0.1) չեզոք ազդեցություններով:

1. Հարկաբյուջետային ազդակը 2019-2023 թվականներին[[24]](#footnote-24)

**Աղյուսակ 1:** Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշները

**Աղյուսակ 1.1:** Տնտեսության ճյուղերի և ենթաճյուղերի թողարկման ծավալների ցուցանիշները,

2023 թվականի հունվար-սեպտեմբեր

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ)[[25]](#footnote-25) |
| Ամբողջ արդյունաբերություն, այդ թվում՝ | **1843.**  **0** | **100.0** | **99.4** | **-0.6** |
|  |  |  |  |  |
| հանքագործական արդյունաբերություն և բացահանքերի շահագործում | 357.2 | 19.4 | 95.5 | -1.0 |
| մշակող արդյունաբերություն | 1227.9 | 66.6 | 99.6 | -0.3 |
| էլեկտրաէներգիայի, գազի, գոլորշու և լավորակ օդի մատակարարում | 235.5 | 12.8 | 104.2 | 0.6 |
| ջրամատակարարում, կոյուղի, թափոնների կառավարում և վերամշակում | 22.3 | 1.2 | 105.6 | 0.1 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն, անտառային տնտեսություն և ձկնորսություն | **658.9** | **100.0** | **101.6** | **1.6** |
| *այդ թվում`* |  |  |  |  |
| բուսաբուծություն | 341.6 | 51.8 | 105.9 | 3.6 |
| անասնաբուծություն | 278.1 | 42.2 | 96.0 | -2.0 |
| անտառային տնտեսություն | 1.8 | 0.3 | 117.7 | 0.06 |
| ձկնորսություն | 37.5 | 5.7 | 99.2 | -0.1 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **349.3** | **100.0** | **117.0** | **17.0** |
| *այդ թվում`* |  |  |  |  |
| պետական բյուջեի, *այդ թվում՝* | 72.3 | 20.7 | 86.7 | -2.1 |
| *միջազգային վարկերի* | 19.5 | 5.6 | 77.9 | -0.9 |
| համայնքների միջոցների | 21.0 | 6.0 | 171.7 | 3.2 |
| մարդասիրական օգնության միջոցների | 3.7 | 1.0 | 139.0 | 0.3 |
| կազմակերպությունների միջոցների, *այդ թվում՝* | 194.3 | 55.6 | 138.6 | 16.0 |
| *օտարերկրյա ներդրողների* | 2.5 | 0.7 | 26.3 | -0.4 |
| բնակչության միջոցների | 58.1 | 16.6 | 96.3 | -0.5 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **3740.4** | **100.0** | **122.9** | **22.9** |
| *այդ թվում`* |  |  |  |  |
| մանրածախ առևտուր | 1242.9 | 33.2 | 107.1 | 2.2 |
| մեծածախ առևտուր | 2309.8 | 61.8 | 131.4 | 18.1 |
| ավտոմեքենաների առևտուր | 187.7 | 5.0 | 154.8 | 2.6 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **2216.1** | **100.0** | **113.4** | **13.4** |
| *այդ թվում`* |  |  |  |  |
| կացության և հանրային սննդի կազմակերպում | 230.3 | 10.4 | 120.3 | 1.8 |
| մշակույթ, զվարճություններ և հանգիստ | 202.1 | 9.1 | 108.4 | 0.6 |
| կրթություն | 53.5 | 2.4 | 108.4 | 0.2 |
| առողջապահություն և բնակչության սոցիալական սպասարկում | 104.2 | 4.7 | 102.7 | 0.1 |
| անշարժ գույքի հետ կապված գործունեություն | 85.5 | 3.9 | 103.4 | 0.1 |
| տեղեկատվություն և կապ | 469.1 | 21.2 | 148.6 | 8.6 |
| տրանսպորտ | 300.3 | 13.5 | 127.0 | 3.1 |
| վարչարարական և օժանդակ գործունեություն | 70.9 | 3.2 | 106.5 | 0.2 |
| մասնագիտ., գիտական և տեխ. գործունեություն | 97.2 | 4.4 | 108.4 | 0.3 |
| ֆինանսական և ապահովագրական գործունեություն | 583.8 | 26.3 | 92.6 | -1.6 |
| սպասարկման այլ ծառայություններ | 19.3 | 0.9 | 105.5 | 0.0 |

**Աղյուսակ 1.2.** Արտահանման ապրանքային կառուցվածքը և նպաստումները 2023 թվականի ինն ամիսների արտահանման աճին

|  |  |  |  |  |
| --- | --- | --- | --- | --- |
| **ԱՐՏԱՀԱՆՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| Ընդամեննը | 5,121 | 100 | 44.8 | 44.8 |
| Կենդանիներ և կենդանական ծագման արտադրանք | 70 | 1.4 | -38.7 | -1.3 |
| Բուսական ծագման արտադրանք | 140 | 2.7 | -21.9 | -1.1 |
| Յուղեր և ճարպեր | 1 | 0.0 | -53.3 | 0.0 |
| Պատրաստի սննդի արտադրանք | 634 | 12.4 | 4.0 | 0.7 |
| Հանքահումքային մթերք | 685 | 13.4 | -12.7 | -2.8 |
| Քիմիական արտադրության ապրանքներ | 102 | 2.0 | 96.3 | 1.4 |
| Պլաստմասսա, կաուչուկ, ռետին | 54 | 1.1 | 40.8 | 0.4 |
| Կաշի և դրանից իրեր | 17 | 0.3 | 113.1 | 0.3 |
| Փայտ և փայտյա իրեր | 9 | 0.2 | 208.8 | 0.2 |
| Թուղթ և թղթյա իրեր | 4 | 0.1 | -13.1 | 0.0 |
| Մանածագործական իրեր | 264 | 5.2 | 64.5 | 2.9 |
| Կոշկեղեն, հովանոցներ, գլխարկ | 30 | 0.6 | 322.7 | 0.7 |
| Իրեր քարից, գիպսից, ցեմենտից | 28 | 0.6 | 12.5 | 0.1 |
| Թանկարժեք քարեր և մետաղներ | 1,104 | 21.6 | 84.9 | 14.3 |
| Ոչ թանկարժեք մետաղներ և իրեր դրանցից | 446 | 8.7 | 30.4 | 2.9 |
| Մեքենաներ և սարքավորումներ | 899 | 17.6 | 124.3 | 14.1 |
| Տրանսպորտային միջոցներ | 486 | 9.5 | 312.7 | 10.4 |
| Սարքեր և ապարատներ | 106 | 2.1 | 84.4 | 1.4 |
| Ընդամենը տարբեր արդյունաբերական ապրանքներ | 40 | 0.8 | 49.2 | 0.4 |
| Արվեստի ստեղծագործություններ, հնաոճ իրեր | 1 | 0.0 | -79.6 | -0.1 |

**Աղյուսակ 1.3.** Ներմուծման ապրանքային կառուցվածքը և նպաստումները 2023 թվականի ինն ամիսների ներմուծման աճին

|  |  |  |  |  |
| --- | --- | --- | --- | --- |
| **ՆԵՐՄՈՒԾՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| **Ընդամեննը** | 8488 | 100 | 46.4 | 46.4 |
| Կենդանիներ և կենդանական ծագման արտադրանք | 180 | 2.1 | 4.9 | 0.1 |
| Բուսական ծագման արտադրանք | 255 | 3.0 | -12.2 | -0.6 |
| Յուղեր և ճարպեր | 48 | 0.6 | -36.2 | -0.5 |
| Պատրաստի սննդի արտադրանք | 435 | 5.1 | 17.1 | 1.1 |
| Հանքահումքային մթերք | 815 | 9.6 | -5.0 | -0.7 |
| Քիմիական արտադրության ապրանքներ | 461 | 5.4 | 7.7 | 0.6 |
| Պլաստմասսա, կաուչուկ, ռետին | 267 | 3.2 | 17.5 | 0.7 |
| Կաշի և դրանից իրեր | 32 | 0.4 | 55.9 | 0.2 |
| Փայտ և փայտյա իրեր | 68 | 0.8 | 0.5 | 0.0 |
| Թուղթ և թղթյա իրեր | 115 | 1.4 | 21.3 | 0.3 |
| Մանածագործական իրեր | 469 | 5.5 | 69.0 | 3.3 |
| Կոշկեղեն, հովանոցներ, գլխարկ | 85 | 1.0 | 51.8 | 0.5 |
| Իրեր քարից, գիպսից, ցեմենտից | 131 | 1.5 | 19.2 | 0.4 |
| Թանկարժեք քարեր և մետաղներ | 980 | 11.5 | 133.5 | 9.7 |
| Ոչ թանկարժեք մետաղներ և իրեր դրանցից | 434 | 5.1 | -1.5 | -0.1 |
| Մեքենաներ և սարքավորումներ | 1840 | 21.7 | 65.8 | 12.6 |
| Տրանսպորտային միջոցներ | 1499 | 17.7 | 195.9 | 17.1 |
| Սարքեր և ապարատներ | 201 | 2.4 | 53.8 | 1.2 |
| Ընդամենը տարբեր արդյունաբերական ապրանքներ | 172 | 2.0 | 30.2 | 0.7 |
| Արվեստի ստեղծագործություններ, հնաոճ իրեր | 1 | 0.0 | -91.8 | -0.1 |

**Աղյուսակ 1.4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները 2023 թվականի ինն ամիսներին

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Ծավալ (մլն ԱՄՆ դոլար)** | | **Կշիռ (տոկոս)** | | **Աճ (տոկոս)** | | **Նպաստում**  **(տոկոսային կետ)** | |
|  | **2022** | **2023** | **2022** | **2023** | **2022** | **2023** | **2022** | **2023** |
| Ընդամենը | 5797 | 8488 | 100.0 | 100.0 | 61.6 | 63.5 | 61.6 | 63.5 |
| Վերջնական սպառման ապրանքներ | 1358 | 1891 | 23.4 | 22.3 | 40.7 | 40.8 | 10.9 | 11.1 |
| Միջանկյալ սպառման ապրանքներ | 3058 | 3709 | 52.8 | 43.7 | 54.1 | 55.2 | 29.9 | 30.4 |
| Կապիտալ ապրանքներ | 1044 | 1804 | 18.0 | 21.3 | 86.8 | 89.8 | 13.5 | 13.9 |
| Ավտոմեքենա մարդատար | 337 | 1084 | 5.8 | 12.8 | 331.1 | 359.3 | 7.2 | 8.1 |

# ՀՀ ՊԵՏԱԿԱՆ ԲՅՈՒՋԵԻ 2023 ԹՎԱԿԱՆԻ ԻՆՆ ԱՄԻՍՆԵՐԻ ՑՈՒՑԱՆԻՇՆԵՐԸ[[26]](#footnote-26)

«Հայաստանի Հանրապետության 2023 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 2,302.0 մլրդ դրամ, ծախսերը՝ շուրջ 2,591.0 մլրդ դրամ, պակասուրդը՝ 288.9 մլրդ դրամ: Ինն ամիսների hամար ՀՀ կառավարության կողմից հաստատված եռամսյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 1,660.7 մլրդ դրամ, 1,856.9 մլրդ դրամ և 196.2 մլրդ դրամ: Ինն ամիսների ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2023 թվականի ինն ամիսների ընթացքում ՀՀ պետական բյուջեի եկամուտները կազմել են 1,708.5 մլրդ դրամ, ծախսերը` 1,633.9 մլրդ դրամ, հավելուրդը՝ շուրջ 74.6 մլրդ դրամ: Բյուջեի եկամուտների գծով արձանագրվել է իննամսյա ծրագրային ցուցանիշի գերակատարում, մինչդեռ ծախսերը զիջել են ծրագրված ցուցանիշը, արդյունքում նախատեսված պակասուրդի փոխարեն արձանագրվել է հավելուրդ: Նախորդ տարվա ինն ամիսների համեմատ պետական բյուջեի եկամուտների 13.8% (207.7 մլրդ դրամ) աճը հիմնականում պայմանավորված է հարկային եկամուտների աճով, իսկ ծախսերի 12.7% (184.6 մլրդ դրամ) աճը՝ հիմնականում կապիտալ ծախսերի, սոցիալական նպաստների և կենսաթոշակների, դրամաշնորհների և տոկոսավճարների աճով:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2022թ. ինն ամիսների փաստ** | **2023թ. տարեկան ճշտված պլան** | **2023թ.**  **ինն ամիսների ճշտված պլան** | **2023թ. ինն ամիսների փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը ինն ամիսների ճշտված պլանի նկատմամբ**  **(%)** | **2023թ. ինն ամիսները 2022թ. ինն ամիսների նկատմամբ**  **(%)** |
| Եկամուտներ | 1,500.8 | 2,325.2 | 1,683.2 | 1,708.5 | 73.5 | 101.5 | 113.8 |
| Ծախսեր | 1,449.3 | 2,592.6 | 1,931.6 | 1,633.9 | 63.0 | 84.6 | 112.7 |
| Պակասուրդ (հավելուրդ) | (51.4) | 267.4 | 248.4 | (74.6) | (27.9) | (30.0) | 145.0 |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2023 ԹՎԱԿԱՆԻ ԻՆՆ ԱՄԻՍՆԵՐԻՆ

2023 թվականի ինն ամիսների ընթացքում ՀՀ պետական բյուջեի եկամուտները կազմել են 1,708.5 մլրդ դրամ` 1.5%‑ով գերազանցելով իննամսյա ճշտված ծրագրով կանխատեսված ցուցանիշը: Նշված գումարից 1,702.6 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 101.9%‑ը, շուրջ 5.9 մլրդ դրամը ստացվել է պաշտոնական դրամաշնորհների տեսքով, որոնք 54.8%-ով զիջել են ծրագրված ցուցանիշը: 2022 թվականի ինն ամիսների համեմատ պետական բյուջեի եկամուտներն աճել են 13.8%‑ով կամ 207.7 մլրդ դրամով, որը հիմնականում պայմանավորված է հարկային եկամուտների աճով:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիս-ների փաստ** | **2023թ.**  **ինն ամիս-ների ճշտված պլան** | **2023թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ**  **(%)** | **2023թ. ինն ամիսները 2022թ. ինն ամիսների նկատմամբ**  **(%)** | **2023թ. և 2022թ. տարբե-րությունը** |
| **Պետական բյուջեի եկամուտներ** | **1,500.8** | **1,683.2** | **1,708.5** | **101.5** | **113.8** | **207.7** |
| Հարկային եկամուտներ և պետական տուրքեր | 1,405.8 | 1,618.0 | 1,617.1 | 99.9 | 115.0 | 211.3 |
| Պաշտոնական դրամաշնորհներ | 12.6 | 13.0 | 5.9 | 45.2 | 46.3 | (6.8) |
| Այլ եկամուտներ | 82.4 | 52.2 | 85.6 | 163.9 | 103.9 | 3.2 |
| **Կշիռն ընդամենը եկամուտների մեջ (%)** | **100.0** | **100.0** | **100.0** |  |  |  |
| Հարկեր և տուրքեր | 93.7 | 96.1 | 94.6 |  |  |  |
| Պաշտոնական դրամաշնորհներ | 0.8 | 0.8 | 0.3 |  |  |  |
| Այլ եկամուտներ | 5.5 | 3.1 | 5.0 |  |  |  |

2022 թվականի ինն ամիսների համեմատ հարկային եկամուտների և պետական տուրքերի առաջանցիկ աճի արդյունքում բյուջեի եկամուտներում 1 տոկոսային կետով ավելացել է հարկային եկամուտների և պետական տուրքերի տեսակարար կշիռը, իսկ այլ եկամուտների և պաշտոնական դրամաշնորհների տեսակարար կշիռները նվազել են 0.5-ական տոկոսային կետով:

## Հարկային եկամուտներ և պետական տուրքեր[[27]](#footnote-27)

Կառավարության սկզբնական ծրագրով 2023 թվականի ինն ամիսների համար սահմանվել էր 1,597.0 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2023 թվականի իննամսյա ճշտված ծրագիրը կազմել է ավելի քան 1,618.0 մլրդ դրամ, որի դիմաց ՀՀ պետական բյուջե են մուտքագրվել շուրջ 1,617.1 մլրդ դրամ հարկային եկամուտներ և պետական տուրքեր՝ 99.9%‑ով ապահովելով իննամսյա ծրագրային ցուցանիշը:

2022 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 15%‑ով կամ 211.3 մլրդ դրամով, որը հիմնականում պայմանավորված է շահութահարկի, ավելացված արժեքի հարկի և եկամտային հարկի գծով մուտքերի աճով:

2023 թվականի ինն ամիսների ընթացքում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 4-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների փաստ** | **2023թ. ինն ամիսները**  **2022թ. ինն ամիսների նկատմամբ**  **(%)** | **2023թ. և 2022թ. տարբե-րությունը** |
| **Հարկային եկամուտներ և պետական տուրքեր** | **1,405.8** | **1,617.1** | **115.0** | **211.3** |
| **1. Հարկային եկամուտներ** | **1,315.0** | **1,569.8** | **119.4** | **254.7** |
| ԱԱՀ | 468.1 | 538.4 | 115.0 | 70.4 |
| Ակցիզային հարկ | 85.1 | 95.7 | 112.4 | 10.6 |
| Շահութահարկ | 192.5 | 276.5 | 143.6 | 84.0 |
| Մաքսատուրք | 34.5 | 54.8 | 158.8 | 20.3 |
| Եկամտային հարկ | 348.5 | 404.8 | 116.1 | 56.2 |
| Շրջանառության հարկ | 29.0 | 37.6 | 129.8 | 8.6 |
| Սոցիալական վճար (կուտակային կենսաթոշակի գծով) | 46.6 | 66.7 | 143.3 | 20.2 |
| Բնապահպանական հարկ և բնօգտագործման վճար | 71.5 | 42.0 | 58.8 | (29.4) |
| Այլ հարկեր | 39.2 | 53.2 | 135.5 | 13.9 |
| **2. Պետական տուրք** | **90.7** | **47.3** | **52.1** | **(43.5)** |
| **Կշիռն ընդամենը հարկերի և տուրքերի մեջ (%)** |  |  |  |  |
| **1. Հարկային եկամուտներ** | **93.5** | **97.1** |  |  |
| ԱԱՀ | 33.3 | 33.3 |  |  |
| Ակցիզային հարկ | 6.1 | 5.9 |  |  |
| Շահութահարկ | 13.7 | 17.1 |  |  |
| Մաքսատուրք | 2.5 | 3.4 |  |  |
| Եկամտային հարկ | 24.8 | 25.0 |  |  |
| Շրջանառության հարկ | 2.1 | 2.3 |  |  |
| Սոցիալական վճար (կուտակային կենսաթոշակից) | 3.3 | 4.1 |  |  |
| Բնապահպանական հարկ և բնօգտագործման վճար | 5.1 | 2.6 |  |  |
| Այլ հարկեր | 2.8 | 3.3 |  |  |
| **2. Պետական տուրք** | **6.5** | **2.9** |  |  |

Հաշվետու ժամանակահատվածի հարկային եկամուտների և պետական տուրքերի 33.3%‑ն ապահովվել է *ավելացված արժեքի հարկի* հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի 15% աճը պայմանավորված է ԵԱՏՄ անդամ չհանդիսացող պետություններից ներմուծվող ապրանքներից ստացված մուտքերի աճով:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների փաստ** | **2023թ. ինն ամիսները**  **2022թ. ինն ամիսների նկատմամբ**  **(%)** | **2023թ. և 2022թ. տարբե-րությունը** |
| **Ավելացված արժեքի հարկ** | **468.1** | **538.4** | **115.0** | **70.4** |
| Ներմուծումից, այդ թվում՝ | 292.5 | 372.9 | 127.5 | 80.4 |
| * ԵԱՏՄ երկրներից | 112.7 | 106.5 | 94.5 | (6.2) |
| Ներքին շրջանառությունից | 175.6 | 165.6 | 94.3 | (10.0) |

2023 թվականի ինն ամիսների ընթացքում պետական բյուջե մուտքագրված հարկային եկամուտների ու պետական տուրքերի 5.9%-ն ապահովվել է *ակցիզային հարկի* հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի 12.4% աճը հիմնականում պայմանավորված է ներմուծվող ենթաակցիզային ապրանքների գծով մուտքերի աճով:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների փաստ** | **2023թ. ինն ամիսները**  **2022թ. ինն ամիսների նկատմամբ**  **(%)** | **2023թ. և 2022թ. տարբե-րությունը** |
| **Ակցիզային հարկ** | **85.1** | **95.7** | **112.4** | **10.6** |
| Ներմուծվող ենթաակցիզային ապրանքներից | 39.3 | 49.2 | 125.3 | 9.9 |
| ՀՀ-ում արտադրվող ենթաակցիզային ապրանքներից | 45.9 | 46.5 | 101.4 | 0.6 |

Հաշվետու ժամանակահատվածում շուրջ 404.8 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 25%-ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 16.1%-ով կամ 56.2 մլրդ դրամով: Հարկ է նշել, որ 2023 թվականի ինն ամիսների ընթացքում պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար (տոկոսների մասով) վճարվող գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել 37.5 մլրդ դրամ եկամտային հարկ, որը նախորդ տարվա ինն ամիսների համեմատ աճել է 45.2%‑ով կամ 11.7 մլրդ դրամով:

2023 թվականի ինն ամիսների ընթացքում պետական բյուջե մուտքագրված հարկային եկամուտների ու պետական տուրքերի 3.4%-ն ապահովվել է *մաք­սա­տուրքի* հաշվին՝ կազմելով 54.8 մլրդ դրամ: 2022 թվականի ինն ամիսների համեմատ մաքսատուրքի 58.8% (20.3 մլրդ դրամ) աճը հիմնականում պայմանավորված է ՌԴ կողմից փոխանցված մաքսատուրքի աճով:

Հաշվետու ժամանակահատվածում կենսաթոշակային համակարգի պարտադիր կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 66.7 մլրդ դրամ *սոցիալական վճար*` ապահովելով հարկային եկամուտների և պետական տուրքերի 4.1%-ը և 43.3%-ով կամ 20.2 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխությունների համաձայն 2023 թվականի հունվարի 1-ից սոցիալական վճարի անհատի մասնաբաժնում աշխատողի մասնակցության դրույքաչափի բարձրացմամբ 4.5%‑ից 5% և մասնակիցների թվի աճով:

Հաշվետու ժամանակահատվածում *բնապահպանական հարկի և բնօգտագործման վճարների* գծով մուտքերը կազմել են ավելի քան 42 մլրդ դրամ՝ ապահովելով պետական բյուջեի հարկային եկամուտների և պետական տուրքերի 2.6%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերը նվազել են 41.2%-ով կամ 29.4 մլն դրամով, որը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 53% (32.8 մլրդ դրամ) նվազմամբ: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար գանձված բնապահպանական հարկի և օգտակար հանածոների արդյունահանման դիմաց ստացված բնօգտագործման վճարների գծով արձանագրվել է համապատասխանաբար 52.7% (2.1 մլրդ դրամ) և 32% (1.2 մլրդ դրամ) աճ:

2023 թվականի ինն ամիսների ընթացքում ՀՀ պետական բյուջե են մուտքագրվել ընդհանուր առմամբ 53.2 մլրդ դրամ *այլ հարկեր*՝ կազմելով պետական բյուջեի հարկային եկամուտների և պետական տուրքերի 3.3%-ը: Մասնավորապես` 31.2 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 8.5 մլրդ դրամ՝ ռադիոհաճախականության օգտագործման պարտադիր վճարը, 6.3 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 4.1 մլրդ դրամ՝ ճանապարհային հարկը, 2.2 մլրդ դրամ` հարկային օրենսդրության խախտման համար սահմանված տուգանքները և 834.8 մլն դրամ՝ հանրային ծառայությունների կարգավորման պարտադիր վճարները: Նախորդ տարվա ինն ամիսների համեմատ այլ հարկերի փաստացի ցուցանիշն աճել է 35.5%-ով կամ 13.9 մլրդ դրամով: Աճը հիմնականում պայմանավորված է դրոշմանիշային վճարների 18.1% (4.8 մլրդ դրամ), ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարի 3.3 անգամ (4.4 մլրդ դրամ) և ռադիոհաճախականության օգտագործման պարտադիր վճարի 82.8% (3.8 մլրդ դրամ) աճով:

2023 թվականի ինն ամիսներին ՀՀ պետական բյուջե են մուտքագրվել շուրջ 47.3 մլրդ դրամ *պետական տուրքեր`* 31.4%‑ով գերազանցելով իննամսյա ծրագրային ցուցանիշը: Ծրագրի գերազանցումը հիմնականում պայմանավորված է լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու և օրենքով սահմանված այլ ծառայությունների և գործողությունների համար գանձվող տուրքերի կատարողականով: Նախորդ տարվա ինն ամիսների համեմատ պետական տուրքի գծով մուտքերը նվազել են 47.9%‑ով կամ 43.5 մլրդ դրամով՝ հիմնականում պայմանավորված այն հանգամանքով, որ «Պետական տուրքի մասին» ՀՀ օրենքով 2021 թվականի սեպտեմբերից պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար սահմանված պետական տուրքը կիրառվել է մինչև 2022 թվականի սեպտեմբերի 10-ը:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 7‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** |
| **Պետական տուրքեր** | **90.7** | **36.0** | **47.3** | **131.4** | **52.1** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 2.2 | 2.2 | 2.2 | 102.2 | 100.2 |
| Հյուպատոսական ծառայությունների կամ գործողությունների համար | 2.0 | 1.9 | 2.1 | 111.7 | 107.9 |
| Պետական գրանցման համար | 3.5 | 3.9 | 4.6 | 116.4 | 129.1 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 2.4 | 2.4 | 2.4 | 102.3 | 101.6 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 67.0 | 12.2 | 19.0 | 156.0 | 28.3 |
| Օրենքով սահմանված այլ ծառայությունների և գործողությունների համար | 13.3 | 13.1 | 16.6 | 126.9 | 125.2 |
| Այլ պետական տուրքեր[[28]](#footnote-28) | 0.4 | 0.4 | 0.4 | 94.6 | 97.8 |

Հաշվետու ժամանակահատվածում *պետական գրանցման* համար պետական բյուջե է մուտքագրվել շուրջ 4.6 մլրդ դրամ` 16.4%-ով (645 մլն դրամով) գերազանցելով կանխատեսված ցուցանիշը և 29.1%-ով (1 մլրդ դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա ինն ամիսների փաստացի ցուցանիշների գերազանցումը հիմնականում պայմանավորված է գույքի նկատմամբ իրավունքների պետական գրանցում կատարելու համար բյուջե մուտքագրված տուրքերով, որոնք կազմել են 1.8 մլրդ դրամ՝ 63.9%-ով (701.9 մլն դրամով) գերազանցելով կանխատեսված ցուցանիշը և 84%-ով (821.9 մլն դրամով)՝ նախորդ տարվա նույն ժամանակահատվածի փաստացի մուտքերը:

2023 թվականի ինն ամիսների ընթացքում պետական բյուջե մուտքագրված պետական տուրքերի 40.2%-ը ստացվել է *լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել շուրջ 19 մլրդ դրամ` 56%‑ով (6.8 մլրդ դրամով) գերազանցելով կանխատեսված ցուցանիշը: Ծրագրվածից ավել մուտքերի ստացումը հիմնականում պայմանավորված է վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում իրականացվող գործունեության և մաքսային բնագավառում իրականացվող գործունեության լիցենզավորման համար գանձվող տուրքերի կատարողականով, որոնք կազմել են համապատասխանաբար 10.4 մլրդ դրամ և 4.7 մլրդ դրամ՝ 94.4%‑ով (5 մլրդ դրամով) և 52.1%-ով (1.6 մլրդ դրամով) գերազանցելով կանխատեսված ցուցանիշները: Նախորդ տարվա ինն ամիսների համեմատ լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերը նվազել են 71.7%‑ով կամ 48 մլրդ դրամով, որը հիմնականում պայմանավորված է պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար գանձվող պետական տուրքի չեղարկմամբ: Վերջինս սահմանվել էր «Պետական տուրքի մասին» ՀՀ օրենքով 2021 թվականի սեպտեմբերից և կիրառվել մինչև 2022 թվականի սեպտեմբերի 10-ը: Նշենք, որ 2022 թվականի ինն ամիսների ընթացքում նշված տուրքի գծով պետական բյուջե էր մուտքագրվել 52 մլրդ դրամ: Միևնույն ժամանակ, նախորդ տարվա ինն ամիսների համեմատ համապատասխանաբար 34.5% (2.7 մլրդ դրամ) և 42.1% (1.4 մլրդ դրամ) աճ է գրանցվել վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում իրականացվող գործունեության ու մաքսային բնագավառում իրականացվող գործունեության լիցենզավորման համար գանձվող տուրքերի գծով:

2023 թվականի ինն ամիսների ընթացքում պետական տուրքերի 35.1%-ը ստացվել է *օրենքով սահմանված այլ ծառայությունների և գործողությունների* դիմաց՝ կազմելով շուրջ 16.6 մլրդ դրամ, որը 26.9%‑ով (3.5 մլրդ դրամով) գերազանցել է կանխատեսված ցուցանիշը և 25.2%-ով (3.3 մլրդ դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա ինն ամիսների փաստացի ցուցանիշների գերազանցումը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար բյուջե մուտքագրված տուրքերով, որոնք կազմել են 12.6 մլրդ դրամ՝ 28.9%‑ով (2.8 մլրդ դրամով) գերազանցելով կանխատեսված ցուցանիշը և 31.3%-ով (3 մլրդ դրամով)՝ նախորդ տարվա նույն ժամանակահատվածի փաստացի մուտքերը:

## Պաշտոնական դրամաշնորհներ

2023 թվականի ինն ամիսների ընթացքում արտաքին աղբյուրներից տրամադրվել են շուրջ 5.9 մլրդ դրամ *պաշտոնական դրամաշնորհներ*` կազմելով ինն ամիսների համար ծրագրված մուտքերի 45.2%-ը, այսինքն` կանխատեսվածից պակաս է ստացվել 7.1 մլրդ դրամ:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** |
| **Պաշտոնական դրամաշնորհներ*,*** այդ թվում` | **12.6** | **13.0** | **5.9** | **45.2** | **46.3** |
| Նպատակային դրամաշնորհներ | 6.4 | 13.0 | 5.9 | 45.2 | 91.6 |
| Բյուջետային աջակցության դրամաշնորհներ | 6.2 | 0.01 | 0.0 | - | - |

Միջոցները տրամադրվել են նպատակային ծրագրերի շրջանակներում, որոնց կատարողականով է պայմանավորված ցածր ցուցանիշը: Նպատակային ծրագրերից 8-ի շրջանակներում նախատեսված 4.2 մլրդ դրամ դրամաշնորհները չեն ստացվել, իսկ 11 ծրագրերի շրջանակներում նախատեսված միջոցները ստացվել են մասնակիորեն՝ ապահովելով 65% կատարողական, որոնք կազմել են 5.6 մլրդ դրամ: 2 ծրագրերի շրջանակներում ստացված դրամաշնորհները գերազանցել են ծրագիրը 4 անգամ՝ կազմելով 217 մլն դրամ:

1. Նպատակային դրամաշնորհներն ըստ դոնորների (մլն դրամ)

2023 թվականի ինն ամիսների ընթացքում պետական բյուջե մուտքագրված պաշտոնական դրամաշնորհները 53.7%-ով կամ 6.8 մլրդ դրամով զիջել են նախորդ տարվա նույն ժամանակահատվածի ցուցանիշը, որը հիմնականում պայմանավորված է 2022 թվականի ինն ամիսների ընթցքում բյուջետային աջակցության ծրագրերի շրջանակներում 6.2 մլրդ դրամի ստացմամբ:

## Այլ եկամուտներ

Հաշվետու ժամանակահատվածում ՀՀ պետական բյուջեի այլ եկամուտները կազմել են 85.6 մլրդ դրամ՝ 63.9%-ով գերազանցելով ինն ամիսների ծրագրված ցուցանիշը և 4.7%-ով՝ տարեկան ծրագրային ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների, իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի և ապրանքների մատակարարումից և ծառայությունների մատուցումից ստացված մուտքերի ծրագրային ցուցանիշների գերազանցմամբ: Նախորդ տարվա նույն ժամանակահատվածի համեմատ այլ եկամուտների 3.9% (3.2 մլրդ դրամ) աճը հիմնականում ձևավորվել է վերոնշյալ եկամուտների աճի և օրենքով ու իրավական այլ ակտերով սահմանված՝ պետական բյուջե մուտքագրվող այլ եկամուտների նվազման արդյունքում:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 9‑ում:

1. *Այլ եկամուտների գծով ՀՀ պետական բյուջեի մուտքերը (մլն դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ.**  **ինն ամիսները**  **2022թ.**  **ինն ամիսների նկատմամբ (%)** |
| **Այլ եկամուտներ** | **82,355.2** | **52,233.1** | **85,586.5** | **163.9** | **103.9** |
| Պետական սեփականություն հանդիսացող գույքի վարձակալու-թյունից եկամուտներ | 1,593.4 | 2,402.0 | 1,802.2 | 75.0 | 113.1 |
| Տոկոսավճարներ և շահաբաժիններ, այդ թվում՝ | 27,859.8 | 14,190.0 | 38,028.4 | 268.0 | 136.5 |
| * բանկերում և այլ ֆինանսա-վարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 26,627.2 | 13,200.0 | 36,340.9 | 275.3 | 136.5 |
| * իրավաբանական անձանց կապիտալում կատարված ներդրումներից ստացվող շահաբաժիններ | 1,232.6 | 990.0 | 1,687.5 | 170.5 | 136.9 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 7,755.5 | 8,545.3 | 8,169.6 | 95.6 | 105.3 |
| * ռեզիդենտներին տրամադրված վարկերի օգտագործման տոկոսավճարներ | 7,708.5 | 8,513.6 | 8,138.7 | 95.6 | 105.6 |
| * ոչ ռեզիդենտներին տրամադրված վարկերի օգտագործման տոկոսավճարներ | 47.0 | 31.7 | 30.9 | 97.6 | 65.8 |
| Այլ կատեգորիաներում չդասակարգված տրանսֆերտներ | 252.8 | 88.7 | 88.8 | 100.1 | 35.1 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 13,676.1 | 10,565.8 | 16,536.4 | 156.5 | 120.9 |
| Ապրանքների մատակարարումից և ծառայությունների մատուցումից եկամուտներ | 16,352.0 | 14,445.8 | 17,374.4 | 120.3 | 106.3 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 14,865.6 | 1,995.4 | 3,586.6 | 179.7 | 24.1 |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են ավելի քան 36.3 մլրդ դրամ տոկոսավճարներ, որոնք 175.3%-ով (23.1 մլրդ դրամով) գերազանցել են իննամսյա ծրագրային ցուցանիշը, 98.6%-ով՝ տարեկան ծրագրային ցուցանիշը և 36.5%-ով (9.7 մրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է ավանդի ներդրման տոկոսադրույքի աճով, ինչպես նաև 2023 թվականի ինն ամիսների ընթացքում պետական բյուջեի մուտքերի գերակատարմամբ և ելքերի իննամսյա ծրագրային ցուցանիշի համեմատաբար ցածր կատարողականով, որոնց պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: Նախորդ տարվա ինն ամիսների համեմատ ավանդների միջին կշռված տոկոսադրույքի 1.2 տոկոսային կետով աճը, ինչպես նաև 647.0 մլրդ դրամով ավել ավանդների ներդրումն ապահովել են նախորդ տարվա նույն ժամանակահատվածի համեմատ զուտ տոկոսագումարների 9.7 մլրդ դրամով ավել մուտքեր: 2023 թվականի ինն ամիսների ընթացքում ներդրված ավանդների միջին կշռված տոկոսադրույքը կազմել է 10.43%` 2023 թվականի բյուջեի հաշվարկների հիմքում դրված 6.69%-ի և 2022 թվականի ինն ամիսների 9.23%-ի դիմաց:

2023 թվականի ինն ամիսների ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի՝ ինն ամիսների համար ծրագրված ցուցանիշի 56.5% գերազանցումը և նախորդ տարվա նույն ժամանակահատվածի համեմատ 20.9% աճը հիմնականում պայմանավորված են ճանապարհային երթևեկության կանոնները խախտելու համար ՀՀ ոստիկանության կողմից կիրառված պատժամիջոցների արդյունքում գանձված գումարների աճով, որոնք կազմել են ավել քան 13 մլրդ դրամ՝ 45.3%-ով (4.1 մլրդ դրամով) գերազանցելով ծրագրված ցուցանիշը և 14.2%‑ով (1.6 մլրդ դրամով)՝ նախորդ տարվա նույն ժամանակահատվածի ցուցանիշը: Մուտքերի բարձր ցուցանիշը մասամբ ապահովվել է նաև ՀՀ պետական եկամուտների կոմիտեի կողմից կիրառված պատժամիջոցներից գանձվող մուտքերի հաշվին, որոնք կազմել են շուրջ 1.2 մլրդ դրամ՝ 108.2%-ով (607.8 մլն դրամով) գերազանցելով ծրագրված ցուցանիշը և 77.4%-ով (510.1 մլն դրամով)՝ նախորդ տարվա ինն ամիսների ցուցանիշը: Մուտքերի բարձր մակարդակ է գրանցվել նաև ՀՀ արդարադատության նախարության կողմից կիրառված պատժամիջոցների դիմաց գանձված գումարների գծով, որոնք կազմել են 392.2 մլն դրամ՝ 15.5 անգամ գերազանցելով ծրագրված ցուցանիշը և 4.5 անգամ՝ նախորդ տարվա փաստացի ցուցանիշը՝ պայմանավորված պրոբացիայի ծառայության կողմից գանձված տուգանքների աճով:

Այլ եկամուտներից շուրջ 17.4 մլրդ դրամը ստացվել է ապրանքների մատակարարումից և ծառայությունների մատուցումից, որոնք 20.3%-ով (2.9 մլրդ դրամով) գերազանցել են իննամսյա ծրագրային ցուցանիշը և 6.3%-ով (1 մլրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը հիմնականում պայմանավորված է ՀՀ ոստիկանության և ՀՀ արդարադատության նախարարության կողմից ապահովված եկամուտների բարձր մակարդակով: Մասնավորապես՝ ՀՀ ոստիկանության կողմից մատուցված ծառայություններից ստացված մուտքերը կազմել են ավելի քան 7.9 մլրդ դրամ՝ 24.1%-ով (1.5 մլրդ դրամով) գերազանցելով ծրագրված ցուցանիշը և 7.8%-ով (573.2 մլն դրամով)՝ նախորդ տարվա նույն ժամանակահատվածի ցուցանիշը, իսկ ՀՀ արդարադատության նախարարության կողմից ծառայությունների մատուցումից ստացված եկամուտները կազմել են 3.7 մլրդ դրամ՝ 54.8%‑ով (1.3 մլրդ դրամով) գերազանցելով ծրագրված ցուցանիշը և 15.6%-ով (504.8 մլն դրամով)՝ նախորդ տարվա նույն ժամանակահատվածի ցուցանիշը:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2023 ԹՎԱԿԱՆԻ ԻՆՆ ԱՄԻՍՆԵՐԻՆ

2023 թվականի ինն ամիսներին ՀՀ պետական բյուջեի փաստացի ծախսերը կազմել են 1,633.9 մլրդ դրամ: Պետական բյուջեի ծախսերի ինն ամիսների ճշտված ծրագիրը կատարվել է 84.6%-ով, շեղման ընդհանուր գումարի 45.5%-ը բաժին է ընկել ընթացիկ ծախսերին, 54.5%-ը` ոչ ֆինանսական ակտիվների հետ գործառնություններին:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 98.1%-ը կամ 1,603.3 մլրդ դրամը, որոնց իննամսյա ծրագիրը կատարվել է 86.2%-ով: Բյուջեի ծախսերի 1.9%-ը՝ 30.7 մլրդ դրամը ֆինանսավորվել է արտաքին աղբյուրներից, որը կազմել է ծրագրի 42.1%‑ը[[29]](#footnote-29): Հարկ է նշել, 2023 թվականի ինն ամիսներին ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

2023 թվականի ինն ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 12.7%-ով կամ 184.6 մլրդ դրամով՝ հիմնականում պայմանավորված ոչ ֆինանսական ակտիվների գծով (կապիտալ) ծախսերի, սոցիալական նպաստների և կենսաթոշակների, դրամաշնորհների, ինչպես նաև տոկոսավճարների աճով:

1. *ՀՀ պետական բյուջեի ծախսերը (մլրդ դրամ)[[30]](#footnote-30)*

|  |  |  |  |
| --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** |
| **Ընդամենը ծախսեր** | **1,449.3** | **1,931.6** | **1,633.9** |
| Ընթացիկ ծախսեր | 1,275.5 | 1,537.2 | 1,401.7 |
| Ոչ ֆինանսական ակտիվների հետ գործառնություններ | 173.9 | 394.4 | 232.3 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 88.0 | 79.6 | 85.8 |
| Ոչ ֆինանսական ակտիվների հետ գործառնություններ | 12.0 | 20.4 | 14.2 |

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 11-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ.**  **ինն ամիսները**  **2022թ.**  **ինն ամիսների նկատմամբ (%)** |
| **Ընթացիկ ծախսեր** | **1,275.5** | **1,537.2** | **1,401.7** | **91.2** | **109.9** |
| Աշխատավարձ | 130.1 | 153.0 | 147.5 | 96.4 | 113.4 |
| Ծառայությունների և ապրանքների ձեռքբերում | 123.5 | 147.2 | 123.9 | 84.2 | 100.3 |
| Տոկոսավճարներ | 132.2 | 172.5 | 159.2 | 92.3 | 120.4 |
| Սուբսիդիաներ | 112.4 | 118.6 | 105.3 | 88.8 | 93.7 |
| Դրամաշնորհներ | 158.5 | 215.4 | 189.0 | 87.8 | 119.3 |
| Սոցիալական նպաստներ և կենսաթոշակներ | 446.9 | 516.6 | 501.7 | 97.1 | 112.2 |
| Այլ ծախսեր | 172.0 | 214.0 | 175.1 | 81.8 | 101.8 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 10.2 | 10.0 | 10.5 |  |  |
| Ծառայությունների և ապրանքների ձեռք բերում | 9.7 | 9.6 | 8.8 |  |  |
| Տոկոսավճարներ | 10.4 | 11.2 | 11.4 |  |  |
| Սուբսիդիաներ | 8.8 | 7.7 | 7.5 |  |  |
| Դրամաշնորհներ | 12.4 | 14.0 | 13.5 |  |  |
| Սոցիալական նպաստներ և կենսաթոշակներ | 35.0 | 33.6 | 35.8 |  |  |
| Այլ ծախսեր | 13.5 | 13.9 | 12.5 |  |  |

2023 թվականի ինն ամիսներին ՀՀ կառավարության պարտքի սպասարկման փաստացի ծախսերը կազմել են 159.2 մլրդ դրամ կամ ծրագրի 92.3%-ը: Ընդ որում, շեղում է արձանագրվել ինչպես ներքին, այնպես էլ արտաքին տոկոսավճարների գծով:

Պետական գանձապետական պարտատոմսերի սպասարկման գծով շեղումը պայմանավորված է եղել նրանով, որ նախատեսված հետգնումները չեն իրականացվել, ինչպես նաև հունվարին 10 տարի մարման ժամկետով երկարաժամկետ պարտատոմսերի թերտեղաբաշխմամբ:

Արտաքին վարկերի սպասարկման ծախսերի շեղումը ծրագրված ցուցանիշի նկատմամբ պայմանավորված է եղել հետևյալ գործոններով.

* + - * 6-ամսյա EURIBOR, SOFR և SDR տոկոսադրույքի կանխատեսումային և 2023 թվականի ինն ամիսների վճարումների համար կիրառված փաստացի դրույքաչափերի տարբերություն,
      * 2022թ. և 2023թ. ինն ամիսների ընթացքում մի շարք վարկերի գծով մասհանումների պլանային ցուցանիշի էական թերակատարում,
      * SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքների տարբերություն,
      * արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերություն: 2023 թվականի ինն ամիսների ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 389.97, մինչդեռ 2023 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Արտարժութային պետական պարտատոմսերի սպասարկման գծով շեղումը պայմանավորված է եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2023 թվականի ինն ամիսների ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 390.53, մինչդեռ 2023 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Հաշվի առնելով այն, որ արտարժութային պետական պարտատոմսերի սպասարկման գծով արժեկտրոնների վճարման պահին անհնար է տարանջատել արտարժութային պետական պարտատոմսերն ըստ ռեզիդենտության և ըստ այդմ դասակարգել արտարժութային պետական պարտատոմսերի գծով տոկոսավճարներն ըստ ներքին և արտաքին տոկոսավճարների՝ այդ տոկոսավճարներն ամբողջությամբ արտացոլվում են արտաքին տոկոսավճարներում:

2022 թվականի ինն ամիսների համեմատ պարտքի սպասարկման ծախսերն աճել են 20.4%-ով կամ 27 մլրդ դրամով, ինչը պայմանավորված է եղել շրջանառության մեջ գտնվող պետական գանձապետական պարտատոմսերի, արտաքին վարկերի ծավալների աճով և ֆինանսական շուկայում ընդհանուր տոկոսադրույքների բարձրացմամբ:

Կառավարության պարտքի կառուցվածքում գանձապետական պարտատոմսերի կշռի աճը նպաստել է կառավարության ընդհանուր պարտքի միջին կշռված անվանական տոկոսադրույքի աճին: Այսպես՝ 2023թ. սեպտեմբերի 30-ի դրությամբ պարտքի միջին կշռված անվանական տոկոսադրույքը կազմել է 7.0% և նախորդ տարվա նույն ժամանակահատվածի համեմատ աճել է 1.1 տոկոսային կետով:

Արտաքին վարկերի գծով տվյալ ցուցանիշն աճել է 1.2 տոկոսային կետով: Հարկ է նշել, որ.

* + - * 2022թ. հունվարից Համաշխարհային բանկն ու Ասիական զարգացման բանկն անցում կատարեցին SOFR տոկոսադրույքի հիման վրա վարկերի սպասարկմանը (ԱՄՆ դոլարով վարկերի համար)՝ 6-ամսյա ԱՄՆ դոլարի LIBOR-ի փոխարեն: SOFR տոկոսադրույքի միջին ցուցանիշը 2023թ. հունվար-սեպտեմբեր ամիսների համար կազմել է 4.9%, մինչդեռ նախորդ տարվա նույն ժամանակաշրջանի նույն ցուցանիշը կազմել էր 0.994%,
      * 2023թ. ինն ամիսներին արտաքին վարկերի սպասարկման հաշվարկներում կիրառված 6‑ամսյա EURIBOR դրույքաչափը կազմել է 3.614%, նույն ցուցանիշը 2022թ. ինն ամիսներին համար կազմել էր 0.132%,
      * COVID-19-ի համավարակով պայմանավորված` Համաշխարհային բանկի և ՀՀ ֆինանսների նախարարության միջև ձեռք էր բերվել պայմանավորվածություն առ այն, որ Համաշխարհային բանկը ևս մեկ տարի (2021թ. հուլիսի 1-ից մինչև 2022թ. հուլիսի 1-ը) ժամկետով չեղարկել էր Զարգացման միջազգային ընկերակցության կողմից ՀՀ կառավարությանը տրամադրված վարկերի համար «արագացված մարման դրույթի» շրջանակներում 2014 թվականի հուլիսի 1-ից կիրառված լրացուցիչ 1.7% տոկոսադրույքը: Պայմանավորվածության ժամկետն ավարտվել է 2022թ. հուլիսի 1‑ին, դրանով իսկ պայմանավորված՝ ԶՄԸ վարկերի միջին տոկոսադրույքը 2023թ. հունիսի 30-ի դրությամբ նախորդ տարվա նույն ժամանակաշրջանի համեմատ աճել է 0.75%-ով:

Շրջանառության մեջ գտնվող պետական գանձապետական պարտատոմսերի միջին կշռված եկամտաբերությունն աճել է 0.4 տոկոսային կետով՝ պայմանավորված ֆինանսական շուկայում ընդհանուր տոկոսադրույքների բարձրացմամբ:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ.**  **ինն ամիսները**  **2022թ.**  **ինն ամիսների նկատմամբ (%)** |
| **Տոկոսավճարներ,** այդ թվում՝ | **132.2** | **172.5** | **159.2** | **92.3** | **120.4** |
| Ներքին տոկոսավճարներ | 72.4 | 89.2 | 86.1 | 96.6 | 119.0 |
| Արտաքին տոկոսավճարներ | 59.8 | 83.3 | 73.0 | 87.7 | 122.1 |

Նախորդ տարվա նույն ժամանակահատվածի համեմատ պետական բյուջեից տրամադրված դրամաշնորհների աճը հիմնականում պայմանավորված է 2023 թվականի հունվար-սեպտեմբեր ամիսներին տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության, ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման, ՀՀ մարզերին ենթակառուցվածքների զարգացման նպատակով տրամադրված սուբվենցիաների և համայնքներին տրամադրվող ֆինանսական համահարթեցման դոտացիաների գծով ծախսերի աճով: Մասնավորապես՝ զինծառայողների կյանքին կամ առողջությանը պատճառված վնասների հատուցման ծախսերը կազմել են 32 մլրդ դրամ՝ 29.3%-ով (7.3 մլրդ դրամով) գերազանցելով նախորդ տարվա նույն ժամանակահատվածի ցուցանիշը:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ.**  **ինն ամիսները**  **2022թ.**  **ինն ամիսների նկատմամբ (%)** |
| **Դրամաշնորհներ,** այդ թվում՝ | **158.5** | **215.4** | **189.0** | **87.8** | **119.3** |
| Միջազգային կազմակերպություններին | 3.2 | 2.5 | 2.1 | 85.5 | 66.7 |
| Պետական հատվածի այլ մակարդակներին (ընթացիկ), այդ թվում` | 146.6 | 186.0 | 170.1 | 91.5 | 116.0 |
| - Համայնքների բյուջեներին համահարթեցման սկզբունքով տրվող դոտացիաներ | 48.2 | 52.3 | 52.3 | 100.0 | 108.5 |
| - Այլ ընթացիկ դրամաշնորհներ | 92.8 | 128.0 | 113.9 | 89.0 | 122.8 |
| Պետական հատվածի այլ մակարդակներին (կապիտալ) | 8.7 | 26.9 | 16.8 | 62.3 | 192.8 |

Նախորդ տարվա նույն ժամանակահատվածի համեմատ կենսաթոշակների գծով ծախսերի աճը հիմնականում պայմանավորված է 2022 թվականի սեպտեմբերի 1-ից և 2023 թվականի հուլիսի 1-ից կենսաթոշակների չափերի բարձրացմամբ և կուտակային կենսաթոշակային համակարգի մասնակիցների կենսաթոշակային հաշիվներին հատկացումների աճով: Նախորդ տարվա նույն ժամանակահատվածի համեմատ նպաստների գծով ծախսերի աճը հիմնականում արձանագրվել է 3 և ավելի երեխա ունեցող ընտանիքներին դրամական աջակցության, ծերության, հաշմանդամության, կերակրողին կորցնելու դեպքում տրվող նպաստների, Հայաստանի Հանրապետությունում աշնանացան ցորենի արտադրության խթանման նպատակով փոխհատուցման տրամադրման, մինչև 2 տարեկան երեխայի խնամքի նպաստի և անկանխիկ եղանակով վճարումներից կենսաթոշակառուներին հետվճարի տրամադրման ծախսերում:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ.**  **ինն ամիսները**  **2022թ.**  **ինն ամիսների նկատմամբ (%)** |
| **Սոցիալական նպաստներ և կենսաթոշակներ,** այդ թվում` | **446.9** | **516.6** | **501.7** | **97.1** | **112.2** |
| Նպաստներ | 142.2 | 176.0 | 167.4 | 95.1 | 117.7 |
| Կենսաթոշակներ | 304.8 | 340.6 | 334.3 | 98.2 | 109.7 |

Ոչ ֆինանսական ակտիվների հետ գործառնությունների ցածր ցուցանիշը պայմանավորված է կապիտալ ծախսերի կատարողականով: Վերջինս հիմնականում պայմանավորված է ՀՀ պաշտպանության նախարարության շենքային պայմանների բարելավման միջոցառման, ինչպես նաև Հյուսիս-հարավ միջանցքի զարգացման ծրագրի և Պետական նշանակության ավտոճանապարհների հիմնանորոգման ծախսերի կատարողականով, որոնք կազմել են համապատասխանաբար 136.7 մլրդ դրամ կամ 60.7%, 4.2 մլրդ դրամ կամ 23.5% և 30.9 մլրդ դրամ կամ 75.6%: Նախորդ տարվա նույն ժամանակահատվածի համեմատ կապիտալ ծախսերի 33.1% (59.2 մլրդ դրամ) աճը հիմնականում պայմանավորված է ՀՀ պաշտպանության նախարարության շենքային պայմանների բարելավման ծախսերի աճով և արտերկրում ՀՀ դեսպանությունների շենքային պայմանների ապահովման նպատակով միջոցների հատկացմամբ:

Աղյուսակ 15-ում ներկայացված են կապիտալ ծախսերն ըստ ֆինանսավորման աղբյուրների:

1. *ՀՀ պետական բյուջեի կապիտալ ծախսերն ըստ ֆինանսավորման աղբյուրների (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ.**  **ինն ամիսները**  **2022թ.**  **ինն ամիսների նկատմամբ (%)** |
| **Ոչ ֆինանսական ակտիվների գծով ծախսեր (կապիտալ ծախսեր), այդ թվում՝** | **179.0** | **414.8** | **238.2** | **57.4** | **133.1** |
| Արտաքին աջակցությամբ իրականացվող ծրագրեր (ներառյալ ՀՀ կառավարության համաֆինանսավորումները) | 36.0 | 77.9 | 36.0 | 46.2 | 99.8 |
| Ներքին ռեսուրսների հաշվին իրականացվող ծրագրեր, այդ թվում՝ | 142.9 | 336.9 | 202.2 | 60.0 | 141.5 |
| * *ՀՀ պաշտպանության նախարարության ծրագրեր* | 99.6 | 226.3 | 136.8 | 60.5 | 137.4 |
| * *Այլ ծրագրեր* | 43.3 | 110.6 | 65.4 | 59.1 | 150.9 |

Ոչ ֆինանսական ակտիվների օտարումից հաշվետու ժամանակահատվածում ստացվել են 5.9 մլրդ դրամ մուտքեր՝ իննամսյա ծրագրով նախատեսված 20.3 մլրդ դրամի դիմաց: 2022 թվականի նույն ժամանակահատվածի համեմատ ոչ ֆինանսական ակտիվների օտարումից մուտքերն աճել են 15.8%-ով (804.7 մլն դրամով):

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ.**  **ինն ամիսները**  **2022թ.**  **ինն ամիսների նկատմամբ (%)** |
| **Ոչ ֆինանսական ակտիվների հետ գործառնություններ,** այդ թվում՝ | **173.9** | **394.4** | **232.3** | **58.9** | **133.6** |
| Ոչ ֆինանսական ակտիվների գծով ծախսեր, այդ թվում՝ | 179.0 | 414.8 | 238.2 | 57.4 | 133.1 |
| * շենքեր և շինություններ | 150.5 | 374.0 | 215.2 | 57.6 | 143.0 |
| * մեքենաների և սարքավորում-ների ձեռք բերում, պահպանում և հիմնանորոգում | 25.6 | 32.3 | 19.3 | 59.7 | 75.3 |
| * այլ | 2.9 | 8.5 | 3.7 | 43.2 | 128.2 |
| Ոչ ֆինանսական ակտիվների օտարումից մուտքեր | (5.1) | (20.3) | (5.9) | 29.0 | 115.8 |

## ՀՀ պետական բյուջեի ծախսերը ծրագրային դասակարգմամբ[[31]](#footnote-31)

ՀՀ 2023 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ ինն ամիսներին նախատեսվել էր թվով 169 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 174, որոնցից ինն ամիսներին փաստացի միջոցներ են օգտագործվել 168-ի գծով, ընդ որում, ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում ինն ամիսներին նախատեսված 993 միջոցառումներից (առանց ՀՀ կառավարության պատասխանատվությամբ նախատեսված 4 միջոցառումների) ամբողջությամբ կամ մասնակիորեն կատարվել են 888-ը կամ 89.4%-ը:

2023 թվականի ինն ամիսներին ՀՀ պետական բյուջեի ծախսերը կազմել են 1,633.9 մլրդ դրամ կամ ծրագրված ցուցանիշի 84.6%-ը: Շեղումը կազմել է 297.7 մլրդ դրամ, որը հիմնականում արձանագրվել է ՀՀ պաշտպանության (118.2 մլրդ դրամ), ՀՀ տարածքային կառավարման և ենթակառուցվածքների (46.4 մլրդ դրամ), ՀՀ կրթության, գիտության, մշակույթի և սպորտի (38.0 մլրդ դրամ), ՀՀ աշխատանքի և սոցիալական հարցերի (15.6 մլրդ դրամ), ՀՀ ֆինանսների (14.6 մլրդ դրամ), ՀՀ էկոնոմիկայի (12.0 մլրդ դրամ) և ՀՀ առողջապահության (11.4 մլրդ դրամ) նախարարությունների պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռներն ունեցել են ՀՀ աշխատանքի և սոցիալական հարցերի նախարարության (31.0%), ՀՀ պաշտպանության նախարարության (18.4%), ՀՀ ֆինանսների նախարարության (9.9%), ՀՀ տարածքային կառավարման և ենթակառուցվածքների (9.3%), ՀՀ կրթության, գիտության, մշակույթի և սպորտի (8.4%) և ՀՀ առողջապահության (5.5%) պատասխանատվությամբ իրականացվող ծրագրերը:

2022 թվականի ինն ամիսների համեմատ ՀՀ պետական բյուջեի ծախսերն աճել են 12.7%‑ով կամ 184.6 մլրդ դրամով, որը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 12.8% (57.7 մլրդ դրամ), ՀՀ պաշտպանության նախարարության ծախսերի 19.1% (48.2 մլրդ դրամ), ՀՀ ֆինանսների նախարարության ծախսերի 20.2% (27.1 մլրդ դրամ) և ՀՀ տարածքային կառավարման և ենթակառուցվածքների նախարարության ծախսերի 14.0% (18.7 մլրդ դրամ) աճով:

1. *ՀՀ պետական բյուջեի ծախսերն ըստ պատասխանատու մարմինների (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ (2023թ. հետ համադրելի)[[32]](#footnote-32)** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ ԾԱԽՍԵՐ** | **1,449.3** | **1,931.6** | **1,633.9** | **84.6** | **112.7** | **184.6** |
| ՀՀ տարածքային կառավարման և ենթակառուցվածքների նախարարություն | 133.7 | 199.0 | 152.6 | 76.7 | 114.1 | 18.9 |
| ՀՀ առողջապահության նախարարություն | 94.0 | 102.0 | 90.6 | 88.8 | 96.4 | (3.4) |
| ՀՀ արդարադատության նախարարություն | 14.2 | 17.2 | 16.1 | 93.3 | 113.3 | 1.9 |
| ՀՀ էկոնոմիկայի նախարարություն | 40.5 | 51.1 | 39.1 | 76.5 | 96.5 | (1.4) |
| ՀՀ կրթության, գիտության, մշակույթի և սպորտի նախարարություն | 134.2 | 175.2 | 137.2 | 78.3 | 102.2 | 3.0 |
| ՀՀ պաշտպանության նախարարություն | 253.0 | 419.4 | 301.2 | 71.8 | 119.1 | 48.2 |
| ՀՀ աշխատանքի և սոցիալական հարցերի նախարարություն | 449.7 | 523.0 | 507.3 | 97.0 | 112.8 | 57.7 |
| ՀՀ բարձր տեխնոլոգիական արդյունաբերության նախարարություն | 7.1 | 21.3 | 17.4 | 81.8 | 246.0 | 10.3 |
| ՀՀ ֆինանսների նախարարություն | 134.4 | 176.1 | 161.5 | 91.7 | 120.2 | 27.1 |
| ՀՀ ներքին գործերի նախարարություն | 9.5 | 13.4 | 11.8 | 88.0 | 124.4 | 2.3 |
| ՀՀ ազգային անվտանգության ծառայություն | 32.0 | 35.8 | 33.3 | 93.1 | 103.9 | 1.3 |
| ՀՀ ոստիկանություն | 55.3 | 59.2 | 52.9 | 89.3 | 95.6 | (2.4) |
| Այլ պետական մարմիններ | 91.9 | 139.0 | 113.0 | 81.3 | 123.0 | 21.1 |

*ՀՀ Նախագահի աշխատակազմի* պատասխանատվությամբ *Հանրապետության նախագահի լիազորությունների իրականացման ապահովման* ծրագրի ծախսերը 2023 թվականի ինն ամիսներին կատարվել են 88.1%‑ով՝ կազմելով 997.4 մլն դրամ: Հանրապետության նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման միջոցառմանը, որի շրջանակներում օգտագործվել է 963.7 մլն դրամ՝ ապահովելով 87.9% կատարողական, որը պայմանավորված է հաստիքների թերհամալրմամբ և որոշ ծախսերի գծով նախատեսված միջոցների տնտեսմամբ: Նախորդ տարվա ինն ամիսների համեմատ հանրապետության նախագահի աշխատակազմի ծախսերն աճել են 25.7%-ով կամ 204.1 մլն դրամով, որը հիմնականում արձանագրվել է հանրապետության նախագահի գործունեության և ներկայացուցչականության ապահովման ծախսերում:

*ՀՀ Ազգային ժողովի* ծախսերը 2023 թվականի ինն ամիսներին կատարվել են 78.9%-ով՝ կազմելով 4.1 մլրդ դրամ: Մասնավորապես՝ 85% կամ 3.6 մլրդ դրամ է կազմել ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը՝ պայմանավորված տնտեսումներով: Ծրագրի ցածր կատարողականը պայմանավորված է նաև ՀՀ Ազգային ժողովի շենքային պայմանների բարելավման ու կուսակցություններին և կուսակցությունների դաշինքներին աջակցության ծախսերի ցածր կատարողականներով: ՀՀ Ազգային ժողովի շենքային պայմանների բարելավման ծախսերը կազմել են 34.4 մլն դրամ կամ 31.9%՝ պայմանավորված ապրանքների, աշխատանքների և ծառայության ձեռք բերման համար իրականացվող գնման գործընթացներով: Կուսակցությունների դաշինքներին աջակցության ծախսերը կատարվել են 50%-ով՝ կազմելով 260.6 մլն դրամ կամ 50.0%՝ պայմանավորված այն հանգամանքով, որ պետական ֆինանսավորումը կուսակցություններին տրամադրվում է կիսամյակային սկզբունքով՝ Կոռուպցիայի կանխարգելման հանձնաժողովի կողմից վերջիններիս տարեկան հաշվետվությունները ստուգելուց հետո:

ՀՀ Ազգային ժողովի դերի բարձրացմանն ուղղված միջոցառումների իրականացման համար օգտագործվել է նախատեսված միջոցների 19.4%-ը՝ 11.6 մլն դրամ, որը պայմանավորված է նախատեսված միջոցառումների ոչ ամբողջական կատարմամբ. Նախատեսված 5-ի փոխարեն իրականացվել է 2 միջոցառում՝ պայմանվորված ծառայությունների ձեռքբերման հետ կապված գնման գործընթացներով:

Ազգային ժողովի տեխնիկական հագեցվածության բարելավման ծախսերը կատարվել են 77.7%-ով՝ կազմելով 99 մլն դրամ: Ցածր կատարողականը պայմանավորված է համակարգչային սարքավորումների և գրասենյակային գույքի ձեռքբերման ծավալներով, որը կատարվել է ըստ անհրաժեշտության:

Նախորդ տարվա ինն ամիսների համեմատ ՀՀ Ազգային ժողովի ծախսերն աճել են 5.4%-ով կամ 208 մլն դրամ՝ պայմանավորված աշխատավարձի և գործուղումների գծով ծախսերի և Ազգային ժողովի տեխնիկական հագեցվածության բարելավման ծախսերի աճով, ինչպես նաև 2023 թվականի ինն ամիսներին Ազգային ժողովի շենքային պայմանների բարելավման նպատակով միջոցների հատկացմամբ:

*ՀՀ Վարչապետի աշխատակազմի* պատասխանատվությամբ 2023 թվականի ինն ամիսների ընթացքում կատարվել է պետական բյուջեի 11 ծրագիր: Ծախսերը կազմել են 13.1 մլրդ դրամ կամ ծրագրի 74.4%‑ը: Ծրագրված ցուցանիշից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման, Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ու Տեսչական վերահսկողության ծրագրերի կատարողականով: Նախորդ տարվա ինն ամիսների համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերը նվազել են 0.5%‑ով կամ 65 մլն դրամով: Հարկ է նշել, որ 2023 թվականից գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության ու դաբաղ հիվանդության շճահետազոտության միջոցառումները ՀՀ Էկոնոմիկայի նախարարության Անասնաբուժական ծառայությունների ծրագրից փոխանցվել են ՀՀ վարչապետի աշխատակազմին՝ Տեսչական վերահսկողության ծրագրին: Ուստի 2022 թվականի ինն ամիսների համադրելի ցուցանիշի համեմատ ՀՀ Վարչապետի աշխատակազմի պատասխանատվությամբ իրականացվող ծախսերի գծով արձանագրվել է 2.1% կամ 287.2 մլն դրամ նվազում:

1. *2023թ. ինն ամիսների ընթացքում ՀՀ Վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ**  **(2023թ. հետ համադրելի)** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **13,418.2** | **17,649.5** | **13,131.0** | **74.4** | **97.9** | **(287.2)** |
| Պետական հատվածի արդիականացման ծրագիր | 1,968.6 | 155.3 | 154.8 | 99.7 | 7.9 | (1,813.8) |
| ՀՀ Վարչապետի լիազորությունների իրականացման ապահովում | 5,479.4 | 7,832.8 | 5,488.9 | 70.1 | 100.2 | 9.4 |
| Տեսչական վերահսկողության ծրագիր | 3,696.5 | 4,868.0 | 4,216.7 | 86.6 | 114.1 | 520.2 |
| Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն , դրանց կողմից ընդունված վճիռների և որոշումների կատարման ապահովում | 1,128.4 | 2,911.1 | 1,725.4 | 59.3 | 152.9 | 597.0 |
| Այլ ծրագրեր | 1,145.3 | 1,882.2 | 1,545.2 | 82.1 | 134.9 | 399.9 |

Հաշվետու ժամանակահատվածում *ՀՀ Վարչապետի լիազորությունների իրականացման ապահովման* ծրագրի շրջանակներում օգտագործվել է շուրջ 5.5 մլրդ դրամ՝ ապահովելով 70.1% կատարողական: Շեղումը հիմնականում պայմանավորված է Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության համար նախատեսված 1.4 մլրդ դրամ միջոցները չօգտագործելու հանգամանքով: Վերջինս պայմանավորված է նրանով, որ 2022 թվականին կատարված աշխատանքների վերաբերյալ «Հայաստանի պետական հետաքրքրությունների ֆոնդ» ՓԲԸ-ի կողմից ներկայացված հաշվետվությունը գտնվում է քննարկման փուլում, և 2023 թվականի դրամաշնորհի տրամադրման վերաբերյալ պայմանագիրը չի կնքվել:

ՀՀ Վարչապետի լիազորությունների իրականացման ապահովման ծրագրի շրջանակներում իրականացվել են տասնչորս միջոցառումներ, որոնցից յոթի համար նախատեսված 1.6 մլրդ դրամ միջոցներն օգտագործվել են ամբողջությամբ:

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման միջոցառման ծախսերը կազմել են 3.4 մլրդ դրամ կամ ծրագրված ցուցանիշի 86.8%-ը՝ պայմանավորված ապրանքների և ծառայությունների ձեռքբերման համար նախատեսված միջոցների մասնակի օգտագործմամբ, ինչպես նաև թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ:

Նախորդ տարվա ինն ամիսների համեմատ ՀՀ Վարչապետի լիազորությունների իրականացման ապահովման ծրագրի ծախսերն էական փոփոխություն չեն կրել:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է 4.2 մլրդ դրամ կամ նախատեսված միջոցների 86.6%-ը: Ծրագրի շրջանակներում իրականացվել են քսան միջոցառումներ, որոնք ուղղվել են տարբեր բնագավառներում տեսչական մարմինների պահպանմանը և կարողությունների զարգացմանն ու տեխնիկական հագեցվածության ապահովմանը: Շեղումը հիմնականում առաջացել է առողջապահության, քաղաքաշինության և ճարտարապետության, սննդամթերքի անվտանգության ու բնապահպանության բնագավառներում վերահսկողության ծառայությունների գծով ծախսերում՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, գործընկեր կազմակերպությունների կողմից վճարման համար հիմք հանդիսացող փաստաթղթերի՝ հաշվետու ժամանակահատվածում չներկայացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նախորդ տարվա ինն ամիսների համադրելի ցուցանիշի համեմատ Տեսչական վերահսկողության ծրագրի գծով ծախսերն աճել են 14.1%‑ով կամ 520.2 մլն դրամով, որը հիմնականում պայմանավորված է բնապահպանության, քաղաքաշինության և ճարտարապետության ու սննդամթերքի անվտանգության բնագավառներում վերահսկողության ծառայությունների գծով ծախսերի համապատասխանաբար 21.4% (122.4 մլն դրամ), 12.7% (87.8 մլն դրամ) և 9% (87.6 մլն դրամ) աճով, ինչպես նաև բնապահպանության և ընդերքի տեսչական մարմնի կարողությունների զարգացման ու տեխնիկական հագեցվածության ապահովման միջոցառման ծախսերի 17.6 անգամ (49.4 մլն դրամ) աճով:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են 1.7 մլրդ դրամ կամ ծրագրային ցուցանիշի 59.3%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների ծախսերի կատարողականով: Հաշվետու ժամանակահատվածում նշված միջոցառման շրջանակներում մատուցվել են իրավական, խորհրդատվական և տեղեկատվական 6 ծառայություններ՝ նախատեսված 9‑ի փոխարեն, օգտագործվել է նախատեսված միջոցների 58.2%-ը՝ 1.5 մլրդ դրամ, որը պայմանավորված է հաշվետու ժամանակահատվածում ներկայացված վճարման փաստաթղթերով:

Հաշվետու ժամանակահատվածում Մարդու իրավունքների եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման միջոցառման շրջանակներում նախատեսված միջոցներն ամբողջությամբ օգտագործվել են՝ կազմելով 167.4 մլն դրամ:

Նախորդ տարվա ինն ամիսների համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերն աճել են 52.9%-ով կամ 597 մլն դրամով, որը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի 49.7% (510.8 մլն դրամ) աճով:

ՀՀ Վարչապետի աշխատակազմի կողմից իրականացված այլ ծրագրերից 2023 թվականի ինն ամիսների ընթացքում *Հանրային իրազեկման* ծրագրի շրջանակներում օգտագործվել է շուրջ 858.2 մլն դրամ կամ նախատեսված միջոցների 87.3%-ը: Ծրագրի շրջանակներում իրականացվել են վեց միջոցառումներ, որոնցից 4-ի համար նախատեսված 436.1 մլն դրամն ամբողջությամբ օգտագործվել է: Շեղումը հիմնականում պայմանավորված է կառավարության գործունեության լուսաբանման, թեմատիկ վերլուծությունների և ԶԼՄ‑ների ամենօրյա մշտադիտարկման նպատակով հանրային իրազեկման և հասարակական-քաղաքագիտական հետազոտությունների միջոցառման կատարողականով: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են ՀՀ շահերին առնչվող միջազգային, ներքաղաքական և արտաքին քաղաքական ակտիվ գործընթացներով, ինչպես նաև զեկուցման ենթակա հրատապ թեմաների աճով: Որոշ ցուցանիշների գծով արձանագրվել է թերակատարում՝ պայմանավորված նրանով, որ Լաչինի միջանցքի փակման թեմայի լուսաբանումը և դրա շուրջ զարգացումներին անդրադարձը եղել է լուսաբանման առաջնային պլանում, արդյունքում որոշ թողարկումներ ժամանակավորապես կասեցվել են: Ծախսերը կազմել են 358.2 մլն դրամ կամ ծրագրային ցուցանիշի 82.3%-ը: Շեղումը պայմանավորված է նրանով, որ սեպտեմբերի սկզբին ՀՀ կառավարության որոշմամբ հատկացվել են լրացուցիչ միջոցներ, սակայն պայմանագիրը կնքվել է հաշվետու ժամանակահատվածի վերջում:

Չեն օգտագործվել միջազգային հարթակներում ՀՀ վերաբերյալ պաշտոնական տեղեկատվության ապահովման նպատակով նախատեսված 36.7 մլն դրամ միջոցները՝ պայմանավորված նրանով, որ երկարատև քննարկումների հետևանքով «Արմենպրես» պետական լրատվական գործակալություն» ՓԲԸ-ի հետ հաշվետու ժամանակահատվածում նախատեսված պայմանագիրը կնքվել է հոկտեմբերի սկզբին:

Հատկացված միջոցներից 192.7 մլն դրամն ուղղվել է ԱՊՀ երկրներում հեռուստառադիո-ծրագրերի հեռարձակման համար «Միր» միջպետական հեռուստառադիոընկերության ՀՀ մասնաբաժնի վճարմանը, որն օգտագործվել է նախատեսված ծավալով:

Նախորդ տարվա ինն ամիսների համեմատ Հանրային իրազեկման ծրագրի ծախսերն աճել են 11.1%-ով կամ 85.8 մլն դրամով` հիմնականում պայմանավորված տեղեկատվության ձեռքբերման, պահպանման և արխիվացման ծառայությունների միջոցառման ծախսերի 2.6 անգամ (92.3 մլն դրամ) աճով:

*ՀՀ սահմանադրական դատարանի* *գործունեության ապահովմանը* 2023 թվականի ինն ամիսներին տրամադրվել է 562.3 մլն դրամ՝ ապահովելով 92.9% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 548.7 մլն դրամ կամ ծրագրված ցուցանիշի 94.4%-ը` պայմանավորված տնտեսումներով: 2022 թվականի նույն ժամանակահատվածի համեմատ ՀՀ սահմանադրական դատարանի ծախսերն աճել են 18.6%-ով կամ 88.4 մլն դրամով, որը մեծ մասամբ պայմանավորված է աշխատանքի վարձատրության և վարչական սարքավորումների ձեռք բերման ծախսերի աճով:

*Բարձրագույն դատական խորհրդին* 2023 թվականի ինն ամիսներին ՀՀ պետական բյուջեից *Դատական իշխանության գործունեության ապահովման և իրականացման* ծրագրին տրամադրվել է 11.1 մլրդ դրամ՝ ապահովելով ծրագրի 95% կատարողական: Գրեթե բոլոր միջոցառումներում առկա շեղումները հիմնականում պայմանավորված են թափուր հաստիքների առկայությամբ և խնայողություններով: 2022 թվականի նույն ժամանակահատվածի համեմատ Բարձրագույն դատական խորհրդի ծախսերն աճել են 22.9%‑ով կամ շուրջ 2.1 մլրդ դրամով՝ հիմնականում պայմանավորված դատավորների աշխատանքի վարձատրության ծախսերի աճով:

*ՀՀ դատախազությանը* 2023 թվականի ինն ամիսներին տրամադրվել է շուրջ 6.2 մլրդ դրամ՝ ապահովելով ծրագրված ցուցանիշի 95.3%-ը*:* Միջոցների գերակշիռ մասը՝ 5.7 մլրդ դրամը, տրամադրվել է Դատավարկան ղեկավարման և դատախազական հսկողության ծրագրին, որը կատարվել է 95.7%-ով՝ պայմանավորված ՀՀ դատախազության գործունեության առանձնահատկություններով: Նախորդ տարվա ինն ամիսների համեմատ ՀՀ դատախազության ծախսերն աճել են 35.7%‑ով կամ 1.6 մլրդ դրամով՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 40.8% (1.6 մլրդ դրամ) աճով, որը պայմանավորված է աշխատանքի վարձատրության ծախսերի աճով: Մասնավորապես՝ «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» ՀՀ օրենքում կատարված լրացման համաձայն 2023 թվականի ապրիլի 1-ից դատախազների համար սահմանվել է հավելում՝ պաշտոնային դրույքաչափի 92 տոկոսի չափով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2023 թվականի ինն ամիսների ընթացքում կատարվել է պետական բյուջեի 21 ծրագիր, որոնց գծով ծախսերը կազմել են 152.6 մլրդ դրամ կամ ծրագրված ցուցանիշի 76.7%‑ը: Ծրագրից շեղումը հիմնականում պայմանավորված է Ճանապարհային ցանցի բարելավման, Ոռոգման համակարգի առողջացման, Քաղաքային զարգացման և Տարածքային զարգացման ծրագրերի կատարողականով: 2023 թվականին 2022 թվականի նույն ժամանակահատվածի համեմատ ծախսերի 14%-ով (18.7 մլրդ դրամով) աճը հիմնականում պայմանավորված է Տարածքային զարգացման և Ճանապարհային ցանցի բարելավման ծրագրերի շրջանակներում կատարված ծախսերի աճով: Նշենք, որ 2023 թվականի հուլիսի 1-ից ՀՀ ՏԿԵՆ միգրացիոն ծառայությունը ներառվել է ՀՀ ներքին գործերի նախարարության համակարգում, ուստի նախկինում ՀՀ ՏԿԵՆ պատասխանատվությամբ իրականացվող «Աջակցություն փախստականների ինտեգրմանը» և «Միգրացիոն բնագավառում պետական քաղաքականության մշակում և իրականացում» ծրագրերը ներառվել են ՀՀ ՆԳՆ պատասխանատվությամբ իրականացվող ծախսերում: Վերոնշյալից ելնելով՝ 2022 թվականի ինն ամիսների համադրելի ցուցանիշի համեմատ ՀՀ ՏԿԵՆ ծախսերի գծով արձանագրվել է 14.1% (18.9 մլրդ դրամ) աճ:

1. *2023թ. ինն ամիսներին ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ (2023թ. հետ համադրելի)** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **133,684.4** | **199,028.2** | **152,591.1** | **76.7** | **114.1** | **18,906.7** |
| Ոռոգման համակարգի առողջացում | 14,591.4 | 23,229.0 | 12,786.6 | 55.0 | 87.6 | (1,804.8) |
| Ճանապարհային ցանցի բարելավում | 41,452.9 | 75,773.5 | 46,840.8 | 61.8 | 113.0 | 5,387.9 |
| Ջրամատակարարաման և ջրահեռացման բարելավում | 3,141.5 | 8,241.8 | 4,662.3 | 56.6 | 148.4 | 1,520.8 |
| Պետական գույքի կառավարում | (4,189.6) | (19,359.8) | (5,033.2) | 26.0 | 120.1 | (843.5) |
| Քաղաքային զարգացում | 10,509.6 | 16,724.4 | 8,995.3 | 53.8 | 85.6 | (1,514.3) |
| Դպրոցների սեյսմիկ անվտանգության մակարդակի բարձրացում | 6,147.3 | 8,716.8 | 8,498.9 | 97.5 | 138.3 | 2,351.6 |
| Տարածքային զարգացում | 55,710.8 | 75,614.1 | 69,098.6 | 91.4 | 124.0 | 13,387.6 |
| Այլ ծրագրեր | 6,320.5 | 10,088.4 | 6,741.8 | 66.8 | 106.7 | 421.3 |

2023 թվականի ինն ամիսների ընթացքում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 55%-ը՝ շուրջ 12.8 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես.

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում հաշվետու ժամանակահատվածում հիմնանորոգվել են նախատեսված 47.3 կմ երկարությամբ ոռոգման ցանցերը: Ծրագրի շրջանակներում օգտագործվել է 3 մլրդ դրամ կամ նախատեսված միջոցների 91.1%-ը` պայմանավորված այն հանգամանքով, որ որոշ սարքավորումների ձեռքբերման մրցույթը կայացել է սեպտեմբերի վերջին, ուստի վճարումները հաշվետու ժամանակահատվածում չեն իրականացվել: Բացի այդ, որոշ խորհրդատվական ծառայությունների ձեռքբերման մրցույթի արդյունքները գտնվել են դոնորի հետ համաձայնեցման փուլում.
* Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կառուցվել է 9.5 մ երկարությամբ պատվարի կավային միջուկ՝ նախատեսված 16 մ-ի դիմաց, իսկ նախատեսված 15 կմ ոռոգման ներտնտեսային ցանցի նորոգումը չի իրականացվել՝ պայմանավորված արտարժույթի ցածր փոխարժեքի պատճառով կապալառու ընկերության կողմից աշխատանքների դադարեցմամբ: Ծրագրի շրջանակներում օգտագործվել է հատկացված միջոցների 35.4%‑ը՝ 1.4 մլրդ դրամ.
* Գերմանիայի զարգացման վարկերի (KFW) բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման վարկային ծրագրի շրջանակներում օգտագործվել է նախատեսված միջոցների 4%-ը՝ 291 մլն դրամ, ինչը հիմնականում պայմանավորված է այն հանգամանքով, որ KfW բանկ ներկայացված մասհանման հայտը դեռևս չի հաստատվել բանկի կողմից:

Հաշվետու ժամանակահատվածում նախատեսված ողջ ծավալով՝ ավելի քան 6 մլրդ դրամի չափով ֆինանսական աջակցություն է տրամադրվել ոռոգման ծառայություններ մատուցող ընկերություններին: Միջոցառման շրջանակներում աջակցություն է ստացել ոռոգման համակարգի 15 ընկերություն, որոնց կողմից մատակարարվել է 526.1 մլն մ3 ջուր՝ կանխատեսված 550 մ3-ի դիմաց, ոռոգվել է 83,503.0 հա հողատարածք՝ կանխատեսված 91,500.0 հա-ի դիմաց:

Ոռոգում-ջրառ իրականացնող կազմակերպություններին նախատեսված 1 մլրդ դրամ ֆինանսական աջակցությունն ամբողջությամբ տրամադրվել է, որոնց միջոցով ապահովվել է 804.2 մլն մ3 ջրամատակարարում` կանխատեսված 912.3 մ3-ի փոխարեն:

Փոքր և միջին ջրամբարների կառուցման համար օգտագործվել է նախատեսված միջոցների 14.4%-ը՝ 48.4 մլն դրամ: Ցածր կատարողականը պայմանավորված է նախագծանախահաշվային փաստաթղթերի ձեռքբերման աշխատանքների ժամանակատարությամբ:

2022 թվականի նույն ժամանակահատվածի համեմատ Ոռոգման համակարգի առողջացման ծրագրի ծախսերը նվազել են 12.4%-ով (1.8 մլրդ դրամով)՝ հիմնականում պայմանավորված ոռոգման ծառայություններ մատուցող ընկերություններին տրամադրվող ֆինանսական աջակցության նվազմամբ:

*Ճանապարհային ցանցի բարելավման* ծրագրին 2023 թվականի ինն ամիսներին ուղղվել է 46.8 մլրդ դրամ՝ կազմելով ծրագրված ցուցանիշի 61.8%-ը:

Հյուսիս-հարավ միջանցքի զարգացման ծրագրի` տարբեր դոնորների աջակցությամբ իրականացվող միջոցառումների շրջանակներում օգտագործվել է նախատեսված միջոցների 30.4%‑ը` 6.8 մլրդ դրամ: Մասնավորապես՝ ծրագրի

* Եվրասիական զարգացման բանկի աջակցությամբ իրականացվող բաղադրիչի շրջանակներում օգտագործվել է 2.5 մլրդ դրամ կամ ծրագրվածի 27%-ը: Միջոցների հիմնական մասը նախատեսված էր կապալառուին կանխավճարի վճարման համար, որի հետ պայմանագիրը գտնվել է կնքման փուլում:
* Ասիական զարգացման բանկի աջակցությամբ իրականացվող բաղադրիչի շրջանակներում օգտագործվել է նախատեսված միջոցների 22.5%-ը՝ 2.3 մլրդ դրամ: Ցածր կատարողականը հիմնականում պայմանավորված է նոր կապալառու ընկերությանը 34 կմ շինարարական աշխատանքների համար նախատեսված կանխավճարը հոկտեմբերին վճարելու հանգամանքով, քանի որ բանկից ուշ հաստատումների ստացման արդյունքում պայմանագիրը կնքվել է հոկտեմբեր ամսին: Բացի այդ, կապալառուի նկատմամբ հաշվարկվել է տույժ՝ աշխատանքները սահմանված ժամկետից ուշ հանձնելու համար, որը նվազեցվել է վճարման ենթակա գումարներից: Բաղադրիչի շրջանակներում իրականացվել են Աշտարակ-Թալին 29+600կմ-71+500կմ և Թալին-Լանջիկ 71+500կմ-90+200կմ ճանապարհահատվածների կառուցման աշխատանքները:
* Եվրոպական ներդրումային բանկի աջակցությամբ իրականացվող դրամաշնորհի շրջանակներում վերականգնվել է 18 կմ ճանապարհահատված, որի համար օգտագործվել է շուրջ 2 մլրդ դրամ կամ նախատեսված միջոցների 82.6%-ը՝ պայմանավորված այն հանգամանքով, որ որոշ աշխատանքների դիմաց վճարումը կատարվել է հոկտեմբերին:

Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի շրջանակներում տարբեր դոնորների աջակցությամբ իրականացվող միջոցառումների շրջանակներում վերականգնվել է 51.13 կմ երկարությամբ ճանապարհահատված և ճանապարհների վրա վերացվել են 12 վտանգավոր կետեր, որի համար օգտագործվել է 1.6 մլրդ դրամ կամ նախատեսված միջոցների 54.3%-ը: Տարբերությունը հիմնականում պայմանավորված է կապալառուների և խորհրդատուի կողմից սեպտեմբերին ներկայացված կատարողականների վճարման հայտը ԱԶԲ-ի կողմից հոկտեմբերին հաստատելու հանգամանքով:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում հաշվետու ժամանակահատվածում իրականացվել են ամառային և ձմեռային պահպանման ենթակա համապատասխանաբար 2830.4 կմ և 3229.6 կմ ավտոմոբիլային ճանապարհների, ընդհանուր օգտագործման ավտոմոբիլային ճանապարհների վրա գտնվող և առանձին պահպանման հանձնվող տրանսպորտային օբյեկտների (3 թունելների և 5 կամուրջների) ընթացիկ պահպանման և մետաղական արգելափակոցների (765.3 կմ) պահպանման ու վերականգնման աշխատանքներ: Միջոցառման ծախսերը կազմել են 4.7 մլրդ դրամ կամ ծրագրվածի 84.9%-ը: Շեղումը հիմնականում պայմանավորված է նրանով, որ որոշ կատարողականներ ներկայացվել են սեպտեմբերի վերջին, և վճարումները տեղափոխվել են հաջորդ ամիս:

Մարզային նշանակության ավտոճանապարհների պահպանման և անվտանգ երթևեկության ծառայությունների միջոցառման շրջանակներում հաշվետու ժամանակահատվածում իրականացվել են 1942.5 կմ ձմեռային և 1207.4 կմ ամառային պահպանման ենթակա ավտոճանապարհների պահպանման և շահագործման աշխատանքներ: Այդ նպատակով օգտագործվել է նախատեսված միջոցների 92.3%-ը՝ 1.3 մլրդ դրամ: Շեղումը հիմնականում պայմանավորված է նրանով, որ որոշ կատարողականներ ներկայացվել են սեպտեմբերի վերջին, և վճարումները տեղափոխվել են հաջորդ ամիս:

Պետական նշանակության ավտոճանապարհների հիմնանորոգման միջոցառման շրջանակներում 2023 թվականի ինն ամիսներին օգտագործվել է նախատեսված միջոցների 75.6%-ը՝ 30.9 մլրդ դրամ: Շեղումը հիմնականում պայմանավորված է նրանով, որ որոշ կատարողականներ ներկայացվել են սեպտեմբերի վերջին, և վճարումները տեղափոխվել են հաջորդ ամիս:

2022 թվականի ինն ամիսների համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 13%-ով կամ 5.4 մլրդ դրամով՝ հիմնականում պայմանավորված պետական նշանակության ավտոճանապարհների հիմնանորոգման ծախսերի աճով։

2023 թվականի ինն ամիսների ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 56.6%-ը՝ շուրջ 4.7 մլրդ դրամ: Ծրագրի ցածր կատարողականը պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի ու Ջրամատակարարման և ջրահեռացման համակարգի հիմնանորոգման միջոցառման կատարողականով: Ջրամատակարարման և ջրահեռացման համակարգի հիմնանորոգման միջոցառման շրջանակներում վերակառուցվել է 26 օբյեկտ, օգտագործվել է ավելի քան 1 մլրդ դրամ կամ նախատեսված միջոցների 55.4%-ը՝ պայմանավորված այն հանգամանքով, որ կատարողական ակտերի մի մասը ներկայացվել է սեպտեմբեր ամսվա վերջում:

609.4 մլն դրամ օգտագործվել է Խմելու ջրի մատակարարման և ջրահեռացման ծառայությունների սուբսիդավորման նպատակով՝ կազմելով ծրագրի 71.6%-ը: Հաշվետու ժամանակահատվածում «Վեոլիա Ջուր» ՓԲԸ-ի կողմից մատակարարվել է 93.54 մլն մ3 ջուր և հեռացվել 71.66 մլն մ3 կեղտաջուր: Վճարումները կատարվել են ներկայացված փաստացի կատարողականների հիման վրա:

Հաշվետու ժամանակահատվածում 573.1 մլն դրամ է օգտագործվել Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում, որը կազմել է ծրագրված ցուցանիշի 44.4%-ը: Ծրագրի շրջանակներում նորոգվել է 24.3 կմ երկարությամբ ջրագիծ, 1.1 կմ երկարությամբ կոյուղագիծ և իրականացվել է 606 հատ տնային միացում: 1.6 մլրդ դրամ օգտագործվել է Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում, որը կազմել է ծրագրված ցուցանիշի 80.8%-ը: Ծրագրի շրջանակներում նորոգվել է 75.8 կմ երկարությամբ ջրագիծ, 3.4 կմ երկարությամբ կոյուղագիծ և իրականացվել է 3733 հատ տնային միացում: Վերոնշյալ երկու միջոցառումների ցածր կատարողականները պայմանավորված են նրանով, որ արտարժույթի ցածր փոխարժեքի հետևանքով կապալառու ընկերությունները հրաժարվել են աշխատանքների կատարումից: ՀՀ կառավարության N 877-Ա որոշման հիման վրա աշխատանքները մայիսին վերսկսվել են:

Գերմանիայի զարգացման և Եվրոպական միության հարևանության ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների դրամաշնորհային ծրագրի երրորդ փուլի շրջանակներում օգտագործվել է նախատեսված միջոցների 1.3%-ը՝ 12.9 մլն դրամը: Միջոցառման շրջանակներում նախատեսված նախագծահետազոտական աշխատանքներն ավարտվել են, իսկ խորհրդատուի կողմից ներկայացված կատարողականը գտնվել է ընդունման փուլում, և վճարումները տեղափոխվել են չորրորդ եռամսյակ:

Նախորդ տարվա ինն ամիսների համեմատ Ջրամատակարարման և ջրահեռացման բարելավման ծրագրի ծախսերն աճել են 48.4%-ով կամ 1.5 մլրդ դրամով՝ հիմնականում պայմանավորված ջրամատակարարման և ջրահեռացման համակարգի հիմնանորոգման, այդ թվում՝ արտաքին աջակցությամբ իրականացվող ծախսերի աճով, ինչպես նաև խմելու ջրի մատակարարման և ջրահեռացման ծառայությունների սուբսիդավորման նպատակով 2023 թվականին միջոցների հատկացմամբ:

Հաշվետու ժամանակահատվածում *Պետական գույքի կառավարման* ծրագրի գծով փաստացի ցուցանիշը կազմել է -5 մլրդ դրամ կամ ծրագրված ցուցանիշի 26%-ը, որը հիմնականում պայմանավորված է ոչ ֆինանսական ակտիվների օտարումից ծրագրվածից պակաս մուտքերով: 2023 թվականի ինն ամիսների ընթացքում Պետական գույքի կառավարման ծրագրի շրջանակներում կատարվել են 856.7 մլն դրամ ծախսեր՝ կազմելով ծրագրված ցուցանիշի 89.7%-ը, որը հիմնականում պայմանավորված է Պետական գույքի կառավարման կոմիտեի կոմունալ ծախսերի տնտեսմամբ: Ոչ ֆինանսական ակտիվների օտարումից ստացվել է շուրջ 5.9 մլրդ դրամ՝ 29%-ով ապահովելով կանխատեսված ցուցանիշը: Շեղումը պայմանավորված է պետական սեփականություն հանդիսացող գույքի օտարման գործարքների թվով, քանի որ մասնակից չլինելու պատճառով ոչ բոլոր մրցույթներն են կայացել: Նախորդ տարվա ցուցանիշի համեմատ Պետական գույքի կառավարման ծրագրի ծախսերը նվազել են 4.3%-ով, իսկ ոչ ֆինանսական ակտիվների օտարումից մուտքերն աճել են 15.8%-ով:

*Քաղաքային զարգացման* ծրագրի շրջանակներում 2023 թվականի ինն ամիսների ընթացքում օգտագործվել է նախատեսված միջոցների 53.8%-ը՝ 9 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում ծախսերը կազմել են 241 մլն դրամ կամ ծրագրված ցուցանիշի 41.9%-ը, որը պայմանավորված է նրանով, որ ներկայացված նախնական հաշիվները հաշվետու ժամանակահատվածում չեն հաստատվել ԱԶԲ-ի կողմից: Միջոցառման շրջանակներում իրականացվել են Արգավանդ-Բաբաջանյան 1 կմ ճանապարհահատվածի տեխնիկական հսկողության աշխատանքներ:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի շրջանակներում ծախսերը կազմել են 1.3 մլրդ դրամ կամ նախատեսվածի 49.3%-ը, որը հիմնականում պայմանավորված է հին պայմանագրի խզմամբ: Նոր պայմանագիրը կնքվել է օգոստոսին, որի շրջանակներում կատարվել է վճարում փաստացի ներկայացված կատարողականների համաձայն: Ծրագրի շրջանակներում կառուցվել են Բաբաջանյան-Աշտարակի խճուղի 9.4 կմ երկարությամբ և 24 մ միջին լայնությամբ նոր ճանապարհահատվածը և Արգավանդ-Շիրակ 2.7 կմ երկարությամբ ճանապարհահատվածի պայմանագրի շրջանակներում Արգավանդ-Բաբաջանյան 1 կմ երկարությամբ ճանապարհահատվածը:

Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինանսական աջակցության դրամաշնորհային ծրագրի շրջանակներում օգտագործվել է 1.7 մլրդ դրամ՝ 22.3%-ով գերազանցելով ծրագրված ցուցանիշը, որը պայմանավորված է արտարժույթի՝ բյուջեի հաշվարկներում կիրառված և փաստացի փոխարժեքների տարբերությամբ: Ծրագրի շրջանակներում նախատեսված ավտոբուսները ձեռք են բերվել ամբողջ ծավալով:

Ասիական զարգացման բանկի աջակցությամբ իրականացվող քաղաքային կանաչ զարգացման ներդրումային ծրագրի շրջանակներում Իսակով-Արշակունյաց ճանապարհահատվածի կառուցման համար նախատեսված 3.7 մլրդ դրամը չի օգտագործվել՝ պայմանավորված նրանով, որ վարկային համաձայնագիրը չի կնքվել և գտնվել է բանակցման փուլում:

Նախատեսված ծավալով տրամադրվել է Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման համար նախատեսված շուրջ 1.9 մլրդ դրամ սուբսիդիան: Հաշվետու ժամանակահատվածում մետրոպոլիտենից օգտվող ողևորների թիվը կազմել է 18,329,888:

Երևանի մետրոպոլիտենի ենթակառուցվածքների կառուցման համար նախատեսված 990 մլն դրամը չի օգտագործվել, քանի որ պայմանագիրը գտնվել է կնքման փուլում:

Նախորդ տարվա նույն ժամանակահատվածի համեմատ Քաղաքային զարգացման ծրագրի շրջանակներում կատարված ծախսերը նվազել են 14.4%-ով կամ 1.5 մլրդ դրամով՝ հիմնականում պայմանավորված 2022 թվականի ինն ամիսներին Երևան քաղաքի փողոցների ճանապարհաշինարարական աշխատանքների, Երևան քաղաքի փողոցների արտաքին լուսավորության ծառայությունների և վերգետնյա էլեկտրատրանսպորտով ուղևորափոխադրումների ծառայությունների մատուցման նպատակով համապատասխանաբար 2.5 մլրդ դրամի, 1.3 մլրդ դրամի և 470 մլն դրամի տրամադրմամբ, որոնց 2023 թվականի պետական բյուջեից միջոցներ չեն հատկացվել։ Միևնույն ժամանակ, Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինանսական աջակցության դրամաշնորհային ծրագրի շրջանակներում ծախսերն ավելացել են 4.2 անգամ կամ 1.3 մլրդ դրամով:

*Դպրոցների սեյսմիկ անվտանգության մակարդակի բարձրացման ծրագիրն* իրականացվել է Ասիական զարգացման բանկի աջակցությամբ: Ծրագիրն օժանդակում է Աղետների ռիսկի նվազեցման ազգային ծրագրի իրականացմանը՝ բարելավելով դպրոցների սեյսմիկ անվտանգությունը, որպեսզի նվազեցվեն դպրոցներում հնարավոր զոհերը և վնասները երկրաշարժերի ժամանակ։ Ծրագրի շրջանակներում շինարարական աշխատանքներ են իրականացվել 22 դպրոցներում: Դպրոցների սեյսմիկ անվտանգության մակարդակի բարձրացման ծրագրի շրջանակներում օգտագործվել է 8.5 մլրդ դրամ՝ ապահովելով ծրագրային ցուցանիշի 97.5% կատարողական: Նախորդ տարվա նույն ժամանակահատվածի համեմատ Դպրոցների սեյսմիկ անվտանգության մակարդակի բարձրացման ծրագրի շրջանակներում կատարված ծախսերն աճել են 38.3%-ով կամ 2.4 մլրդ դրամով:

*Տարածքային զարգացման ծրագրի* շրջանակներում օգտագործվել է նախատեսված միջոցների 91.4%-ը՝ 69.1 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին տրամադրված սուբվենցիաների կատարողականով: Սուբվենցիոն ծրագրերն ուղղված են համայնքներում կապիտալ ներդրումներին, մասնավորապես՝ համայնքներում փողոցների, այգիների, պուրակների բարեկարգմանը, համայնքային շենքերի, մշակութային տների, մանկապարտեզների, խմելու, կոյուղու, ոռոգման համակարգերի կառուցմանն ու նորոգմանը, գիշերային լուսավորության անցկացմանը, բազմաբնակարան շենքերի ընդհանուր բաժնային սեփականության գույքի վերանորոգմանը։ Նշված միջոցառման շրջանակներում օգտագործվել է նախատեսված միջոցների 74.8%-ը կամ շուրջ 12.2 մլրդ դրամ` պայմանավորված նրանով, որ վճարումները կատարվել են հիմնավորող փաստաթղթերի հիման վրա: Նախատեսված 63 համայնքից ծրագրում ընդգրկվել է 62 համայնք, որոնց կողմից իրականացվել են 211 ծրագրեր:

Տարածքային զարգացման ծրագրին հատկացված միջոցների հիմանական մասը՝ 52.3 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները, որոնք տրամադրվել են նախատեսված ծավալով:

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 24%-ով կամ 13.4 մլրդ դրամով: Աճը հիմնականում պայմանավորված է ֆինանսական համահարթեցման սկզբունքով տրվող դոտացիաների և ենթակառուցվածքների զարգացման նպատակով ՀՀ մարզերին տրամադրված սուբվենցիաների և համայնքների բյուջեներին ֆինանսական համահարթեցման սկզբունքով տրվող դոտացիաների աճով, ինչպես նաև Երևան քաղաքին քաղաքային ենթակառուցվածքների պահպանման նպատակով 2.3 մլրդ դրամ սուբվենցիաների տրամադրմամբ, որի համար 2022 թվականի պետական բյուջեից միջոցներ չէին հատկացվել:

2023 թվականի ինն ամիսներին ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող այլ ծրագրերից *Որոտան-Արփա-Սևան թունելի ջրային համակարգի կառավարման* ծրագրի շրջանակներում օգտագործվել է 978.3 մլն դրամ՝ ապահովելով 100% կատարողական: Ծրագրի շրջանակներում իրականացվել է Արփա-Սևան թունելի 106 գծմ երեսարկների վերակառուցում: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 64.8%-ով կամ 384.8 մլն դրամով:

*Սոցիալական ներդրումների և տեղական զարգացման ծրագրի* իրականացման համար օգտագործվել է 1.6 մլրդ դրամ՝ ապահովելով 66.2% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման ծրագրի կատարողականով: Նշված ծախսերը կատարվել են 69.6%-ով՝ կազմելով 1.5 մլրդ դրամ՝ պայմանավորված նրանով, որ որոշ կատարողական ակտեր ներկայացվել են հաշվետու ժամանակահատվածի վերջում, որոնց դիմաց վճարումները տեղափոխվել են հաջորդ եռամսյակ, ինչպես նաև որոշ մրցույթներ չկայանալու հանգամանքով, որի հետևանքով չեն տրամադրվել նախատեսված կանխավճարները: Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի ծախսերը նվազել են 26.8%-ով կամ 593.1 մլն դրամով:

*ՀՀ առողջապահության նախարարության* պատասխանատվությամբ 2023 թվականի ինն ամիսների ընթացքում կատարվել են 12 ծրագրեր, որոնց ուղղվել է շուրջ 90.6 մլրդ դրամ՝ ապահովելով ծրագրված ցուցանիշի 88.8%-ը, ընդ որում, բոլոր ծրագրերում արձանագրվել են շեղումներ։ 2022 թվականի նույն ժամանակահատվածի համեմատ առողջապահության նախարարության ծախսերը նվազել են 3.6%-ով կամ 3.4 մլրդ դրամով՝ հիմնականում պայմանավորված Հանրային առողջության պահպանման ծրագրի շրջանակներում կատարված ծախսերի նվազմամբ: Միևնույն ժամանակ զգալիորեն աճել են «Ոչ վարակիչ հիվանդությունների բժշկական օգնության ապահովում», «Մոր և մանկան առողջության պահպանում» և «Առողջության առաջնային պահպանում» ծրագրերի շրջանակներում կատարված ծախսերը:

1. *2023թ. ինն ամիսների ընթացքում ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ** | **2023թ.**  **ինն ամիսների ճշտված պլան** | **2023թ. ինն ամիսների փաստ** | **Կատարո-ղականը ինն ամիսների ճշտված պլանի նկատմամբ**  **(%)** | **2023թ ինն ամիսները 2022թ. ինն ամիսների նկատմամբ**  **(%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **93,950.8** | **102,038.1** | **90,591.6** | **88.8** | **96.4** | **(3,359.3)** |
| Հանրային առողջության պահպանում | 13,235.8 | 5,888.9 | 4,549.3 | 77.3 | 34.4 | (8,686.5) |
| Առողջության առաջնային պահպանում | 18,480.0 | 21,464.5 | 19,825.1 | 92.4 | 107.3 | 1,345.1 |
| Մոր և մանկան առողջության պահպանում | 12,581.4 | 15,387.0 | 13,980.6 | 90.9 | 111.1 | 1,399.2 |
| Ոչ վարակիչ հիվանդությունների բժշկական օգնության ապահովում | 12,170.7 | 14,240.0 | 13,580.5 | 95.4 | 111.6 | 1,409.8 |
| Սոցիալապես անապահով և առանձին խմբերի անձանց բժշկական օգնություն | 24,098.8 | 26,461.1 | 24,560.4 | 92.8 | 101.9 | 461.6 |
| Այլ ծրագրեր | 13,384.1 | 18,596.6 | 14,095.7 | 75.8 | 105.3 | 711.6 |

2023 թվականի ինն ամիսների ընթացքում ավելի քան 4.5 մլրդ դրամ տրամադրվել է *Հանրային առողջության պահպանման* ծրագրին` ապահովելով 77.3% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Իմունականխարգելման ազգային ծրագիր» միջոցառման կատարողականով, որը կազմել է շուրջ 2.7 մլրդ դրամ կամ 71.8%: Վերջինս պայմանավորված է որոշ կատարողականներ հաշվետու ժամանակահատվածի ավարտից հետո ներկայացվելու հանգամանքով, որի արդյունքում վճարումները տեղափոխվել են հաջորդ եռամսյակ: Իմունականխարգելման ազգային ծրագրի շրջանակներում հաշվետու ժամանակահատվածում իրականացվել է 644860 պատվաստում՝ կանխատեսված 610000-ի դիմաց։ Պատվաստումների՝ կանխատեսվածի համեմատ բարձր փաստացի թիվը պայմանավորված է բնակչության շրջանում պատվաստումների նկատմամբ բարձր պահանջով:

Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերը նվազել են 65.6%-ով կամ 8.7 մլրդ դրամով՝ հիմնականում պայմանավորված Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների գծով ծախսերի 98% (9.2 մլրդ դրամ) նվազմամբ:

Հաշվետու ժամանակահատվածում *Առողջության առաջնային պահպանման* ծրագրի շրջանակներում օգտագործվել է 19.8 մլրդ դրամ` կազմելով ծրագրված ցուցանիշի 92.4%‑ը և 7.3%-ով կամ 1.3 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրային ցուցանիշից շեղումը հիմնականում պայմանավորված է ծրագրի ծախսերում ամենաբարձր տեսակարար կշիռն ունեցող՝ ամբուլատոր-պոլիկլինիկական բժշկական օգնության ծառայությունների ծախսերի կատարողականով, որը կազմել է 19.5 մլրդ դրամ կամ 92.4%: Շեղումը հիմնականում պայմանավորված է 2023 թվականին առողջության առաջնային պահպանման օղակում բուժանձնակազմի գործունեությունը գնահատող նոր ցուցանիշների կիրառմամբ, որն իրականացվում է եռամսակային կտրվածքով, որի արդյունքում առողջության առաջնային պահպանման ծառայություններ մատուցող բժշկական անձնակազմի կատարողականի վրա հիմնված լրացուցիչ վարձատրությունները տեղափոխվել են հաջորդ եռամսյակ: Միջոցառման շրջանակներում բնակչության առողջության առաջնային պահպանման կազմակերպություններում գրանցված անձանց թիվը կազմել է 3146.8 հազար` կանխատեսված 3077.4 հազարի դիմաց, այդ թվում՝ 18 և ավելի բարձր տարիքի՝ 2425.9 հազար անձ՝ կանխատեսված 2364.8 հազարի դիմաց, մինչև 18 տարեկան 720.9 հազար երեխա՝ կանխատեսված 712.6 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 391.7 հազար աշակերտ՝ կանխատեսված 389.7 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը համապատասխանել է կանխատեսված ցուցանիշին՝ կազմելով 864 հազար: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է Էլեկտրոնային առողջապահության միասնական համակարգում փաստացի գրանցված բնակչության թվով: Միջոցառման շրջանակներում ամբուլատոր-պոլիկլինիկական բժշկական հաստատություննե-րում իրականացվել են նաև հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 550700 հետազոտություններ՝ կանխատեսված 555142-ի դիմաց։ Կանխատեսվածից ցածր ցուցանիշը պայմանավորված է դիմելիությամբ։ Նախորդ տարվա ինն ամիսների համեմատ Առողջության առաջնային պահպանման ծրագրի շրջանակներում կատարված ծախսերի 7.3% (ավելի քան 1.3 մլրդ դրամ) աճը հիմնականում պայմանավորված է ամբուլատոր-պոլիկլինիկական բժշկական օգնության ծառայությունների գծով ծախսերի 7.2% (1.3 մլրդ դրամ) աճով:

2023 թվականի ինն ամիսների ընթացքում *Մոր և մանկան առողջության պահպանման* ծրագրի շրջանակներում օգտագործվել է շուրջ 14 մլրդ դրամ` ապահովելով 90.9% կատարողական: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ՝ հիմնականում պայմանավորված առանձին կազմակերպություններում դեպքերի ցածր ցուցանիշով, իսկ դեպքերի գերակատարում ունեցող հիմնարկները ֆինանսավորվել են նախատեսված չափով` փաստացի կատարողականներից պակաս:

Երեխաներին բժշկական օգնության ծառայությունների միջոցառման շրջանակներում հաշվետու ժամանակահատվածում երեխաների բժշկական օգնության գծով ծառայություններից օգտվելու դեպքերի թիվը կազմել է 66626` կանխատեսված 64319-ի դիմաց, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 7485` կանխատեսված 6431-ի դիմաց։ Կանխատեսվածի համեմատ փաստացի բարձր ցուցանիշները պայմանավորված են բարձր դիմելիությամբ: 2023 թվականի ինն ամիսների ընթացքում երեխաներին բժշկական օգնության ծառայությունների ձեռքբերմանն ուղղվել է ավելի քան 7.2 մլրդ դրամ կամ նախատեսված միջոցների 89.7%-ը:

Մանկաբարձական բժշկական օգնության ծառայությունների ձեռքբերման միջոցառման շրջանակներում հաշվետու ժամանակահատվածում մանկաբարձական բժշկական օգնության ծառայություններից օգտվելու դեպքերի թիվը կազմել է 39475` կանխատեսված 40874-ի դիմաց, ծնունդների թիվը կազմել է 27888՝ կանխատեսված 28590-ի դիմաց, իսկ կեսարյան հատումների թիվը՝ 9228՝ կանխատեսված 10503-ի դիմաց: 2023 թվականի ինն ամիսների ընթացքում մանկաբարձական բժշկական օգնության ծառայությունների ձեռքբերման ծախսերը կատարվել են 94.7%-ով և կազմել շուրջ 5 մլրդ դրամ:

Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի գծով ծախսերն աճել են 11.1%-ով կամ 1.4 մլրդ դրամով՝ հիմնականում պայմանավորված անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության և մանկաբարձական բժշկական օգնության ծառայությունների ծախսերի համապատասխանաբար 7.9 անգամ (1.1 մլրդ դրամ) և 4.9% (233.3 մլն դրամ) աճով:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է շուրջ 13.6 մլրդ դրամ` կազմելով ծրագրված ցուցանիշի 95.4%-ը: Ծրագրում ընդգրկված են հինգ միջոցառումներ, որոնցից 2-ը կատարվել են ամբողջությամբ, մյուսներում արձանագրված որոշակի շեղումները հիմնականում պայմանավորված են առանձին կազմակերպություններում դեպքերի ցածր ցուցանիշով, իսկ դեպքերի գերակատարում ունեցող հիմնարկները ֆինանսավորվել են նախատեսված չափով` փաստացի կատարողականներից պակաս:

Ուռուցքաբանական և արյունաբանական հիվանդությունների բժշկական օգնության ծառայությունների շրջանակներում բուժօգնության դեպքերի թիվը կազմել է 27739՝ կանխատեսված 28816-ի դիմաց, իսկ վիրաբուժական միջամտությունների թիվը կազմել է 6337՝ կանխատեսված 5897-ի դիմաց: Ուռուցքաբանական և արյունաբանական հիվանդությունների բժշկական օգնության ծառայություններին տրամադրվել է շուրջ 4.3 մլրդ դրամ՝ կազմելով ծրագրված ցուցանիշի 97.3%-ը:

Անհետաձգելի բժշկական օգնության միջոցառման շրջանակներում անհետաձգելի բուժօգնության դեպքերի թիվը կազմել է 20381՝ կանխատեսված 21261-ի դիմաց: Անհետաձգելի բժշկական օգնության ծառայությունների գծով ծախսերը կատարվել են 91.8%-ով՝ կազմելով 3.3 մլրդ դրամ:

Հոգեկան և նարկոլոգիական հիվանդների բժշկական օգնության ծառայությունների միջոցառման շրջանակներում բուժօգնության դեպքերի թիվը կազմել է 9975` կանխատեսված 6408‑ի դիմաց: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է հիվանդների թվի աճով: Հոգեկան և նարկոլոգիական հիվանդների բժշկական օգնության ծառայությունների միջոցառմանը տրամադրվել է 2.3 մլրդ դրամ՝ կազմելով ծրագրային ցուցանիշի 90.6%‑ը:

Հեմոդիալիզի և պերիտոնիալ դիալիզի անցկացման ծառայությունների շրջանակներում հաշվետու ժամանակահատվածում իրականացվել է 138307 սեանս` կանխատեսված 113794-ի դիմաց: Հեմոդիալիզի և պերիտոնիալ դիալիզի անցկացման ծառայությունների համար նախատեսված 2.5 մլրդ դրամն ամբողջությամբ օգտագործվել է:

Նախորդ տարվա ինն ամիսների համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 11.6%-ով կամ 1.4 մլրդ դրամով՝ պայմանավորված անհետաձգելի բժշկական օգնության, հեմոդիալիզի և պերիտոնիալ դիալիզի անցկացման ծառայությունների և հոգեկան ու նարկոլոգիական հիվանդների բժշկական օգնության ծառայությունների գծով ծախսերի աճով:

2023 թվականի ինն ամիսների ընթացքում շուրջ 24.6 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 92.8% կատարողական: Ծրագրում ընդգրկված են 7 միջոցառումներ, որոնցից 1-ը չի կատարվել, մյուսներում արձանագրվել են շեղումներ:

«Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայություններ» միջոցառման շրջանակներում բժշկական օգնության դեպքերի թիվը կազմել է 176204` կանխատեսված 203916-ի դիմաց: 2023 թվականի ինն ամիսների ընթացքում տրամադրվել է շուրջ 17.3 մլրդ դրամ` ապահովելով 93.2% կատարողական: Շեղումը հիմնականում պայմանավորված է առանձին կազմակերպություններում բուժօգնության դեպքերի ցածր ցուցանիշով:

Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների շրջանակներում տրամադրված բուժօգնության դեպքերի թիվը կազմել է 39777՝ կանխատեսված 39810-ի դիմաց: Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների ծախսերը կազմել են 3.9 մլրդ դրամ` ապահովելով 91.5% կատարողական: Կանխատեսվածի համեմատ փաստացի ցածր ֆինանսական և արդյունքային ցուցանիշները պայմանավորված են հիվանդների փաստացի դիմելիությամբ:

Նախորդ տարվա ինն ամիսների համեմատ Սոցիալապես անապահով և առանձին խմբերի անձանց բժշկական օգնության ծրագրի գծով ծախսերն աճել են 1.9%-ով կամ 461.6 մլն դրամով՝ հիմնականում պայմանավորված պետական հիմնարկների և կազմակերպությունների աշխատողների բժշկական օգնության և սպասարկման ծառայությունների գծով ծախսերի 30.2% (636.3 մլն դրամ) աճով:

ՀՀ առողջապահության նախարարության կողմից իրականացվող այլ ծրագրերից *Շտապ բժշկական օգնության* ծրագրի ծախսերը հաշվետու ժամանակահատվածում կազմել են շուրջ 3.6 մլրդ դրամ կամ ծրագրային ցուցանիշի 95.7%-ը: Ծրագրային ցուցանիշից շեղումը հիմնականում պայմանավորված է առանձին կազմակերպություններում բուժօգնության դեպքերի ցածր ցուցանիշով: Շտապ բժշկական օգնության ծրագրի շրջանակներում հաշվետու ժամանակահատվածում սպասարկվել է 429.9 հազար կանչ` կանխատեսված 452.3 հազարի դիմաց: Օդային ճանապարհով սպասարկվել է սանիտարական ավիացիայի 62 կանչ՝ կանխատեսված 79‑ի դիմաց, մարզից Երևան կամ այլ տարածաշրջանային հիվանդանոցներ տեղափոխվել է 8085 հիվանդ՝ կանխատեսված 13379‑ի դիմաց: Շտապ բժշկական օգնության ծրագրի ծախսերը 11.3%‑ով կամ 365.2 մլն դրամով գերազանցել են նախորդ տարվա նույն ժամանակահատվածի ցուցանիշը:

*ՀՀ արդարադատության նախարարությանը* 2023 թվականի ինն ամիսներին ՀՀ պետական բյուջեից տրամադրվել է 16.1 մլրդ դրամ՝ կազմելով ծրագրի 93.3%‑ը: Նախարարության պատասխանատվությամբ հաշվետու ժամանակահատվածում իրականացվել է 8 ծրագիր: Շեղումը հիմնականում պայմանավորված է «Քրեակատարողական ծառայություններ» և «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» ծրագրերի կատարողականով: Նախորդ տարվա նույն ժամանակահատվածի համեմատ ՀՀ արդարադատության նախարարության ծախսերն աճել են 13.3%-ով կամ 1.9 մլրդ դրամով: Նշենք, որ նախկինում ՀՀ ԿԳՄՍ նախարարության պատասխանատվությամբ իրականացվող Ազգային արխիվի ծրագրի «Արխիվային ծառայություններ» միջոցառումը 2023 թվականին փոխանցվել է ՀՀ արդարադատության նախարարությանը՝ ներառվելով «Իրավական իրազեկում և տեղեկատվության ապահովում» ծրագրում: Ուստի 2023 թվականի ինն ամսվա համադրելի ցուցանիշի համեմատ ՀՀ արդարադատության նախարարության ծախսերի գծով արձանագրվել է 10.1% (1.5 մլրդ դրամ) աճ՝ հիմնականում պայմանավորված «Քրեակատարողական ծառայություններ», «Դատական և հանրային պաշտպանություն» և «Հարկադիր կատարման ծառայություններ» ծրագրերի գծով ծախսերի աճով:

1. *2023թ. ինն ամիսներին ՀՀ արդարադատության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ (2023թ. հետ համադրելի)** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **14,625.7** | **17,249.7** | **16,100.3** | **93.3** | **110.1** | **1,474.6** |
| Դատական և հանրային պաշտպանություն | 780.8 | 1,215.2 | 1,212.7 | 99.8 | 155.3 | 431.8 |
| Քրեակատարողական ծառայություններ | 8,883.8 | 9,937.6 | 9,355.8 | 94.1 | 105.3 | 472.0 |
| Հարկադիր կատարման ծառայություններ | 1,921.8 | 2,415.1 | 2,316.6 | 95.9 | 120.5 | 394.8 |
| Հակակոռուպցիոն քաղաքականության մշակում,ծրագրերի համակարգում և մոնիտորինգի իրականացում | 409.2 | 640.6 | 302.0 | 47.1 | 73.8 | (107.3) |
| Այլ ծրագրեր | 2,630.1 | 3,041.1 | 2,913.2 | 95.8 | 110.8 | 283.2 |

Հաշվետու ժամանակահատվածում 1.2 մլրդ դրամ ուղղվել է *Դատական և հանրային պաշտպանության* ծրագրին, որը կատարվել է 99.8%-ով: Հաշվետու ժամանակահատվածում ծրագրին կատարված հատկացումների զգալի մասը (659.3 մլն դրամ, ծրագրված ցուցանիշի 100%‑ը) ուղղվել է «Փորձաքննությունների ծառայությունների տրամադրում» միջոցառմանը, որի շրջանակներում իրականացվել է ընդհանուր առմամբ 16688 փորձաքննություն՝ կանխատեսված 10042-ի դիմաց: Ամբողջությամբ օգտագործվել է «Հանրային պաշտպանության ծառայություններ» միջոցառման համար նախատեսված 426.7 մլն դրամը, որի շրջանակներում վարույթ ընդունված գործերի թիվը կազմել է 16429՝ կանխատեսված 13000-ի դիմաց: Նախորդ տարվա նույն ժամանակահատվածի համեմատ Դատական և հանրային պաշտպանության ծրագրի ծախսերն աճել են 55.3%‑ով կամ 431.8 մլն դրամով՝ հիմնականում պայմանավորված Փորձաքննությունների ծառայությունների տրամադրման և Հանրային պաշտպանության ծառայությունների ծախսերի համապատասխանաբար 52.2% (226.1 մլն դրամ) և 39.3% (120.5 մլն դրամ) աճով:

*Քրեակատարողական ծառայությունների* ծրագրին 2023 թվականի ինն ամիսների ընթացքում տրամադրվել է շուրջ 9.4 մլրդ դրամ կամ նախատեսված միջոցների 94.1%-ը: Շեղումը հիմնականում պայմանավորված է «Քրեակատարողական ծառայություններ» միջոցառման կատարողականով: Նախորդ տարվա ինն ամիսների համեմատ Քրեակատարողական ծառայությունների ծրագրի ծախսերն աճել են 5.3%‑ով (472 մլն դրամով), որը ձևավորվել է հիմնականում պայմանավորված «Քրեակատարողական ծառայություններ» միջոցառման ծախսերի 10.6% (752.9 մլն դրամ) աճի, ՀՀ արդարադատության նախարարության պրոբացիայի ծառայության կարողությունների զարգացման և տեխնիկական հագեցվածության ապահովման նպատակով 331.4 մլն դրամ միջոցների հատկացման (որի համար 2022 թվականի ինն ամիսներին միջոցներ չէին նախատեսվել) և «ՀՀ արդարադատության նախարարության քրեակատարողական ծառայության կարողությունների զարգացում և տեխնիկական հագեցվածության ապահովում» և «Քրեակատարողական հիմնարկների օպտիմալացում, շենքային պայմանների բավարարում» միջոցառումների գծով ծախսերի նվազման արդյունքում:

Ծրագրին կատարված հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում իրականացվել է 2479 դատապարտյալների և կալանքի տակ գտնվող անձանց վերահսկողություն, կալանավայրերում դատապարտյալների կացության ապահովում, դատապարտյալների սոցիալ-հոգեբանական վերականգնում և ուսուցում՝ կանխատեսված 2800-ի դիմաց: Միջոցառման ծախսերը կատարվել են 95.4%-ով՝ կազմելով 7.9 մլրդ դրամ, որը պայմանավորված է թափուր հաստիքների առկայությամբ, շարունակական ծախսերի համար նախատեսված միջոցների տնտեսմամբ և ապրանքների ու ծառայությունների գնումների գործընթացի արդյունքում առաջացած խնայողություններով:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 95.9%-ը՝ 2.3 մլրդ դրամ: Շեղումը պայմանավորված է ապրանքների ու ծառայությունների գնումների գործընթացի արդյունքում առաջացած խնայողություններով, ինչպես նաև ապրանքների ու ծառայությունների մի մասի մատակարարումը հաջորդ եռամսյակ տեղափոխվելու հանգամանքով: Ծրագրի ծախսերը նախորդ տարվա նույն ժամանակահատվածի համեմատ աճել են 20.5%‑ով (394.8 մլն դրամով):

*Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման ծրագրի* շրջանակներում հաշվետու ժամանակահատվածում օգտագործվել է 302 մլն դրամ՝ ապահովելով ծրագրված ցուցանիշի 47.1%-ը: Ծրագրին կատարված հատկացումներն ուղղվել են Հակակոռուպցիոն դատարանի շենքային պայմանների ապահովմանը (179.9 մլն դրամ՝ ծրագրված ցուցանիշի 60.9%‑ը) և Էլեկտրոնային ռեսուրսների ստեղծման կամ արդիականացման նախագծերի ապահովմանը (122.1 մլն դրամ՝ ծրագրված ցուցանիշի 35.4%‑ը): Առաջին միջոցառման կատարողականը պայմանավորված է նրանով, որ հուլիս ամսին շենքի տարածքի ուսումնասիրության արդյունքում որոշում է կայացվել կատարել նախագծային փոփոխություն, որի հիման վրա մշակվում են անհրաժեշտ փաստաթղթերը: Երկրորդ միջոցառման շրջանակներում վճարումները կատարվել են ներկայացված կատարողականներին համապատասխան:

*ՀՀ Էկոնոմիկայի նախարարության* պատասխանատվությամբ 2023 թվականի ինն ամիսների ընթացքում կատարվել է պետական բյուջեի 11 ծրագիր: Ծախսերը կազմել են շուրջ 39.1 մլրդ դրամ կամ ծրագրված ցուցանիշի 76.5%‑ը: Շեղումը հիմնականում պայմանավորված է Ներդրումների և արտահանման խթանման, Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության, Գյուղատնտեսության խթանման, Զբոսաշրջության զարգացման և Գյուղատնտեսության արդիականացման ծրագրերի կատարողականով: Նախորդ տարվա ինն ամիսների համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերը նվազել են 3.5%‑ով կամ 1.4 մլրդ դրամով: Հաշվի առնելով այն, որ 2023 թվականից լաբորատոր փորձարկումների միջոցով գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության ու դաբաղ հիվանդության շճահետազոտության միջոցառումները ՀՀ Էկոնոմիկայի նախարարության Անասնաբուժական ծառայությունների ծրագրից փոխանցվել են ՀՀ վարչապետի աշխատակազմին՝ Տեսչական վերահսկողության ծրագրին, 2022 թվականի ինն ամիսների համադրելի ցուցանիշի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերի անկումը կկազմի 3% կամ 1.2 մլրդ դրամ: Ծախսերի նվազումը հիմնականում պայմանավորված է 2022 թվականի ինն ամիսներին Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրին շուրջ 5.8 մլրդ դրամի հատկացմամբ, որի գծով 2023 թավականին միջոցներ չեն հատկացվել, ինչպես նաև Գյուղատնտեսության խթանման ծրագրի գծով ծախսերի 30.3% (5.1 մլրդ դրամ) նվազմամբ: Միևնույն ժամանակ, նախորդ տարվա ինն ամիսների համեմատ Բուսաբուծության խթանման և բույսերի պաշտպանության ու Զբոսաշրջության զարգացման ծրագրերի շրջանակներում կատարված ծախսերի գծով արձանագրվել է համապատասխանաբար 45.9 անգամ (4.7 մլրդ դրամ) և 2.9 անգամ (2.6 մլրդ դրամ) աճ:

1. *2023թ. ինն ամիսների ընթացքում ՀՀ էկոնոմիկայի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ**  **(2023թ. հետ համադրելի)** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **40,260.2** | **51,063.5** | **39,055.5** | **76.5** | **97.0** | **(1,204.7)** |
| Գյուղատնտեսության խթանման ծրագիր | 16,752.7 | 13,123.2 | 11,680.0 | 89.0 | 69.7 | (5,072.6) |
| Բուսաբուծության խթանում և բույսերի պաշտպանություն | 105.4 | 4,848.5 | 4,840.2 | 99.8 | 4,593.5 | 4,734.8 |
| Գյուղական ենթակառուցվածքների վերականգնում և զարգացում | 1,412.2 | 54.8 | 46.6 | 85.1 | 3.3 | (1,365.6) |
| Գիտելիքահենք, նորարարական տնտեսությանը և փոքր ու միջին ձեռնարկատիրությանը աջակցություն | 3,311.9 | 7,690.4 | 5,111.5 | 66.5 | 154.3 | 1,799.6 |
| Ներդրումների և արտահանման խթանման ծրագիր | 186.3 | 5,096.0 | 693.8 | 13.6 | 372.3 | 507.4 |
| Գյուղատնտեսության արդիականացման ծրագիր | 8,073.0 | 10,062.9 | 8,765.0 | 87.1 | 108.6 | 692.0 |
| Զբոսաշրջության զարգացման ծրագիր | 1,361.3 | 5,326.3 | 3,987.1 | 74.9 | 292.9 | 2,625.8 |
| Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագիր | 5,764.1 | - | - |  | - | (5,764.1) |
| Այլ ծրագրեր | 3,293.3 | 4,861.4 | 3,931.3 | 80.9 | 119.4 | 637.9 |

Հաշվետու ժամանակահատվածում *Գյուղատնտեսության խթանման* ծրագրի ծախսերը կազմել են շուրջ 11.7 մլրդ դրամ կամ ծրագրված ցուցանիշի 89%-ը: Ծրագրի շրջանակներում իրականացվել են ութ միջոցառումներ: Շեղումը հիմնականում արձանագրվել է Հողային բարեփոխումների փորձնական ծրագրի և նույն ծրագրին աջակցության միջոցառումներում, որոնց շրջանակներում ընդհանուր առմամբ օգտագործվել է նախատեսված միջոցների 5.5%-ը՝ շուրջ 55.5 մլն դրամ: Ցածր կատարողականը պայմանավորված է համայնքներում հողերի ձեռքբերման և փաստաթղթավորման հետ կապված մի շարք խնդիրներով, որոնց լուծումը երկարատև ժամանակ է պահանջել: Արդյունքում հողային բարեփոխումների փորձնական ծրագրի շրջանակներում նախատեսված 130 հա-ի դիմաց ձեռք են բերվել և շրջանառության մեջ ներառվել 8.99 հա գյուղատնտեսական նշանակության հողեր, իսկ ծրագրին աջակցության շրջանակներում նախատեսված 65 հա հողերի բարելավման և չօգտագործվող գյուղատնտեսական նշանակության հողերի շրջանառության մեջ ներառման աշխատանքերը չեն կատարվել:

Գյուղատնտեսության խթանման ծրագրի կատարողականը պայմանավորված է նաև գյուղատնտեսական վարկերի տոկոսադրույքների սուբսիդավորման միջոցառման կատարողականով: Միջոցառման շահառուների թիվը համապատասխանել է նախատեսվածին՝ կազմելով 40396, որոնք նախորդ տարիներից սուբսիդավորվող տնտեսավարող սուբյեկտներն են: Միջոցառման ծախսերը կազմել են 6.8 մլրդ դրամ՝ ապահովելով 95% կատարողական: Շեղումը հիմնականում պայմանավորված է վարկերի մարման գրաֆիկների փոփոխությամբ:

Հաշվետու ժամանակահատվածում գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման միջոցառման շրջանակներում շահառուների թիվը նախատեսված 208-ի փոխարեն կազմել է 319, որից 248-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է վարկերի նկատմամբ բարձր պահանջարկով: Միջոցառման շրջանակներում նախատեսված 2.5 մլրդ դրամի միջոցներն ամբողջությամբ օգտագործվել են:

Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցության շրջանակներում ապահովագրվող տարածքները կազմել են 11662 հա՝ նախատեսված 10000 հա-ի փոխարեն: Արդյունքային ցուցանիշի գծով արձանագրված գերակատարումը պայմանավորված է նոր պրոդուկտների և իրազեկվածության մակարդակի բարձրացման հետևանքով ծրագրի նկատմամբ պահանջարկի ավելացմամբ: Միջոցառման շրջանակներում օգտագործվել են շուրջ 1.1 մլրդ դրամ՝ ապահովելով 98.9% կատարողական: Շեղումը հիմնականում պայմանավորված է արտարժույթի կանխատեսված և փաստացի փոխարժեքների տարբերությամբ:

Նախորդ տարվա ինն ամիսների՝ 2023 թվականի հետ համադրելի ցուցանիշի համեմատ Գյուղատնտեսության խթանման ծրագրի ծախսերը նվազել են 30.3%-ով կամ շուրջ 5.1 մլրդ դրամով, որը հիմնականում պայմանավորված է 2022 թվականի ինն ամիսների ընթացքում ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցության միջոցառման շրջանակներում շուրջ 3.7 մլրդ դրամի հատկացմամբ, որը 2023 թվականի հաշվետու ժամանակահատվածում չի նախատեսվել, ինչպես նաև գյուղատնտեսական վարկերի տոկոսադրույքների սուբսիդավորման ծախսերի 24.1% (2.1 մլրդ դրամ) նվազմամբ:

2023 թվականի ինն ամիսների ընթացքում *Բուսաբուծության խթանման և բույսերի պաշտպանության* ծրագրի շրջանակներում օգտագործվել է ավելի քան 4.8 մլրդ դրամ կամ նախատեսված միջոցների 99.8%-ը: Ծրագրի շրջանակներում իրականացվել են հինգ միջոցառումներ, որոնցից երկուսի համար նախատեսված ավելի քան 4.7 մլրդ դրամ միջոցներն օգտագործվել են ամբողջությամբ: Մասնավորապես՝ ՀՀ-ում աշնանացան ցորենի արտադրության խթանման նպատակով փոխհատուցման տրամադրման միջոցառման շրջանակներում աշնանացան ցորենի հավաստագրված սերմով ապահովված ցանքատարածությունները կազմել են 14402.12 հա՝ նախատեսված 14310-ի փոխարեն, չհավաստագրված սերմով ապահովված ցանքատարածությունները՝ 40876.8 հա՝ նախատեսված 40888.0 հա-ի փոխարեն: Ցուցանիշների շեղումները պայմանավորված են այն հանգամանքով, որ շահառուները նախընտրել են հավաստագրված սերմերով ցանքը: Միջոցառման շրջանականերում օգտագործվել է շուրջ 4.6 մլրդ դրամ:

Հաշվետու ժամանակահատվածում Հայաստանի Հանրապետությունում աշնանացան ցորենի ցանքատարածությունների մոնիթորինգի իրականացմանն աջակցության միջոցառման շրջանակներում մոնիթորինգի ենթարկված ցանքատարածությունները կազմել են 55198 հա՝ նախատեսված 55278.95-ի փոխարեն: Ցուցանիշի գերակատարումը պայմանավորված է նրանով, որ համայնքներում կատարվել է նախատեսվածից շատ աշնանացան ցորենի ցանք: Միջոցառման շրջանականերում օգտագործվել է 147.5 մլն դրամ:

Նախորդ տարվա ինն ամիսների համեմատ Բուսաբուծության խթանման և բույսերի պաշտպանության ծրագրի ծախսերն աճել են 45.9 անգամ (4.7 մլրդ դրամով)՝ հիմնականում պայմանավորված 2023 թվականին ՀՀ-ում աշնանացան ցորենի արտադրության խթանման նպատակով փոխհատուցման տրամադրմամբ, որը նախորդ տարի չէր իրականացվել:

2023 թվականի ինն ամիսների ընթացքում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 46.6 մլն դրամ կամ նախատեսված միջոցների 85.1%‑ը: Ծրագիրն իրականացվում է միջազգային կազմակերպությունների և օտարերկրյա պետությունների աջակցությամբ: Շեղումը պայմանավորված է Զարգացման ֆրանսիական գործակալության աջակցությամբ իրականացվող ՀՀ Արարատի և Արմավիրի մարզերում ոռոգվող գյուղատնտեսության զարգացման դրամաշնորհային ծրագրի կատարողականով: Ծրագրի համակարգման և ղեկավարման մասով կատարողականը կազմել է 82% կամ 14.4 մլն դրամ, որը հիմնականում պայմանավորված է թափուր հաստիքների առկայության հետևանքով աշխատանքի վարձատրության համար նախատեսված միջոցների տնտեսմամբ: Ծրագրի իրականացման համար աշխատանքային պայմանների ապահովման նպատակով վարչական սարքավորումների ձեռքբերման համար նախատեսված 5 մլն դրամ միջոցները չեն օգտագործվել: Միջազգային համաձայնագրում կատարված փոփոխության հետևանքով չեղարկվել է ծրագրի խորհրդատուի մրցույթը, ծրագրի իրականացման համար թիմն ուշ է ձևավորվել, արդյունքում անհրաժեշտ սարքավորումների ձեռքբերումը չի իրականացվել:

Նախորդ տարվա ինն ամիսների համեմատ Գյուղական ենթակառուցվածքների վերականգնման և զարգացման ծրագրի ծախսերը նվազել են 96.7%-ով կամ շուրջ 1.4 մլրդ դրամով՝ հիմնականում պայմանավորված 2022 թվականի ինն ամիսների ընթացքում Համաշխարհային բանկի աջակցությամբ իրականացվող համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով 865.7 մլն դրամ տրանսֆերտների տրամադրմամբ, որի համար 2023 թվականին միջոցներ չեն հատկացվել:

Հաշվետու ինն ամիսների ընթացքում *Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության* ծրագրի շրջանակներում օգտագործվել է 5.1 մլրդ դրամ կամ նախատեսված միջոցների 66.5%-ը: Շեղումը հիմնականում պայմանավորված է տնտեսության արդիականացման միջոցառմանը պետական աջակցության ծախսերի կատարողականով: Միջոցառման շրջանակներում արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրման միջոցով կանխատեսված 1200-ի փոխարեն աջակցություն է ստացել 1534 տնտեսավարող, որից 493-ը նախորդ տարիներից սուբսիդավորվող տնտեսավարող սուբյեկտներն են: Ծրագրի շրջանակներում ձեռք են բերվել 2012 միավոր սարքավորումներ և սարքավորման բաղկացուցիչներ՝ նախատեսված 450-ի դիմաց: Ցուցանիշների գերազանցումը պայմանավորված է միջոցառման նկատմամբ բարձր պահանջարկով: Միջոցառման ծախսերը կազմել են 4.9 մլրդ դրամ՝ ապահովելով 74.8% կատարողական: Շեղումը պայմանավորված է նրանով, որ սուբսիդավորվող վարկերը տրամադրվել են նախատեսվածից փոքր ծավալներով:

Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության ծրագրի կատարողականը պայմանավորված է նաև բարձր որակավորում ունեցող մասնագետների ներգրավման նպատակով տնտեսավարողներին աջակցության միջոցառման կատարողականով: Միջոցառման շրջանակներում տնտեսավարողների կողմից ներգրավված բարձր որակավորում ունեցող մասնագետների թիվը նախատեսված 165-ի դիմաց կազմել է 342: Միջոցառման ծախսերը կազմել են շուրջ 138.8 մլն դրամ՝ ապահովելով 14.1% կատարողական: Շեղումը պայմանավորված է վճարման համար հիմք հանդիսացող փաստաթղթերը հաշվետու ժամանակահատվածում ամբողջությամբ չներկայացվելու հանգամանքով:

Նախորդ տարվա ինն ամիսների համեմատ Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության ծրագրի ծախսերն աճել են 54.3%-ով կամ 1.8 մլրդ դրամով՝ հիմնականում պայմանավորված տնտեսության արդիականացման միջոցառմանը պետական աջակցության ծախսերի 48.2% (1.6 մլրդ դրամ) աճով:

2023 թվականի ինն ամիսների ընթացքում *Ներդրումների և արտահանման խթանման* ծրագրի շրջանակներում օգտագործվել է շուրջ 693.8 մլն դրամ կամ նախատեսված միջոցների 13.6%-ը: Շեղումը հիմնականում պայմանավորված է ներդրումներ իրականացնող կազմակերպություններին ենթակառուցվածքների կառուցման ձևաչափով oժանդակելու համար նախատեսված 4 մլրդ դրամ միջոցները չօգտագործելու հանգամանքով: Վերջինս պայմանավորված է նրանով, որ ծրագրի շրջանակներում աջակցություն տրամադրելու համար յուրաքանչյուր հայտի մասով ընդունվում է կառավարության անհատական որոշում, հաշվետու ժամանակահատվածում կառավարության կողմից կայացվել է 4 որոշում, ընդ որում՝ 2 հայտի մասով բանկային երաշխիքներ չեն ներկայացվել, իսկ մյուս 2-ի գծով գումար փոխանցելու որոշումը հաշվետու ժամանակահատվածում չի ընդունվել:

Ներդրումների և արտահանման խթանման ծրագրի շրջանակներում իրականացվել են երեք միջոցառումներ, որոնց գծով առկա են շեղումներ: Մասնավորապես՝ ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների շրջանակներում նախատեսված 2-ի դիմաց կազմակերպվել և իրականացվել է արտերկրում հայկական արտադրանքի վերաբերյալ գովազդի և հասարակական կարծիքի ձևավորման (PR) 4 միջոցառում, նախատեսված 5-ի դիմաց ապահովվել է մասնակցությունը 6 միջազգային ցուցահանդեսների, նախատեսված 4-ի դիմաց ապահովվել է 11 գործարար համաժողովների (ֆորումների), ինչպես նաև այլ համանման միջոցառումների մասնակցությունը և (կամ) կազմակերպումը: Միջոցառման շրջանակներում ծախսերը կազմել են 189.8 մլն դրամ կամ ծրագրված ցուցանիշի 82.1%-ը: Շեղումը հիմնականում պայմանավորված է նրանով, որ 1 ցուցահանդես անցկացվել է սեպտեմբերի վերջին, որի համար վճարումը հաշվետու ժամանակահատվածում չի իրականացվել, բացի այդ, ցուցահանդեսների համար տրամադրվել են անվճար տաղավարներ և ներգրավվել միջոցներ այլ աղբյուրներից:

Հայաստանի Հանրապետությունում ներդրումային ծրագրերի խթանմանը, իրականացմանը և հետներդրումային սպասարկմանը պետական աջակցության միջոցառման շրջանակներում ամբողջությամբ ապահովվել են նախատեսված արդյունքային ցուցանիշները: Ծախսերը կազմել են 150 մլն դրամ կամ ծրագրված ցուցանիշի 62.5%-ը` հիմնականում պայմանավորված սեպտեմբեր ամսին կատարված աշխատանքների վերաբերյալ հիմնավորող փաստաթղթերը հաշվետու ժամանակահատվածում չներկայացվելու հանգամանքով:

ՀՀ տարածքից բեռների արտահանման և/կամ ՀՀ տարածք ներմուծման նպատակով լոգիստիկ ծառայությունների ձեռք բերմանն աջակցության միջոցառման շրջանակներում նախատեսված 9-ի դիմաց իրականացվել են 4 փոխադրումներ: Շեղումը պայմանավորված է նրանով, որ փոխադրումները կատարվել են կոնտեյներատարով՝ լաստանավով տեղափոխման փոխարեն՝ նախատեսվածից բարձր արժեքով: Միջոցառման ծախսերը կազմել են 354 մլն դրամ կամ ծրագրված ցուցանիշի 70.8%-ը` հիմնականում պայմանավորված նրանով, որ իրականացված 4 փոխադրումներից մեկի վճարումը հիմնավորող փաստաթղթերը ներկայացվել են հաշվետու ժամանակահատվածի վերջում, և վճարումը կատարվել է հոկտեմբերին:

Նախորդ տարվա ինն ամիսների համեմատ Ներդրումների և արտահանման խթանման ծրագրի ծախսերն աճել են 3.7 անգամ կամ 507.4 մլն դրամով, որը հիմնականում պայմանավորված է ՀՀ տարածքից բեռների արտահանման և/կամ ՀՀ տարածք ներմուծման նպատակով լոգիստիկ ծառայությունների ձեռք բերմանն աջակցության և Հայաստանի Հանրապետությունում ներդրումային ծրագրերի խթանմանը, իրականացմանը և հետներդրումային սպասարկմանը պետական աջակցության համար միջոցների հատկացմամբ, որոնք 2022 թվականի ինն ամիսներին չէին նախատեսվել:

2023 թվականի ինն ամիսների ընթացքում *Գյուղատնտեսության արդիականացման* ծրագրի շրջանակներում օգտագործվել է 8.8 մլրդ դրամ՝ ապահովելով 87.1% կատարողական: Շեղումը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով ծախսերի փոխհատուցման ու «Փոքր և միջին ջերմոցային տնտեսությունների ներդրման պետական աջակցության ծրագիր» միջոցառումների կատարողականով, ինչպես նաև Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության համար նախատեսված 353.7 մլն դրամ միջոցները չօգտագործելու հանգամանքով: Վերջինս պայմանավորված է նրանով, որ միջոցառման շրջանակներում հարուցվել է քրեական վարույթ, և փոխհատուցումների տրամադրումը դադարեցվել է:

Հաշվետու ժամանակահատվածում Հայաստանի Հանրապետությունում ինտենսիվ այգեգործության զարգացման նպատակով ծախսերի փոխհատուցման միջոցառման շրջանակներում նախատեսված 40 հա-ի դիմաց փաստացի հիմնվել են 1.8 հա նոր ինտենսիվ պտղատու այգիներ, նախատեսված 80 հա-ի դիմաց տեղակայվել են 48.8 հա ոռոգման արդիական համակարգեր: Միջոցառման շրջանակներում օգտագործվել է շուրջ 75 մլն դրամ կամ նախատեսված միջոցների 13.1%-ը: Ցածր կատարողականը պայմանավորված է նրանով, որ միջոցառման շրջանակներում հարուցվել է քրեական վարույթ, և փոխհատուցումների տրամադրումը դադարեցվել է:

«Փոքր և միջին ջերմոցային տնտեսությունների ներդրման պետական աջակցության ծրագիր» միջոցառման շրջանակներում նախատեսված 2.78 հա տարածքով 16 ջերմատների փոխարեն կառուցվել են 1.09 հա տարածքով 7 ջերմատներ: Միջոցառման ծախսերը կազմել են շուրջ 123.8 մլն դրամ կամ ծրագրված ցուցանիշի 35.6%-ը: Ցածր կատարողականը պայմանավորված է նրանով, որ շինարարական ապրանքների բարձր գների պատճառով շահառուները ֆինանսական միջոցների անբավարարության պայմաններում ներգրավել են վարկային միջոցներ, ինչի հետևանքով կառուցման աշխատանքները նախատեսված ժամկետից ուշ են իրականացվել:

Հաշվետու ժամանակահատվածում Հայաստանի Հանրապետությունում ինտենսիվ այգեգործության զարգացման նպատակով տրամադրվող վարկերի տոկոսադրույքների սուբսիդավորման միջոցառման շրջանակներում նախատեսված 1676.8 հա-ի դիմաց փաստացի հիմնվել են 3110 հա ինտենսիվ պտղատու այգիներ, որից 2102.3 հա-ն՝ նախորդ տարիներին հիմնված այգիներն են, նախատեսված 137.2 հա-ի դիմաց տեղակայվել են 76.3 հա կարկտապաշտպան ցանցային համակարգեր, որից 50.2 հա-ն տեղակայվել է նախորդ տարիներին, նախատեսված 54.4 հա-ի դիմաց 3.18 հա տարածքի վրա մշակվել են բարձրարժեք մշակաբույսերի ցանքատարածություններ, նախատեսված 494.5 հա-ի դիմաց ներդրվել են 697.5 հա ոռոգման արդիական համակարգեր, որից 561.7 հա-ն՝ նախորդ տարիներին: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են ծրագրի նկատմամբ մեծ հետաքրքրությամբ: Որոշ ցուցանիշների գծով արձանագրվել է թերակատարում՝ պայմանավորված սեզոնայնությամբ: Միջոցառմանն ուղղվել է 4.5 մլրդ դրամ՝ ապահովելով 100% կատարողական:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման միջոցառման շրջանակներում իրականացվել է նախորդ տարիներին հիմնված 1446.1 հա ինտենսիվ պտղատու այգիների համար նպատակային վարկերի տոկոսադրույքների սուբսիդավորում: Միջոցառման ծախսերը կազմել են 1.7 մլրդ դրամ՝ ապահովելով 95.7% կատարողական՝ պայմանավորված նրանով, որ սեպտեմբեր ամսին կատարված աշխատանքների վերաբերյալ հիմնավորող փաստաթղթերը հաշվետու ժամանակահատվածում չեն ներկայացվել:

Հաշվետու ժամանակահատվածում Հայաստանի Հանրապետության ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության միջոցառման շահառուների թիվը նախատեսված 624-ի փոխարեն կազմել է 707, որից 615-ը նախորդ տարիներից սուբսիդավորվող տնտեսավարող սուբյեկտներն են: Ծրագրված ցուցանիշի գերազանցումը պայմանավորված է ծրագրի նկատմամբ մեծ պահանջարկով: Միջոցառմանն ուղղվել է 1.6 մլրդ դրամ՝ ապահովելով 100% կատարողական:

«Հայաստանի Հանրապետության գյուղատնտեսական տեխնիկայի լիզինգի աջակցության ծրագիր» միջոցառման շրջանակներում նախատեսված լիզինգի պետական աջակցության միջոցառման շահառուների թիվը նախատեսված 1480-ի փոխարեն կազմել է 1667, որից 1320-ը նախորդ տարիներից սուբսիդավորվող տնտեսավարող սուբյեկտներն են: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են տնտեսվարողների իրազեկման մակարդակի և լիզինգի սահմանաչափի բարձրացման արդյունքում ծրագրի նկատմամբ բարձր պահանջարկով: Միջոցառմանն ուղղվել է 506.8 մլն դրամ՝ ապահովելով 100% կատարողական:

Նախորդ տարվա ինն ամիսների համեմատ Գյուղատնտեսության արդիականացման ծրագրի ծախսերն աճել են 8.6%-ով կամ 692 մլն դրամով, որը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով սուբսիդավորման 88.9% (2.1 մլրդ դրամ) աճով: Միևնույն ժամանակ, 2022 թվականի ինն ամիսներին Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության նպատակով հատկացվել էր 939.4 մլն դրամ, որի գծով 2023 թվականի հաշվետու ժամանակահատվածում միջոցներ չեն օգտագործվել:

2023 թվականի ինն ամիսների ընթացքում *Զբոսաշրջության զարգացման* ծրագրի ծախսերը կազմել են շուրջ 4 մլրդ դրամ՝ ապահովելով 74.9% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 71.8% կամ 3.1 մլրդ դրամ: Ծրագրի կառավարման մասով կատարողականը կազմել է 74.4% կամ 40 մլն դրամ, որը պայմանավորված է աշխատակազմի ոչ լրիվ համալրման հետևանքով աշխատանքի վարձատրության համար նախատեսված միջոցների, ինչպես նաև գործառնական ծախսերի տնտեսմամբ: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը կազմել են շուրջ 3.1 մլրդ դրամ՝ ապահովելով 71.8% կատարողական: Շեղումը պայմանավորված է նրանով, որ ծրագրերի տեխնիկական պայմանների ուշ ստացման հետևանքով նախատեսված նախագծային աշխատանքներն ուշ են իրականացվել, որոշ ծրագրերի մրցույթներ չեն հայտարարվել, արդյունքում նախատեսված կանխավճարներն ամբողջությամբ չեն վճարվել:

Զբոսաշրջության զարգացմանն աջակցության միջոցառման շրջանակներում սահմանված գրեթե բոլոր արդյունքային ցուցանիշները կատարվել են նախատեսված ողջ ծավալով: Մեկ ցուցանիշի գծով արձանագրվել է գերակատարում՝ նախատեսված 6-ի փոխարեն կազմակերպվել է 12 փառատոն: Եվս մեկ ցուցանիշի գծով արձանագրվել է թերակատարում՝ զբոսաշրջային այցելավայրերի կառավարման 3 կազմակերպությունների (DMO-ների) գործունեությանը պետական աջակցության փոխարեն աջակցություն է տրամադրվել 1 կազմակերպության, ինչը պայմանավորված է նրանով, որ կազմակերպությունների ընտրության մրցույթի արդյունքում փաստաթղթերը չհամապատասխանելու պատճառով հաղթող է ճանաչվել միայն մեկ կազմակերպություն: Միջոցառման շրջանակներում օգտագործվել է 648.4 մլն դրամ կամ նախատեսված միջոցների 94%-ը: Շեղումը պայմանավորված է որոշ կազմակերպությունների կողմից ֆինանսական հաշվետվությունները հաշվետու ժամանակահատվածում չներկայացվելու հանգամանքով:

Գերմանիայի միջազգային համագործակցության ընկերության աջակցությամբ իրականացվող «Նորարարական տուրիզմի և տեխնոլոգիաների զարգացում Հայաստանի համար» դրամաշնորհային ծրագրի շրջանակներում կազմակերպվել են նախատեսված 6 մարքեթինգային արշավները, 2 համաժողովները, 30 ճանաչողական այցերը: Միջոցառման ծախսերը կազմել են 107.7 մլն դրամ կամ ծրագրված ցուցանիշի 65.3%-ը: Շեղումը հիմնականում պայմանավորված է ԱԱՀ-ի վճարման նպատակով նախատեսված գումարը չօգտագործելու հանգամանքով, ինչպես նաև տնտեսումներով:

Նախորդ տարվա ինն ամիսների համեմատ Զբոսաշրջության զարգացման ծրագրի ծախսերն աճել են 2.9 անգամ կամ 2.6 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի շրջանակներում կատարված ծախսերի 2.7 անգամ (2 մլրդ դրամ) աճով:

Հաշվետու ժամանակահատվածում ՀՀ էկոնոմիկայի նախարարության կողմից իրականացված այլ ծրագրերից *Անասնաբուժական ծառայությունների* ծրագրի շրջանակներում օգտագործվել է 1.8 մլրդ դրամ կամ նախատեսված միջոցների 86.4%‑ը: Շեղումը հիմնականում պայմանավորված է Հայաստանի Հանրապետությունում խոշոր եղջերավոր կենդանիների համարակալման և հաշվառման միջոցառման կատարողականով, որը կազմել 56.5% կամ 244.7 մլն դրամ: Վերջինս պայմանավորված է նրանով, որ սեպտեմբեր ամսին կատարված աշխատանքների վերաբերյալ հիմնավորող փաստաթղթերը հաշվետու ժամանակահատվածում չեն ներկայացվել: Միջոցառման շրջանակներում իրականացվել են 351788 համարակալման միջոցառումներ՝ նախատեսված 621892‑ի փոխարեն՝ պայմանավորված դաբաղ հիվանդության դեմ պատվաստման առաջնահերթությամբ, որի պատճառով համարակալման աշխատանքները հուլիս և օգոստոս ամիսներին թերի են կատարվել, ինչպես նաև անասնագլխաքանակի նվազմամբ:

Գյուղատնտեսական կենդանիների պատվաստման միջոցառման շրջանակներում իրականացվել են 521446 ախտորոշման միջոցառումներ և 4815541 կանխարգելիչ պատվաստումներ՝ նախատեսված համապատասխանաբար 614335-ի և 5486075-ի դիմաց: Նշենք, որ ախտորոշման միջոցառումների ցուցանիշի գծով արձանագրված թերակատարումը պայմանավորված է նրանով, որ ախտորոշիչ միջոցների ձեռքբերման նպատակով հայտարարված առաջին և երկրորդ մրցույթները մասնակից չլինելու պատճառով չեն կայացել, ախտորոշիչ միջոցներն ուշ են ձեռք բերվել, և միջոցառումը տեղափոխվել է չորրորդ եռամսյակ: Կանխարգելիչ միջոցառումների ցուցանիշի գծով արձանագրված թերակատարումը պայմանավորված է պատվաստանյութի հրահանգի համաձայն միջպատվաստումային ժամանակահատվածի պահպանման հանգամանքով: Միջոցառման ծախսերը կազմել են շուրջ 1.6 մլրդ դրամ կամ ծրագրային ցուցանիշի 94.2%-ը՝ պայմանավորված սեպտեմբեր ամսին կատարված աշխատանքների վերաբերյալ հիմնավորող փաստաթղթերը հաշվետու ժամանակահատվածում չներկայացվելու հանգամանքով: Հիմնականում նշված միջոցառման ծախսերի աճով է պայմանավորված նախորդ տարվա ինն ամիսների համադրելի ցուցանիշի համեմատ Անասնաբուժական ծառայությունների ծրագրի ծախսերի 63.7% (709.8 մլն դրամ) աճը:

*ՀՀ արտաքին գործերի նախարարության* պատասխանատվությամբ 2023 թվականի ինն ամիսների ընթացքում կատարվել է պետական բյուջեի 6 ծրագիր, որոնց գծով ծախսերը կազմել են 20.1 մլրդ դրամ կամ ծրագրված ցուցանիշի 96.2%‑ը: Ծրագրված ցուցանիշից շեղումը հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման և Միջազային կազմակերպությունների հետ համագործակցության ծրագրերի կատարողականով։ Նախորդ տարվա նույն ժամանակահատվածի համեմատ նախարարության ծախսերի աճը հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծախսերի զգալի աճով:

1. *2023թ. ինն ամիսներին ՀՀ արտաքին գործերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիս-ների փաստ** | **2023թ. ինն ամիս-ների ճշտված պլան** | **2023թ. ինն ամիս-ների փաստ** | **Կատարո-ղականն ինն ամիս-ների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **12,686.4** | **20,778.3** | **20,088.4** | **96.7** | **158.3** | **7,402.0** |
| Համագործակցություն միջազգային կազմակերպությունների հետ | 1,625.5 | 1,572.2 | 1,359.2 | 86.5 | 83.6 | (266.3) |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 8,841.4 | 16,791.7 | 16,507.4 | 98.3 | 186.7 | 7,666.0 |
| Այլ ծրագրեր | 2,219.4 | 2,414.3 | 2,221.8 | 92.0 | 100.1 | 2.3 |

2023 թվականի ինն ամիսներին *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանականերում ծախսերը կազմել են 16.5 մլրդ դրամ՝ 98.3%-ով ապահովելով ծրագրի կատարումը: Տարբերությունը հիմնականում պայմանավորված է դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ հաջորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել 86.7%-ով կամ 7.7 մլրդ դրամով՝ հիմնականում պայմանավորված արտերկրում ՀՀ դեսպանությունների շենքային պայմանների ապահովման 8.5 մլրդ դրամի հատկացմամբ:

Հաշվետու ժամանակահատվածում շուրջ 1.4 մլրդ դրամ ուղղվել է *Միջազգային կազմակերպությունների հետ համագործակցության* ծրագրին` 86.5%-ով ապահովելով ծրագրային ցուցանիշը: Ծրագրի շրջանակներում օգտագործված միջոցները հիմնականում ուղղվել են միջազգային կազմակերպություններին ՀՀ անդամակցության վճարներին և ծախսվել են ներկայացված հայտերին համապատասխան: Նշված միջոցառման կատարողականով է պայմանավորված նախորդ տարվա նույն ժամանակահատվածի համեմատ Միջազգային կազմակերպությունների հետ համագործակցության ծրագրի ծախսերի 16.4% կամ 266.3 մլն դրամ նվազումը։

2023 թվականի ինն ամիսներին ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված միջոցներից 1.7 մլրդ դրամն ուղղվել է *Արտաքին գործերի ոլորտում Կառավարության քաղաքականության մշակման և իրականացման* ծրագրին, որի կատարողականը կազմել է 91.6%: Շեղումը «Կառավարության արտաքին քաղաքականության մշակում և իրագործման ապահովում» միջոցառման գծով է, որի շրջանակներում օգտագործվել է նախատեսված միջոցների 92.8%-ը՝ շուրջ 1.7 մլրդ դրամ: Ծրագրված ցուցանիշներից շեղումը պայմանավորված է ռոտացիայի արդյունքում աշխատանքի վարձատրության համար նախատեսված միջոցների տնտեսմամբ և մի շարք ապրանքների ու ծառայությունների համար վճարումները հաջորդ եռամսյակ տեղափոխվելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 4.3%-ով:

*Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է 234.4 մլն դրամ՝ կազմելով ծրագրային ցուցանիշի 86.8%-ը, որը պայմանավորված է թափուր հաստիքների առկայությամբ, կապի ծառայությունների գծով, ինչպես նաև օտարերկրյա պատվիրակությունների՝ ՀՀ կատարած այցերի ընթացքում առաջացած խնայողություններով։ Նախորդ տարվա նույն ժամանակահատվածի համեմատ ծրագրի ծախսերն աճել են 21.1%-ով (40.8 մլն դրամով):

*ՀՀ շրջակա միջավայրի նախարարության* պատասխանատվությամբ 2023 թվականի ինն ամիսների ընթացքում կատարվել է պետական բյուջեի 6 ծրագիր, որոնց գծով ծախսերը կազմել են 5.3 մլրդ դրամ կամ ծրագրված ցուցանիշի 72.6%‑ը: Շեղումը հիմնականում պայմանավորված է «Բնական պաշարների և բնության հատուկ պահպանվող տարածքների կառավարում և պահպանում» և «Շրջակա միջավայրի վրա ազդեցության գնահատում և մոնիտորինգ» ծրագրերի կատարողականով: Նախորդ տարվա ինն ամիսների համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 22.7% (981.9 մլն դրամ) աճ՝ հիմնականում պայմանավորված «Բնական պաշարների և բնության հատուկ պահպանվող տարածքների կառավարում և պահպանում» և «Անտառների կառավարում» ծրագրերի շրջանակներում կատարված ծախսերի աճով:

1. *2023թ. ինն ամիսներին ՀՀ շրջակա միջավայրի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիս-ների փաստ** | **2023թ. ինն ամիս-ների ճշտված պլան** | **2023թ. ինն ամիս-ների փաստ** | **Կատարո-ղականն ինն ամիս-ների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **4,324.8** | **7,309.8** | **5,306.6** | **72.6** | **122.7** | **981.9** |
| Շրջակա միջավայրի վրա ազդեցության գնահատում և մոնիթորինգ | 1,276.4 | 1,668.7 | 1,297.2 | 77.7 | 101.6 | 20.8 |
| Բնական պաշարների և բնության հատուկ պահպանվող տարածքների կառավարում և պահպանում | 870.9 | 2,281.9 | 1,300.2 | 57.0 | 149.3 | 429.3 |
| Անտառների կառավարում | 1,180.5 | 1,850.6 | 1,564.6 | 84.5 | 132.5 | 384.2 |
| Այլ ծրագրեր | 996.9 | 1,508.6 | 1,144.6 | 75.9 | 114.8 | 147.7 |

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիթորինգի* ծրագրին հատկացված միջոցներն օգտագործվել են 77.7%-ով՝ կազմելով 1.3 մլրդ դրամ: Շեղումը հիմնականում պայմանավորված է «Հիդրոօդերևութաբանության և մոնիտորինգի կենտրոն» ՊՈԱԿ-ի տեխնիկական միջոցների արդիականացման և նոր սարքավորումների ձեռքբերման միջոցառման, «Անցում էլեկտրական շարժունակությանը Հայաստանում» դրամաշնորհային ծրագրի և «Շենքերի ոլորտում չափողականություն, հաշվետվողականություն և հավաստագրում (ՉՀՀ)» համակարգի ստեղծման և գիտելիքների կառավարման միջոցառման կատարողականով, որոնք կազմել են համապատասխանաբար 25% (50 մլն դրամ), 15.4% (18.3 մլն դրամ) և 11.1% (9.4 մլն դրամ): «Հիդրոօդերևութաբանության և մոնիթորինգի կենտրոն» ՊՈԱԿ-ի տեխնիկական միջոցների արդիականացման և նոր սարքավորումների ձեռքբերման միջոցառման կատարողականը պայմանավորված է նրանով, որ ձեռքբերված սարքավորումների մաքսազերծումը հաշվետու ժամանակահատվածում չի ավարտվել: «Անցում էլեկտրական շարժունակությանը Հայաստանում» դրամաշնորհային ծրագրի կատարողականը պայմանավորված է ավտոմեքենաների ձեռքբերման պիլոտային ծրագրի ձևաչափի վերաբերյալ դոնոր կազմակերպության հետ ընթացող բանակցություններով, ծրագրի արդյունավետությունն ապահովելու նպատակով ծրագրի ծառայությունների մատուցման բաղադրիչի շրջանակներում նախատեսված աշխատանքները 4-րդ եռամսյակ հետաձգելու, ինչպես նաև ծրագրի շրջանակներում նախատեսված՝ ՀՀ մարզերում էլեկտրամոբիլների լիցքավորման կայանների տեղադրումը մասնավոր կառույցի միջոցով իրականացնելու հանգամանքներով: «Շենքերի ոլորտում չափողականություն, հաշվետվողականություն և հավաստագրում (ՉՀՀ)» համակարգի ստեղծման և գիտելիքների կառավարման միջոցառման կատարողականը պայմանավորված է ծրագրի իրականացման ժամկետների երկարացմամբ:

Հիդրոօդերևութաբանության, շրջակա միջավայրի մոնիտորինգի և տեղեկատվության ապահովման միջոցառման գծով նախատեսված 1.1 մլրդ դրամն ամբողջությամբ օգտագործվել է, որի շրջանակներում իրականացվել է 90114 օդերևութաբանական դիտարկում, 56922 հիդրոլոգիական դիտարկում, 33700 մակերևութային ջրերի որակի մոնիտորինգի իրականացում, 56400 մթնոլորտային օդի որակի մոնիտորինգի իրականացում, 14130 ստորերկրյա քաղցրահամ ջրերի քանակի մոնիտորինգի իրականացում և այլն:

Նախորդ տարվա նույն ժամանակահատվածի համեմատ Շրջակա միջավայրի վրա ազդեցության գնահատման և մոնիտորինգի ծրագրի ծախսերն աճել են 1.6%‑ով (20.8 մլն դրամով): Նշենք, որ հիդրոօդերևութաբանության, շրջակա միջավայրի մոնիտորինգի և տեղեկատվության ապահովման միջոցառմանը հաշվետու տարում հատկացված միջոցները նախորդ տարվա համեմատ կրճատվել են 7.6%-ով (93.8 մլն դրամով), իսկ ծրագրում ընդգրկված մնացած բոլոր միջոցառումների գծով արձանագրվել է ծախսերի աճ:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 57%-ը՝ կազմելով 1.3 մլրդ դրամ: Շեղումը հիմնականում պայմանավորված է Գերմանիայի զարգացման վարկերի բանկի (KFW) աջակցությամբ իրականացվող ՀՀ Սյունիքի մարզի բնության հատուկ պահպանվող տարածքների պահպանության դրամաշնորհային ծրագրի կատարողականով, որը կազմել է 2.4% կամ 22.3 մլն դրամ՝ պայմանավորված ֆինանսավորումը դոնորից հոկտեմբերին ստանալու հանգամանքով:

Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 820 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների՝ «Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նշված միջոցառումների շրջանակներում հիմնականում ապահովվել են նախատեսված արդյունքային չափորոշիչները: Նախորդ տարվա ինն ամիսների համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերն աճել են 49.3%-ով կամ 429.3 մլն դրամով՝ հիմնականում պայմանավորված 2023 թվականի պետական բյուջեից Սևանի իշխանի պաշարների վերականգնման և ձկնաբուծության զարգացման հիմնադրամի առողջացման նպատակով 340 մլն դրամ (100%) աջակցության տրամադրմամբ:

Հաշվետու ժամանակահատվածում շուրջ 1.6 մլրդ դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 84.5%-ը: Շեղումը հիմնականում արձանագրվել է անտառվերականգնման և անտառապատման աշխատանքների ու անտառկառավարման պլանների կազմման ծախսերում, որոնք կազմել են համապատասխանաբար 112.2 մլն դրամ (48.8%) և 216.2 մլն դրամ (58.9%): Միջոցներն ամբողջությամբ չեն օգտագործվել, քանի որ կատարված աշխատանքների ընդունման գործընթացը հաշվետու ժամանակահատվածում չի ավարտվել:

Անտառների կառավարման ծրագրին հատկացված միջոցների զգալի մասը՝ 908.1 մլն դրամը, տրամադրվել է անտառպահպանական ծառայություններին՝ ապահովելով 100% կատարողական: Միջոցառման շրջանակներում ապահովվել է 342.4 հազար հա անտառային տարածքների պահպանումը: Անտառների վնասակար օրգանիզմների դեմ պայքարի համար հատկացված 125.1 մլն դրամը նույնպես օգտագործվել է ամբողջությամբ, միջոցառման շրջանակներում իրականացվել է ավիացիոն պայքար վնասաուների դեմ 4120 հա տարածքի վրա:

Նախորդ տարվա ինն ամիսների համեմատ Անտառների կառավարման ծրագրի ծախսերն աճել են 32.5%-ով կամ 384.2 մլն դրամով, ընդ որում, գրեթե բոլոր միջոցառումների գծով արձանագրվել է ծախսերի աճ:

ՀՀ շրջակա միջավայրի նախարարության պատասխանատվությամբ իրականացվող այլ ծրագրերին տրամադրված 1.1 մլրդ դրամից 817.7 մլն դրամն օգտագործվել է *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կազմել է ծրագրված ցուցանիշի 91.1%-ը: Շեղումը հիմնականում պայմանավորված է շարունակական ծախսերի գծով վճարումների մի մասը հոկտեմբեր ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 12.6%-ով կամ 91.6 մլն դրամով՝ հիմնականում պայմանավորված «Շրջակա միջավայրի ոլորտում քաղաքականության մշակում, ծրագրերի համակարգում և մոնիտորինգ» միջոցառման ծախսերի աճով:

Հաշվետու ժամանակահատվածում 76.9 մլն դրամի բնապահպանական սուբվենցիաներ են տրամադրվել համայնքներին, որը կազմել է ծրագրված ցուցանիշի 21.3%-ը: Վճարումները կատարվել են փաստացի կատարողականների հիման վրա:

*ՀՀ կրթության, գիտության, մշակույթի և սպորտի նախարարության* (ԿԳՄՍՆ) պատասխանա-տվության ներքո 2023 թվականի ինն ամիսների ընթացքում իրականացվել են 20 ծրագրեր, որոնց շրջանակներում օգտագործվել է շուրջ 137.2 մլրդ դրամ՝ ապահովելով ծրագրված ցուցանիշի 78.3% կատարողական: Առանձնապես խոշոր շեղումներ են արձանագրվել «Հանրակրթության ծրագիր», «Ապահով դպրոց», «Գիտական և գիտատեխնիկական հետազոտությունների ծրագիր» և «Կրթության որակի ապահովում» ծրագրերում: Նախորդ տարվա համադրելի ցուցանիշի[[33]](#footnote-33) համեմատ նախարարության ծախսերի 2.5% (3.4 մլրդ դրամ) աճը հիմնականում ձևավորվել է «Արվեստների ծրագիր», «Մեծ նվաճումների սպորտ» և «Գիտական և գիտատեխնիկական հետազոտությունների ծրագիր» ծրագրերի շրջանակներում կատարված ծախսերի աճի և Հանրակրթության ծրագրի շրջանակներում կատարված ծախսերի նվազման արդյունքում:

1. *2023թ. ինն ամիսների ընթացքում ՀՀ ԿԳՄՍՆ կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ (2023թ. հետ համադրելի)** | **2023թ. ինն ամսվա ճշտված պլան** | **2023թ. ինն ամսվա փաստ** | **Կատարո-ղականն ինն ամսվա ճշտված պլանի նկատմամբ (%)** | **2023թ. ինն ամիսը 2022թ. ինն ամսվա նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **133,777.9** | **175,218.4** | **137,186.8** | **78.3** | **102.5** | **3,408.9** |
| Մեծ նվաճումների սպորտ | 3,683.3 | 6,087.0 | 5,056.0 | 83.1 | 137.3 | 1,372.7 |
| Նախնական (արհեստագործական) և միջին մասնագիտական կրթություն | 7,530.4 | 8,380.3 | 7,506.4 | 89.6 | 99.7 | (24.0) |
| Բարձրագույն և հետբուհական մասնագիտական կրթության ծրագիր | 8,775.4 | 9,573.8 | 8,561.0 | 89.4 | 97.6 | (214.3) |
| Հանրակրթության ծրագիր | 75,392.0 | 86,985.7 | 72,299.8 | 83.1 | 95.9 | (3,092.1) |
| Գիտական և գիտատեխնիկական հետազոտությունների ծրագիր | 12,410.9 | 20,866.2 | 13,626.1 | 65.3 | 109.8 | 1,215.2 |
| Արվեստների ծրագիր | 7,061.7 | 10,312.9 | 9,422.4 | 91.4 | 133.4 | 2,360.7 |
| Ապահով դպրոց | 2,937.1 | 10,617.1 | 3,217.1 | 30.3 | 109.5 | 280.0 |
| Այլ ծրագրեր | 15,987.2 | 22,395.4 | 17,497.9 | 78.1 | 109.4 | 1,510.7 |

Հաշվետու ժամանակահատվածում շուրջ 5.1 մլրդ դրամ է տրամադրվել *Մեծ նվաճումների սպորտի* *ծրագրին*՝ ապահովելով 83.1% կատարողական: Ծրագրի նկատմամբ շեղումը հիմնականում պայմանավորված է «Միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության հատկացում» և «ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստում և առաջնությունների անցկացում» միջոցառումների ծախսերի կատարողականով:

Միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության հատկացման միջոցառման շրջանակներում ինն ամիսների ընթացքում Հայաստանում գործող ֆեդերացիաների կողմից կազմակերպվել է ՀՀ 1 առաջնություն, որին մասնակցել է 69 մասնակից՝ կանխատեսված համապատասխանաբար 5-ի և 313-ի դիմաց: Կազմակերպվել է նաև 2 ուսումնամարզական հավաք՝ 24 մասնակցով՝ կանխատեսված համապատասխանաբար 3-ի և 34-ի դիմաց, կանխատեսվել և իրականացվել է 5 միջազգային միջոցառում 5 մասնակցով: Ֆուտբոլի Հայաստանի ազգային հավաքականի կողմից իրականացվել է 7 միջոցառում՝ կանխատեսված 10-ի դիմաց: Միջոցառման շրջանակներում նախատեսվել և ձեռք է բերվել 421 մասնագիտական մարզահագուստ: Միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության հատկացման միջոցառման ծախսերը կազմել են 450 մլն դրամ՝ ապահովելով 42.7% կատարողական: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են օրացուցային պլանի փոփոխության արդյունքում որոշ միջոցառումների հետաձգմամբ, ինչպես նաև մարզական ֆեդերացիաների կողմից կանխատեսվածից քիչ ներկայացված հայտերով:

ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման միջոցառման շրջանակներում ինն ամիսների ընթացքում Հայաստանում գործող ֆեդերացիաների կողմից կազմակերպվել են ՀՀ 92 առաջնություններ, որոնց մասնակցել է 8783 մասնակից՝ կանխատեսված համապատասխանաբար 96-ի և 9226-ի դիմաց: Կազմակերպվել է նաև 140 ուսումնամարզական հավաք՝ 2760 մասնակցով՝ կանխատեսված համապատասխանաբար 153-ի և 3198-ի դիմաց, 172 միջազգային միջոցառում 2098 մասնակցով՝ կանխատեսված համապատասխանաբար 198-ի և 2350‑ի դիմաց: Նախատեսվածի համեմատ ՀՀ առաջնությունների, ուսումնամարզական հավաքների, միջազգային միջոցառումների և դրանց մասնակիցների փաստացի փոքր թվերը պայմանավորված են օրացուցային պլանի փոփոխության արդյունքում որոշ միջոցառումների հետաձգմամբ: Արդյունքում ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերի կատարողականը կազմել է 83.9% կամ 1.4 մլրդ դրամ, որը նաև պայմանավորված է որոշ ծառայությունների դիմաց վճարումները հոկտեմբերին կատարելու հանգամանքով:

Նախորդ տարվա ինն ամիսների համեմատ «Մեծ նվաճումների սպորտ» ծրագրի ծախսերն աճել են 37.3%-ով կամ 1.4 մլրդ դրամով, որը հիմնականում պայմանավորված է 2023 թվականի ապրիլի 15-23-ը Երևանում կայացած ծանրամարտի մեծահասակների Եվրոպայի առաջնության անցկացման համար 1.2 մլրդ դրամ միջոցների հատկացմամբ, որը կազմել է ծրագրված ցուցանիշի 96.9%-ը:

Հաշվետու ժամանակահատվածում 7.5 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 89.6% կատարողական: Ծրագրի նկատմամբ շեղումը հիմնականում պայմանավորված է նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման և շենքային պայմանների բարելավման միջոցառումների ցածր կատարողականով: Նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման միջոցառման շրջանակներում 2023 թվականի ինն ամիսների ընթացքում օգտագործվել է նախատեսված միջոցների 31.8%-ը՝ 157 մլն դրամ: Միջոցառման շրջանակներում 4 միջին մասնագիտական ուսումնական հաստատությունների հիմնանորոգման աշխատանքները գտնվել են ընթացքում՝ նախատեսված 5-ի փոխարեն: Ցածր կատարողականը հիմնականում պայմանավորված է նրանով, որ մեկ օբյեկտի աշխատանքները չեն մեկնարկել, քանի որ ավարտվել է շրջակա միջավայրի վրա ազդեցության գնահատման (ՇՄԱԳ) փորձաքննության գործող ժամկետը, մեկ օբյեկտի գծով աշխատանքները մեկնարկել են նախատեսված ժամկետից ուշ, բացի այդ, որոշ կատարված աշխատանքների դիմաց հաշվետու ժամանակահատվածում կատարողական ակտեր չեն ներկայացվել:

Ցածր կատարողական է արձանագրվել նաև նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման ծախսերում, որոնք կազմել են 252.3 մլն դրամ (46.8%): Միջոցառման շրջանակներում նախատեսված 4 միջին մասնագիտական ուսումնական հաստատություններից 1-ի շինարարական աշխատանքները գտնվել են ընթացքում, որոշ կատարված աշխատանքների դիմաց հաշվետու ժամանակահատվածում կատարողական ակտեր չեն ներկայացվել: Բացի այդ, 3 ուսումնական հաստատությունների շինարարական աշխատանքները չեն մեկնարկել, քանի որ մեկի մասով իրականացվում է ՇՄԱԳ փորձաքննություն, իսկ մյուս երկուսի մասով գնման գործընթացն ավարտված չի եղել:

Հաշվետու ժամանակահատվածում միջին մասնագիտական կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 16013 ուսանողի՝ կանխատեսված 21081-ի դիմաց, կարիերայի կենտրոնների ծառայություններից օգտվել են 21877 սովորողներ և շրջանավարտներ՝ կանխատեսված 16000-ի դիմաց: Հանրապետությունում 2023 թվականի ինն ամիսների ընթացքում գործել է 67 միջին մասնագիտական պետական ուսումնական հաստատություն՝ նախատեսված 68-ի դիմաց, միջին մասնագիտական կրթական ծրագիր է իրականացվել 78 պետական ուսումնական հաստատությունների կողմից՝ նախատեսված 79-ի դիմաց, որոնք պայմանավորված են «Վանաձորի պետական գյուղատնտեսական քոլեջ» հիմնադրամի և «Հայաստանի ազգային ագրարային համալսարան» հիմնադրամի միավորմամբ: 2023 թվականի ինն ամիսների ընթացքում միջին մասնագիտական կրթության գծով ուսանողական նպաստների ծախսերը կազմել են շուրջ 4.9 մլրդ դրամ՝ ապահովելով 98.2% կատարողական: Շեղումը հիմնականում պայմանավորված է նպաստ ստացող ուսանողների` կանխատեսվածից փոքր թվով:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 5472 ուսանողի՝ կանխատեսված 7593-ի դիմաց: Հանրապետությունում 2023 թվականի ինն ամիսների ընթացքում գործել է 21 նախնական մասնագիտական (արհեստագործական) պետական ուսումնական հաստատություն, նախնական մասնագիտական (արհեստագործական) կրթական ծրագիր իրականացնող 56 պետական ուսումնական հաստատություն, կարիերայի կենտրոնների ծառայություններից օգտվել են 4724 սովորողներ՝ կանխատեսված 6545-ի դիմաց: 2023 թվականի ինն ամիսների ընթացքում նախնական մասնագիտական (արհեստագործական) կրթության գծով ուսանողական նպաստների ծախսերը կազմել են շուրջ 1.6 մլրդ դրամ՝ ապահովելով 98.8% կատարողական: Ծրագրված ցուցանիշից ծախսերի շեղումը հիմնականում պայմանավորված է 2022-2023 ուսումնական տարում կանխատեսվածից պակաս թվով ուսանողների ընդունելությամբ:

Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերն էական փոփոխություն չեն կրել:

2023 թվականի ինն ամիսների ընթացքում *Բարձրագույն և հետբուհական մասնագիտական կրթության* ծրագրին տրամադրվել է շուրջ 8.6 մլրդ դրամ` ապահովելով ծրագրված ցուցանիշի 89.4% կատարողական: Շեղումը զգալիորեն պայմանավորված է ծրագրի ծախսերում մեծ տեսակարար կշիռ ունեցող բարձրագույն մասնագիտական կրթության գծով ուսանողական նպաստների տրամադրման ծախսերի կատարողականով, որը կազմել է 90.3%՝ 7 մլրդ դրամ: Բարձրագույն մասնագիտական կրթության գծով ուսանողական նպաստ է ստացել 10504 ուսանող, որոնցից 649-ը ստացել է ուսման վարձավճարի լրիվ փոխհատուցում (կանխատեսված 800-ի դիմաց): Ծրագրված ցուցանիշից ծախսերի շեղումը պայմանավորված է ուսման վարձավճարի լրիվ փոխհատուցում ստացող ուսանողների` կանխատեսվածից փոքր թվով:

Բարձրագույն և հետբուհական մասնագիտական կրթության ծրագրի ցածր կատարողականը պայմանավորված է նաև նրանով, որ չեն օգտագործվել ծրագրում ընդգրկված «Բարձրագույն ուսումնական հաստատությունների և «Զեյթուն» ուսանողական ավան» հիմնադրամի շենքային պայմանների բարելավմանը հատկացված 205.4 մլն դրամ միջոցները՝ պայմանավորված կատարված աշխատանքների դիմաց կատարողական ակտեր չներկայացվելու հանգամանքով:

Նախորդ տարվա ինն ամիսների համեմատ Բարձրագույն և հետբուհական մասնագիտական կրթության ծրագրի ծախսերը նվազել են 2.4%-ով կամ 214.3 մլն դրամով` հիմնականում պայմանավորված ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման ծախսերի 94.7% (269.8 մլն դրամ) նվազմամբ:

2023 թվականի ինն ամիսների ընթացքում շուրջ 72.3 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 83.1% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության ծախսերի և «Մոդուլային» տիպի մանկապարտեզների շենքային ապահովման միջոցառումների կատարողականով: «Մոդուլային» տիպի մանկապարտեզների շենքային ապահովման ծախսերը կատարվել են 29.7%-ով՝ կազմելով շուրջ 1.2 մլրդ դրամ, միջոցառման շրջանակներում կառուցվող օբյեկտների թիվը կազմել է 7՝ նախատեսված 16-ի փոխարեն: Ցածր կատարողականը հիմնականում պայմանավորված է գնման գործընթացով՝ 5 օբյեկտի կառուցման համար հայտարարված մրցույթները չեն կայացել, որի արդյունքում աշխատանքները չեն մեկնարկել, 3 օբյեկտի համար պայմանագրերը կնքվել են սեպտեմբերին, իսկ 1 օբյեկտի կառուցման և նախագծանախահաշվային փաստաթղթերի կազմման նպատակով գումար հատկացնելու վերաբերյալ ՀՀ կառավարության որոշումն ընդունվել է սեպտեմբերին, որի արդյունքում վճարումները տեղափոխվել են հաջորդ եռամսյակ:

Ընդհանուր հանրակրթության ծախսերը հաշվետու ժամանակահատվածում կատարվել են 87.7%-ով՝ կազմելով 64.8 մլրդ դրամ: Շեղումը հիմնականում պայմանավորված է աշակերտների փաստացի թվով, որը կանխատեսված 400226-ի դիմաց կազմել է 392956, ինչպես նաև տարեկան հատկացված գումարների եռամսյակային բաշխմամբ:

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսներին սովորող-ների փաստացի թիվ** | **2023թ. ինն ամիսներին սովորող-ների փաստացի թիվ** | **2023թ. ինն ամիսների և 2022թ. ինն ամիսների տարբե-րությունը** | **2022թ. ինն ամիսների փաստ (մլն դրամ)** | **2023թ. ինն ամիսների փաստ (մլն դրամ)** | **2023թ. ինն ամիսները 2022թ. ինն ամիսների նկատմամբ (%)** |
| **Ընդհանուր հանրակրթություն** | **391929** | **392956** | **1027.0** | **68,304.5** | **64,760.9** | **94.8** |
| Տարրական | 151730 | 151303 | (427.0) | 25,341.5 | 24,497.2 | 96.7 |
| Հիմնական | 180967 | 182484 | 1517.0 | 30,011.3 | 28,718.1 | 95.7 |
| Միջնակարգ | 59232 | 59169 | (63.0) | 12,951.6 | 11,545.6 | 89.1 |

Հատուկ հանրակրթության ծախսերը հաշվետու ժամանակահատվածում կատարվել են 74.3%‑ով՝ կազմելով 784.3 մլն դրամ: Շեղումը հիմնականում պայմանավորված է աշակերտների փաստացի թվով, որը կանխատեսված 654-ի դիմաց կազմել է 549, ինչպես նաև տարեկան հատկացված գումարների եռամսյակային բաշխմամբ:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսներին սովորող-ների փաստացի թիվ** | **2023թ. ինն ամիսներին սովորող-ների փաստացի թիվ** | **2023թ. ինն ամիսների և 2022թ. ինն ամիսների տարբե-րությունը** | **2022թ. ինն ամիսների փաստ (մլն դրամ)** | **2023թ. ինն ամիսների փաստ (մլն դրամ)** | **2023թ. ինն ամիսները 2022թ. ինն ամիսների նկատմամբ (%)** |
| **Հատուկ հանրակրթություն** | **551** | **549** | **(2)** | **889.0** | **784.3** | **88.2** |
| Տարրական | 153 | 156 | 3 | 259.2 | 209.2 | 80.7 |
| Հիմնական | 248 | 243 | (5) | 375.5 | 345.9 | 92.1 |
| Միջնակարգ | 150 | 150 | - | 254.3 | 229.2 | 90.1 |

Մասնագիտացված հանրակրթության ծախսերը հաշվետու ժամանակահատվածում կատարվել են 76.7%-ով՝ կազմելով 2.5 մլրդ դրամ: Շեղումը հիմնականում պայմանավորված է աշակերտների փաստացի թվով, որը կանխատեսված 3872-ի դիմաց կազմել է 3370, ինչպես նաև այն հանգամանքով, որ նոր ուսումնական տարվա համար պայմանագրերի կնքումը հետաձգվել է՝ կապված ֆինանսավորման նոր կարգի՝ ըստ դասարանների թվի ֆինանսավորման մեխանիզմի ներդրման հետ, որի արդյունքում վճարումները կատարվել են 8 ամսվա համար:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսներին սովորող-ների փաստացի թիվ** | **2023թ. ինն ամիսներին սովորող-ների փաստացի թիվ** | **2023թ. ինն ամիսների և 2022թ. ինն ամիսների տարբե-րությունը** | **2022թ. ինն ամիսների փաստ (մլն դրամ)** | **2023թ. ինն ամիսների փաստ (մլն դրամ)** | **2023թ. ինն ամիսները 2022թ. ինն ամիսների նկատմամբ (%)** |
| **Մասնագիտացված հանրակրթություն** | **3397** | **3370** | **(27.0)** | **2,624.2** | **2,503.0** | **95.4** |
| Տարրական | 208 | 212 | 4.0 | 166.5 | 151.7 | 91.1 |
| Հիմնական | 1733 | 1735 | 2.0 | 1,114.0 | 1,143.1 | 102.6 |
| Միջնակարգ | 1456 | 1423 | (33.0) | 1,343.7 | 1,208.1 | 89.9 |

Նախորդ տարվա նույն ժամանակահատվածի համեմատ Հանրակրթության ծրագրի ծախսերը նվազել են 4.1%‑ով կամ շուրջ 3.1 մլրդ դրամով՝ որը հիմնականում պայմանավորված է տարրական, հիմնական և միջնակարգ ընդհանուր հանրակրթության ծախսերի 5.2% (3.5 մլրդ դրամ) նվազմամբ:

2023 թվականի ինն ամիսների ընթացքում 13.6 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 65.3% կատարողական: Ցածր կատարողականը հիմնականում պայմանավորված է «Գիտական կենտրոնների ժամանակակից սարքավորումներով վերազինում ու համատեղ օգտագործման գիտական սարքավորումների կենտրոնների ստեղծում» միջոցառման համար նախատեսված 2.9 մլրդ դրամը չօգտագործելու հանգամանքով: Վերջինս պայմանավորված է նրանով, որ գիտական կենտրոնների կողմից սարքավորումների ձեռքբերման հայտերը ներկայացվել են օգոստոսի վերջում, որի արդյունքում գնումների գործընթացն ավարտվել է երրորդ եռամսյակի վերջում, որի արդյունքում սարքավորումների մատակարարումը և վճարումը տեղափոխվել է չորրորդ եռամսյակ: Ծրագրի նկատմամբ շեղումը պայմանավորված է նաև «Գիտական ենթակառուցվածքի արդիականացում» և «Գիտական և գիտատեխնիկական պայմանագրային (թեմատիկ) հետազոտություններ» միջոցառումների կատարողականով:

Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում սահմանված արդյունքային ցուցանիշների մեծ մասի գծով արձանագրվել է թերակատարում: Միջոցառման շրջանակներում ներգրավված է եղել թվով 35 կազմակերպություն՝ նախատեսված 57-ի փոխարեն, Հայաստանն անդամակցել է 4 միջազգային գիտական կառույցի, պետական բյուջեից ֆինանսավորման երաշխավորված գիտական միջոցառումների թիվը կազմել է 17՝ նախատեսված 21-ի փոխարեն: Միջոցառման գծով ծախսերը կազմել են 7.4 մլրդ դրամ կամ ծրագրված ցուցանիշի 85%‑ը: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են գիտական կազմակերպությունների կողմից ներկայացված հայտերով, գործուղումների՝ նախատեսվածից պակաս քանակով, ինչպես նաև մրցութային գործընթացներով:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում հաշվետու ժամանակահատվածում պետական բյուջեից նախատեսվել և ֆինանսավորվել է 550 գիտական թեմա, իրականացվել է 60 միջազգային գիտական ծրագիր՝ նախատեսված 85-ի փոխարեն: Փաստացի ցածր արդյունքային ցուցանիշը պայմանավորված է գիտական կազմակերպությունների կողմից ներկայացված հայտերի քանակով: Գիտական և գիտատեխնիկական պայմանագրային (թեմատիկ) հետազոտությունների գծով ծախսերը կազմել են 3.7 մլրդ դրամ կամ ծրագրված ցուցանիշի 63.7%-ը, որը պայմանավորված է հետազոտություններ իրականացնող կազմակերպությունների կողմից գումարների տնտեսմամբ, ինչպես նաև թեմաների ավարտման ժամկետներով:

Նախորդ տարվա նույն ժամանակահատվածի համեմատԳիտական և գիտատեխնիկական հետազոտությունների ծրագրի ծախսերն աճել են 9.8%-ով կամ 1.2 մլրդ դրամով` հիմնականում պայմանավորված գիտական ենթակառուցվածքի արդիականացման ծախսերի 16.8% (1.1 մլրդ դրամ) աճով:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 91.4%-ը՝ ավելի քան 9.4 մլրդ դրամ: Շեղումը հիմնականում պայմանավորված է «Մշակութային միջոցառումների իրականացում» և «Արամ Խաչատրյանի ծննդյան 120-ամյակին նվիրված հոբելյանական միջոցառումների իրականացում» միջոցառումների կատարողականով:

2023 թվականի ինն ամիսների ընթացքում «Մշակութային միջոցառումների իրականացում» միջոցառման շրջանակներում նախատեսվել և իրականացվել են թվով 33 ստեղծագործական նախագծեր և միջոցառումներ, միջպետական համագործակցության պայմանագրերի շրջանակներում՝ 21 միջոցառում, սփյուռքի հետ համագործակցության շրջանակներում՝ 10 միջոցառում՝ կանխատեսված 5-ի դիմաց, օտարերկրյա պետություններում հայ մշակույթի հանրահռչակման նպատակով նախատեսվել և աջակցություն է ցուցաբերվել 29 մշակութային միջազգային միջոցառումների ու նախագծերի: Մշակութային միջոցառումների իրականացմանը հաշվետու ժամանակահատվածում տրամադրվել է 3.5 մլրդ դրամ կամ նախատեսված միջոցների 86.8%-ը: Կատարողականը հիմնականում պայմանավորված է նրանով, որ, համաձայն կնքված պայմանագրերի, դրանց արժեքի 20%-ի դիմաց վճարումներն իրականացվում են համապատասխան հաշվետվությունները ներկայացվելուց հետո, բացի այդ, որոշ դրամաշնորհային պայմանագրեր գտնվել են կնքման փուլում:

Հաշվետու ժամանակահատվածում իրականացվել է Արամ Խաչատրյանի ծննդյան 120‑ամյակին նվիրված 1 հոբելյանական միջոցառում՝ նախատեսված 3-ի փոխարեն, որի համար օգտագործվել է 109.3 մլն դրամ կամ նախատեսված միջոցների 36.1%-ը: Ծախսերի ցածր կատարողականը և փաստացի ցածր արդյունքային ցուցանիշը պայմանավորված են արտերկրի գործընկերների կողմից ծրագրված 2 միջոցառումների ժամկետների փոփոխությամբ:

Երաժշտարվեստի և պարարվեստի համերգների միջոցառման շրջանակներում անցած ինն ամիսների ընթացքում կազմակերպվել են 65 նոր համերգային համարներ՝ նախատեսված 29-ի փոխարեն, 436 համերգներ՝ նախատեսված 370–ի փոխարեն, հանդիսատեսի քանակը կազմել է 135581՝ կանխատեսված 130624‑ի փոխարեն։ Նշված բարձր ցուցանիշները պայմանավորված են կազմակերպությունների ակտիվ գործունեությամբ և զբոսաշրջիկների թվի աճով: Երաժշտարվեստի և պարարվեստի համերգների միջոցառման ծախսերը կատարվել են 99.3%-ով՝ կազմելով 2.1 մլրդ դրամ:

Թատերական ներկայացումների միջոցառման շրջանակներում 2023 թվականի ինն ամիսների ընթացքում կայացել են 1796 ներկայացումներ՝ նախատեսված 1825-ի դիմաց, հանդիսատեսի թիվը կազմել է 272918՝ կանխատեսված 291264-ի դիմաց, իսկ նոր ներկայացումների քանակը կազմել է 42՝ նախատեսված 41-ի դիմաց: Թատերական ներկայացումներին հատկացված միջոցներն օգտագործվել են 99.2%-ով՝ կազմելով ավելի քան 1.6 մլրդ դրամ:

Օպերային և բալետային արվեստի ներկայացումների միջոցառման շրջանակներում հաշվետու ժամանակահատվածում կայացել են 130 ներկայացումներ՝ նախատեսված 82-ի դիմաց, նախատեսվել և իրականացվել են 2 նոր ներկայացումներ, իսկ հանդիսատեսի թիվը կազմել է 62467` կանխատեսված 48257-ի դիմաց: Փաստաց­­­­­­­­­­­­­­ի արդյունքային ցուցանիշների բարձ մակարդակը կանխատեսվածների նկատմամբ պայմանավորված է կազմակերպությունների ակտիվ գործունեությամբ, ներկայացումների քանակի ավելացմամբ: Օպերային և բալետային արվեստի ներկայացումներին հատկացվել է ավելի քան 1 մլրդ դրամ, որն ամբողջությամբ օգտագործվել է:

Նախորդ տարվա ինն ամիսների համեմատ Արվեստների ծրագրի ծախսերն աճել են 33.4%-ով կամ 2.4 մլրդ դրամով՝ հիմնականում պայմանավորված մշակութային միջոցառումների իրականացման գծով ծախսերի 3.8 անգամ (2.6 մլրդ դրամ) աճով:

Հաշվետու ժամանակահատվածում *«Ապահով դպրոց»* ծրագրի շրջանակներում օգտագործվել է նախատեսված միջոցների 30.3%-ը՝ 3.2 մլրդ դրամ: Ծրագրում ընդգրկված են ինը միջոցառումներ, որոնցից յոթում արձանագրվել են շեղումներ, իսկ երկու միջոցառման համար նախատեսված 133.4 մլն դրամը չի օգտագործվել:

Ցածր կատարողական է արձանագրվել փոքրաքանակ երեխաներով համալրված հանրակրթական դպրոցների և կրթահամալիրների մոդուլային շենքերի կառուցման ծախսերում, որոնք կատարվել են 33.6%-ով՝ կազմելով 1.7 մլրդ դրամ՝ պայմանավորված վճարումների հիմնական մասը հոկտեմբերին կատարելու հանգամանքով: Միջոցառման շրջանակներում ընթացել են 18 ուսումնական հաստատությունների շինարարական աշխատանքները՝ նախատեսված 20-ի փոխարեն:

Ցածր կատարողական է արձանագրվել նաև հանրակրթական դպրոցների գույքով և տեխնիկայով ապահովման ծախսերում, որոնք կազմել են 63.9 մլն դրամ (4.4%)՝ հիմնականում պայմանավորված կնքված պայմանագրերով մատակարարումների վճարման ժամանակացույցերով, որոնք նախատեսվել են չորրորդ եռամսյակում՝ դպրոցների շինարարության ավարտին զուգահեռ: Միջոցառման շրջանակներում նախատեսվել և ապահովվել են գույքով 104 ոչ մոդուլային դպրոցներ, 2 դպրոցի ճաշարաններ ապահովվել են գույքով՝ կանխատեսված 128-ի փոխարեն:

Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերն աճել են 9.5%-ով կամ 280 մլն դրամով, որը հիմնականում պայմանավորված է հանրակրթական կրթություն իրականացնող ուսումնական հաստատությունների նոր մարզադահլիճների կառուցման ու մարզադահլիճների վերակառուցման ծախսերի համապատասխանաբար 49.9% (276.6 մլն դրամ) և 73.9% (259.1 մլն դրամ) աճով:

ՀՀ ԿԳՄՍ նախարարության պատասխանատվությամբ իրականացվող այլ ծրագրերից 2.3 մլրդ դրամն օգտագործվել է *Մշակութային ժառանգության* ծրագրի շրջանակներում՝ ապահովելով 80.4% կատարողական: Շեղումը հիմնականում պայմանավորված է հուշարձանների ամրակայման, նորոգման և վերականգնման ծախսերի կատարողականով, ինչպես նաև թանգարանների և պատկերասրահների հիմնանորոգման համար ներդրումներին հատկացված 109.3 մլն դրամ միջոցները չօգտագործելու հանգամանքով: Վերջինիս շրջանակներում նախատեսված էր Հովհաննես Թումանյանի թանգարանի հիմնանորոգման աշխատանքների իրականացում, որոնք մեկնարկել են օգոստոսին՝ պայմանավորված թանգարանային նմուշների տեղափոխման աշխատանքների ուշ ավարտով, և կատարված աշխատանքների դիմաց կատարողական ակտեր չեն ներկայացել:

Հուշարձանների ամրակայման, նորոգման և վերականգնման ծախսերը կատարվել են 25.4%‑ով՝ կազմելով 124 մլն դրամ: Միջոցառման շրջանակներում կատարվել են 5 հուշարձանների ամրակայման, նորոգման և վերականգնման աշխատանքներ՝ նախատեսված 8-ի փոխարեն, ինչպես նաև 1 հուշարձանի ուսումնասիրման (այդ թվում՝ հետախուզում և պեղում) և նախագծման, փորձաքննության աշխատանքներ: Ցածր կատարողականը պայմանավորված է գնման գործընթացով և որոշ փաստաթղթերի բացակայությամբ, որի արդյունքում թվով 3 հուշարձանի վերականգնման աշխատանքերը չեն մեկնարկել, ինչպես նաև նրանով, որ չեն ներկայացվել նախագծանախահաշվային փաստաթղթերի փորձաքննության իրականացման համար փաստաթղթերը:

Մշակութային ժառանգության ծրագրի գծով հատկացումների գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որի շրջանակներում կազմակերպվել է 276 ցուցահանդես՝ նախատեսված 236-ի դիմաց, թանգարանների այցելուների թիվը կազմել է 1269925՝ կանխատեսված 960950-ի դիմաց, իսկ սպասարկվող ընթերցողների թիվը կազմել է 810՝ կանխատեսված 262-ի դիմաց։ Փաստացի բարձր արդյունքային ցուցանիշները հիմնականում պայմանավորված են զբոսաշրջիկների, առցանց այցելուների, ինչպես նաև ուսանողների թվի էական աճով: Թանգարանները համալրվել են 13581 առարկաներով՝ նախատեսված 4662-ի դիմաց, որը պայմանավորված է նվիրատվություններով, հնագիտական պեղումներով: Թանգարանային ծառայությունների և ցուցահանդեսների միջոցառման շրջանակներում օգտագործվել է 1.8 մլրդ դրամ՝ ապահովելով 99.2% կատարողական:

Նախորդ տարվա ինն ամիսների համեմատ Մշակութային ժառանգության ծրագրի ծախսերն աճել են 8.7%-ով կամ 180.3 մլն դրամով` հիմնականում պայմանավորված հուշարձանների ամրակայման, նորոգման և վերականգնման գծով ծախսերի 2.4 անգամ (72.7 մլն դրամ) և Հայաստանի Հանրապետությունում տեղակայված և տեղակայվող արձանների և քանդակների հարակից հողատարածքների ձեռքբերման գծով ծախսերի 7.5 անգամ (56.5 մլն դրամ) աճով:

*ՀՀ պաշտպանության նախարարության* պատասխանատվությամբ 2023 թվականի ինն ամիսների ընթացքում կատարվել է պետական բյուջեի 5 ծրագիր: Ծախսերը կազմել են 301.2 մլրդ դրամ կամ ծրագրված ցուցանիշի 71.8%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա ինն ամիսների համեմատ ՀՀ պաշտպանության նախարարության պատասխանատվությամբ իրականացվող ծախսերի աճը:

1. *2023թ. ինն ամիսների ընթացքում ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **252,952.4** | **419,396.3** | **301,194.0** | **71.8** | **119.1** | **48,241.6** |
| ՀՀ պաշտպանության ապահովում | 251,043.9 | 415,283.9 | 299,143.5 | 72.0 | 119.2 | 48,099.6 |
| Այլ ծրագրեր | 1,908.5 | 4,112.4 | 2,050.5 | 49.9 | 107.4 | 142.0 |

Հաշվետու ժամանակահատվածում *ՀՀ պաշտպանության ապահովման* ծրագրի շրջանակներում օգտագործվել է 299.1 մլրդ դրամ կամ նախատեսված միջոցների 72%-ը: Շեղումը հիմնականում պայմանավորված է ՀՀ պաշտպանության նախարարության շենքային պայմանների բարելավման և ռազմական կարիքների բավարարման միջոցառումների կատարողականով: Հատկացված միջոցներն ուղղվել են յոթ միջոցառումների իրականացմանը որոնցից երկուսի համար նախատեսված 199.9 մլն դրամ միջոցներն օգտագործվել են ամբողջությամբ: Ծրագրի շրջանակներում 161.1 մլրդ դրամ է ուղղվել ռազմական կարիքների բավարարմանը՝ ապահովելով 85.4% կատարողական, 136.7 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով նախատեսվածի 60.7%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա ինն ամիսների համեմատ ՀՀ պաշտպանության ապահովման ծրագրի ծախսերն աճել են 19.2%-ով կամ 48.1 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 37.2% (37.1 մլրդ դրամ) աճով:

Այլ ծրագրերում ընդգրկված՝ *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են 681.8 մլն դրամ կամ ծրագրված ցուցանիշի 27%-ը: Շեղումը հիմնականում պայմանավորված է հոսպիտալների և բուժկետերի՝ բժշկական սարքավորումներով համալրման ու զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառումների կատարողականով: Առաջին միջոցառման ծախսերը կազմել են 146.1 մլն դրամ կամ նախատեսվածի 12.8%-ը: Միջոցառման շրջանակներում ձեռք է բերվել 2 հատ բժշկական սարքավորում նախատեսված 83-ի դիմաց, որը պայմանավորված է մրցույթի տեխնիկական առաջադրանքի մշակման փուլի` նախատեսվածից երկար տևողությամբ: 530.1 մլն դրամ ուղղվել է զորամասային և հոսպիտալային օղակներում բուժօգնություն ստացողներին դեղորայքի տրամադրմանը, որը կատարվել է 46.3%-ով: Միջոցառման շրջանակներում սահմանված գրեթե բոլոր արդյունքային չափորոշիչների գծով արձանագրվել են թերակատարումներ՝ պայմանավորված սուր ռեսպիրատոր հիվանդությունների բռնկման հետևանքով դիսպանսեր հիվանդների ընդունելության և պլանային հիվանդների ընդունելության նվազման հանգամանքով: 2022 թվականի ինն ամիսների համեմատ Ռազմաբժշկական սպասարկման և առողջապահական ծառայությունների ծրագրի ծախսերն աճել են 4.7%-ով կամ 30.4 մլն դրամով, ինչը հիմնականում պայմանավորված է զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառման ծախսերի 87.6% (247.5 մլն դրամ) աճով ու հաշվետու ժամանակահատվածում հոսպիտալների և բուժկետերի բժշկական սարքավորումներով համալրման համար միջոցների հատկացմամբ, որոնց համար 2022 թվականի ինն ամիսների ընթացքում միջոցներ չէին հատկացվել: Միևնույն ժամանակ, նախորդ տարվա ինն ամիսների ընթացքում Հայաստանի Հանրապետությունից դուրս զինծառայողի բժշկական օգնության նպատակով հատկացվել էր 362.3 մլն դրամ, իսկ 2023 թվականին պետական բյուջեում նշված նպատակով միջոցներ չեն նախատեսվել:

2023 թվականի ինն ամիսների ընթացքում *Միջազգային ռազմական համագործակցության* ծրագրի ծախսերը կազմել են ավելի քան 480.5 մլն դրամ՝ ապահովելով 87.2% կատարողական: Միջոցներն օգտագործվել են 14 երկրներում ՀՀ 11 ռազմական կցորդների և միջազգային կազմակերպություններում ռազմական և ռազմաքաղաքական 6 ներկայացուցիչների պահպանման նպատակով: Նախորդ տարվա ինն ամիսների համեմատ նշված ծախսերը նվազել են 14.4%-ով կամ 80.7 մլն դրամով:

*ՀՀ աշխատանքի և սոցիալական հարցերի նախարարության* (ԱՍՀՆ) պատասխանատվու-թյամբ 2023 թվականի ինն ամիսների ընթացքում կատարվել են 16 ծրագրեր, որոնց ուղղվել է ավելի քան 507.3 մլրդ դրամ՝ ապահովելով ծրագրված ցուցանիշի 97%-ը, ընդ որում բոլոր ծրագրերում արձանագրվել են շեղումներ: Առավել խոշոր շեղումներն արձանագրվել են Կենսաթոշակային ապահովության, Բնակարանային ապահովման և Ժողովրդագրական վիճակի բարելավման ծրագրերում: 2022 թվականի նույն ժամանակահատվածի համեմատ աշխատանքի և սոցիալական հարցերի նախարարության ծախսերն աճել են 12.8%‑ով կամ 57.7 մլրդ դրամով՝ հիմնականում պայմանավորված Կենսաթոշակային ապահովության, Սոցիալական ապահովության և Ժողովրդագրական վիճակի բարելավման ծրագրերի շրջանակներում կատարված ծախսերի աճով:

1. *2023թ. ինն ամիսների ընթացքում ՀՀ ԱՍՀՆ կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ** | **2023թ.**  **ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ**  **(%)** | **2023թ ինն ամիսները 2022թ. ինն ամիսների նկատմամբ**  **(%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **449,652.5** | **522,966.1** | **507,325.6** | **97.0** | **112.8** | **57,673.1** |
| Անապահով սոցիալական խմբերին աջակցություն | 20,856.5 | 21,096.0 | 20,272.9 | 96.1 | 97.2 | (583.6) |
| Ժողովրդագրական վիճակի բարելավում | 27,908.8 | 39,283.0 | 38,266.4 | 97.4 | 137.1 | 10,357.6 |
| Սոցիալական աջակցություն անաշխատունակության դեպքում | 14,093.1 | 15,060.7 | 14,981.7 | 99.5 | 106.3 | 888.6 |
| Կենսաթոշակային ապահովություն | 305,648.5 | 341,268.8 | 334,983.8 | 98.2 | 109.6 | 29,335.2 |
| Սոցիալական ապահովություն | 53,491.1 | 69,571.0 | 68,887.4 | 99.0 | 128.8 | 15,396.2 |
| Այլ ծրագրեր | 27,654.4 | 36,686.6 | 29,933.4 | 81.6 | 108.2 | 2,278.9 |

2023 թվականի ինն ամիսների ընթացքում 20.3 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 96.1% կատարողական և 2.8%‑ով կամ 583.6 մլն դրամով զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված են ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որը կազմել է 96.6% կամ 20.1 մլրդ դրամ: Շեղումը պայմանավորված է նվազագույն կենսաթոշակի և նպաստի չափի բարձրացման հետևանքով ընտանիքի եկամուտների ավելացման, ինչպես նաև վարչարարության արդյունքում ընտանիքների անապահովության գնահատման համակարգում հաշվառված և 28.00-ից բարձր անապահովության միավոր ունեցող ընտանիքների թվի կրճատմամբ: Ընտանիքի կենսամակարդակի բարձրացմանն ուղղված նպաստների միջոցառման շրջանակներում հաշվետու ժամանակահատվածում նպաստ է ստացել 74730 ընտանիք՝ ծրագրված 75047-ի դիմաց:

*Ժողովրդագրական վիճակի բարելավման* ծրագրին 2023 թվականի ինն ամիսների ընթացքում տրամադրվել է 38.3 մլրդ դրամ՝ ապահովելով ծրագրային ցուցանիշի 97.4%-ը: Ծրագրում ընդգրկված են 6 միջոցառումներ, որոնցից 2-ը կատարվել են գրեթե ամբողջությամբ, մյուսներում արձանագրվել են որոշակի շեղումներ:

Հաշվետու ժամանակահատվածում ծրագրին հատկացված միջոցների 38%-ը տրամադրվել է երեխայի ծննդյան միանվագ նպաստին, որի գծով ծախսերը կազմել են ավելի քան 14.5 մլրդ դրամ՝ ապահովելով 98% կատարողական: Շեղումը պայմանավորված է ծնվածների համապատասխան կարգաթվերի՝ կանխատեսվածի համեմատ որոշ տարբերություններով: Միջոցառման շրջանակներում շահառու նորածինների թիվը կազմել է 26433՝ կանխատեսված 27018-ի դիմաց:

2023 թվականի ինն ամիսների ընթացքում մինչև 2 տարեկան երեխայի խնամքի նպաստ է ստացել 42307 քաղաքացի՝ կանխատեսված 48503-ի փոխարեն: Նշված միջոցառման ծախսերը կազմել են 14.9 մլրդ դրամ՝ ապահովելով 95.7% կատարողական: Ծախսերի՝ ծրագրից շեղումը պայմանավորված է նպաստի իրավունք ձեռք բերածների թվի և փաստացի նպաստ ստացածների թվի տարբերությամբ:

Հաշվետու ժամանակահատվածում «Դրամական աջակցություն ընտանիքում 3 և ավելի երեխա ունեցող ընտանիքներին» միջոցառման շրջանակներում դրամական աջակցություն է ստացել 14551 ընտանիք՝ կանխատեսված 15839-ի փոխարեն: Նշված միջոցառման համար հատկացված միջոցներն ամբողջությամբ օգտագործվել են՝ կազմելով 7.1 մլրդ դրամ:

Նախորդ տարվա ինն ամիսների համեմատ Ժողովրդագրական վիճակի բարելավման ծրագրի ծախսերն աճել են 37.1%-ով կամ 10.4 մլրդ դրամով՝ հիմնականում պայմանավորված ընտանիքում 3 և ավելի երեխա ունեցող ընտանիքներին դրամական աջակցության ծախսերի 4.7 անգամ (5.6 մլրդ դրամ) աճով, ինչպես նաև մինչև 2 տարեկան երեխայի խնամքի նպաստի գծով ծախսերի 31.8% (3.6 մլրդ դրամ) աճով: Վերջինս պայմանավորված է շահառուների կազմում չաշխատող, քաղաքաբնակ, ինչպես նաև վարձու աշխատող հանդիսացող, բայց խնամքի արձակուրդում չգտնվող մայրերին (2023 թվականի հունվարի 1-ին և դրանից հետո ծնված երեխաների խնամքի կապակցությամբ) ընդգրկելու հանգամանքով:

*Անաշխատունակության դեպքում սոցիալական աջակցության* ծրագրին հաշվետու ժամանակահատվածում տրամադրվել է շուրջ 15 մլրդ դրամ՝ ապահովելով ծրագրված ցուցանիշի 99.5%‑ը:

Հաշվետու ժամանակահատվածում մայրության նպաստ ստացող աշխատող անձանց թիվը կազմել է 12223՝ կանխատեսված 11983-ի դիմաց, իսկ չաշխատող անձանց թիվը՝ 14653՝ կանխատեսված 15035-ի դիմաց: Փաստացի արդյունքային ցուցանիշների շեղումը կանխատեսվածի նկատմամբ պայմանավորված է նպաստի իրավունք ձեռք բերած մայրերի փաստացի թվով: Մայրության նպաստի համար նախատեսված շուրջ 11 մլրդ դրամն ամբողջությամբ օգտագործվել է:

2023 թվականի ինն ամիսների ընթացքում ժամանակավոր անաշխատունակության դեպքում նպաստի գծով ծախսերը կազմել են 3.8 մլրդ դրամ կամ նախատեսվածի 98.3%-ը՝ պայմանավորված փաստացի պահանջով:

Նախորդ տարվա ինն ամիսների համեմատ Անաշխատունակության դեպքում սոցիալական աջակցության ծրագրի ծախսերն աճել են 6.3%-ով կամ 888.6 մլն դրամով՝ հիմնականում պայմանավորված մայրության նպաստի գծով ծախսերի 10.9% (շուրջ 1.1 մլրդ դրամ) աճով:

2023 թվականի ինն ամիսների ընթացքում ՀՀ ԱՍՀՆ-ին հատկացված միջոցների գերակշիռ մասը՝ 335 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 98.2%-ը: Ծրագրի նկատմամբ շեղումը հիմնականում պայմանավորված է աշխատանքային կենսաթոշակների և կուտակային կենսաթոշակային համակարգի մասնակիցների կենսաթոշակային հաշիվներին հատկացումների կատարողականով: Նշված միջոցառումների ծախսերի աճով է հիմնականում պայմանավորված նախորդ տարվա ինն ամիսների համեմատ Անաշխատունակության դեպքում սոցիալական աջակցության ծրագրի ծախսերի 9.6% կամ 29.3 մլրդ դրամ աճը:

Կենսաթոշակային ապահովության ծրագրի միջոցների գերակշիռ մասը հատկացվել է աշխատանքային կենսաթոշակներին: Հաշվետու ժամանակահատվածում կենսաթոշակառուների թիվը կազմել է 446702՝ կանխատեսված 461068-ի դիմաց: Փաստացի արդյունքային ցուցանիշի շեղումը կանխատեսվածի նկատմամբ պայմանավորված է կենսաթոշակի իրավունք ձեռք բերած կենսաթոշակառուների թվի և վճարման ցուցակներում ներառված կենսաթոշակառուների թվի տարբերությամբ: Նշված ծախսերը կազմել են շուրջ 202.1 մլրդ դրամ կամ նախատեսված միջոցների 98.7%-ը՝ պայմանավորված շահառուների փաստացի թվով:

Հաշվետու ժամանակահատվածում կուտակային կենսաթոշակային համակարգի մասնակիցների թիվը կազմել է 500577՝ կանխատեսված 411524-ի դիմաց: Կուտակային հատկացումները մասնակիցների կենսաթոշակային հաշիվներին կազմել են ավելի քան 100.1 մլրդ դրամ կամ ծրագրված ցուցանիշի 97.3%-ը:

2023 թվականի ինն ամիսների ընթացքում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 34917 անձ՝ կանխատեսված 35620-ի դիմաց: Ծախսերը կազմել են 29.1 մլրդ դրամ կամ ծրագրված ցուցանիշի 97.6%-ը: Ցածր ցուցանիշը պայմանավորված է կենսաթոշակի իրավունք ձեռք բերած կենսաթոշակառուների թվի և փաստացի կենսաթոշակ ստացած կենսաթոշակառուների թվի տարբերությամբ:

*Սոցիալական ապահովության* ծրագրի շրջանակներում 2023 թվականի ինն ամիսներին օգտագործվել է նախատեսված միջոցների 99%-ը՝ 68.9 մլրդ դրամ:

Հաշվետու ժամանակահատվածում Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի համար նախատեսված 32 մլրդ դրամն օգտագործվել է ամբողջությամբ:

2023 թվականի ինն ամիսների ընթացքում ծերության, հաշմանդամության, կերակրողին կորցնելու դեպքում նպաստներ են տրամադրվել 87999 նպաստառուների՝ կանխատեսված 90814-ի դիմաց, որը պայմանավորված է իրավունք ձեռք բերած նպաստառուների թվի և վճարման ցուցակներում ներառված նպաստառուների թվի տարբերությամբ: Միջոցառման շրջանակներում օգտագործվել է նախատեսված միջոցների 99.9%-ը՝ շուրջ 29.6 մլրդ դրամ:

Ծրագրի շրջանակներում կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ է տրամադրվել 15241 անձի՝ կանխատեսված 18964-ի դիմաց: Նշված հատուցման նպատակով օգտագործվել է 3 մլրդ դրամ կամ նախատեսված միջոցների 95%-ը՝ պայմանավորված շահառուների փաստացի թվով:

«Անկանխիկ եղանակով վճարումներից կենսաթոշակառուներին հետվճարի տրամադրում» միջոցառման շրջանակներում անկանխիկ եղանակով վճարումներ իրականացրած շահառուների թիվը կազմել է 104324՝ կանխատեսված 225000-ի փոխարեն, որոնց տրամադրված հետվճարները կազմել են շուրջ 3.4 մլրդ դրամ կամ նախատեսվածի 95.8%-ը:

Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերն աճել են 28.8%-ով կամ 15.4 մլրդ դրամով՝ հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում», «Ծերության, հաշմանդամության, կերակրողին կորցնելու դեպքում նպաստներ» և «Անկանխիկ եղանակով վճարումներից կենսաթոշակառուներին հետվճարի տրամադրում» միջոցառումների գծով ծախսերի համապատասխանաբար 29.3% (7.3 մլրդ դրամ), 21.9% (5.3 մլրդ դրամ) և 25.9 անգամ (3.3 մլրդ դրամ) աճով:

ՀՀ ԱՍՀՆ-ի կողմից իրականացվող այլ ծրագրերի շրջանակներում հաշվետու ժամանակահատվածում 8.1 մլրդ դրամ տրամադրվել է *Պարգևավճարների և պատվովճարների* ծրագրին՝ ապահովելով 99.5% կատարողական և 5%-ով (428.7 մլն դրամով) զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների ծախսերով, որոնք կազմել են շուրջ 7.9 մլրդ դրամ կամ ծրագրված ցուցանիշի 99.6%-ը և 4.8%-ով (401.1 մլն դրամով) զիջել են նախորդ տարվա նույն ժամանակահատվածի ցուցանիշը: Միջոցառման շրջանակում պարգևավճար ստացող շահառուների փաստացի թիվը կանխատեսված 33678-ի դիմաց կազմել է 33684: Փաստացի արդյունքային ցուցանիշի շեղումը կանխատեսվածի նկատմամբ հիմնականում պայմանավորված է պարգևավճարի իրավունք ձեռք բերած շահառուների թվի համեմատ վճարման ցուցակներում ներառված շահառուների բարձր փաստացի թվով:

2023 թվականի ինն ամիսների ընթացքում ավելի քան 2.4 մլրդ դրամ է տրամադրվել *18 տարեկանից բարձր տարիքի անձանց խնամքի ծառայությունների* ծրագրին՝ ապահովելով 84.7% կատարողական և 18.1%‑ով կամ 370.6 մլն դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված են ծրագրում մեծ տեսակարար կշիռ ունեցող «Տարեց և (կամ) հաշմանդամություն ունեցող անձանց շուրջօրյա խնամքի ծառայություններ» միջոցառման ծախսերով, որոնք կազմել են 2.1 մլրդ դրամ կամ նախատեսվածի 89.3%-ը՝ պայմանավորված շահառուների՝ կանխատեսվածից փոքր թվով, ձեռք բերված ծառայությունների՝ կանախատեսվածից ցածր արժեքով, ինչպես նաև սեպտեմբեր ամսվա ընթացքում մատուցված ծառայությունների դիմաց կատարողական հաշվետվությունները հոկտեմբերին ներկայացվելու հանգամանքով: Միջոցառման շրջանակներում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող 18 տարին լրացած անձանց թիվը կազմել է 1177` կանխատեսված 1205-ի դիմաց: Շահառուների՝ կանխատեսվածից փոքր թիվը հիմնականում պայմանավորված է ցածր դիմելիությամբ և դիմողների՝ ընդունելության չափորոշիչներին չհամապատասխանելու, ինչպես նաև հանրապետությունից նրանց բացակայելու հանգամանքով: 2022 թվականի ինն ամիսների համեմատ տարեց և (կամ) հաշմանդամություն ունեցող անձանց շուրջօրյա խնամքի ծառայությունների ծախսերն աճել են 20.9%-ով կամ 365 մլն դրամով:

Հաշվետու ժամանակահատվածում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է ավելի քան 2.8 մլրդ դրամ՝ կազմելով ծրագրված ցուցանիշի 80.2%-ը: Ծրագրում ընդգրկված են տասներեք միջոցառումներ, որոնցից տասում արձանագրվել են շեղումներ, իսկ երկու միջոցառումների համար նախատեսված 14.9 մլն դրամը չի օգտագործվել:

Երեխաների շուրջօրյա խնամքի ծառայությունների միջոցառման շրջանակներում հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ/մասնագիտացված հաստատություններում խնամվող երեխաների թիվը կազմել է 584՝ կանխատեսված 615-ի փոխարեն: Կանխատեսվածից ցածր արդյունքային ցուցանիշը պայմանավորված է առանց ծնողական խնամքի մնացած երեխաներին այլընտրանքային խնամքի ծառայությունների տրամադրման և երեխաներին կենսաբանական ընտանիքներ վերադարձնելու գործընթացով: Երեխաների շուրջօրյա խնամքի ծառայություններին հաշվետու ժամանակահատվածում տրամադրվել է ծրագրված միջոցների 90.1%-ը՝ 1.7 մլրդ դրամ, որը պայմանավորված է շահառուների՝ կանխատեսվածից պակաս թվով, և դրանով պայմանավորված՝ սննդի ու այլ ծառայությունների գծով ծախսերի տնտեսմամբ:

«Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններ» միջոցառման շրջանակներում ժամանակավոր խնամքի 3 հաստատությունում խնամվել է 107 երեխա՝ կանխատեսված 125-ի դիմաց: «Երեխաների և ընտանիքների աջակցության տրամադրման ծառայություններ» միջոցառման շրջանակներում 2023 թվականի ինն ամիսների ընթացքում 6 աջակցության կենտրոնում ցերեկային խնամք է ստացել 537 երեխա՝ կանխատեսված 600-ի դիմաց: Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններին հատկացվել է 206.8 մլն դրամ՝ կազմելով ծրագրված ցուցանիշի 63.8%-ը, երեխաներին և ընտանիքներին աջակցության տրամադրման ծառայություններին՝ 366.6 մլն դրամ՝ կազմելով ծրագրված ցուցանիշի 72.9%-ը: Ծախսերի կատարողականը պայմանավորված է շահառուների թվով, ինչպես նաև մատուցված ծառայությունների ծավալով:

Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերն աճել են 30.7%-ով կամ 661.1 մլն դրամով` հիմնականում պայմանավորված երեխաների շուրջօրյա խնամքի ծառայությունների գծով ծախսերի՝ 25.2% (349.9 մլն դրամ) և երեխաների ցերեկային խնամքի տրամադրման ծառայությունների գծով ծախսերի 3.9 անգամ (197.3 մլն դրամ) աճով:

*ՀՀ բարձր տեխնոլոգիական արդյունաբերության նախարարության* (ԲՏԱՆ) պատասխանա-տվությամբ 2023 թվականի ինն ամիսների ընթացքում կատարվել է պետական բյուջեի 4 ծրագիր: Ծախսերը կազմել են շուրջ 17.4 մլրդ դրամ կամ ծրագրված ցուցանիշի 81.8%‑ը: Շեղումը հիմնականում պայմանավորված է Բարձր տեխնոլոգիական արդյունաբերության էկոհամակարգի և շուկայի զարգացման ու Պաշտպանության բնագավառում գիտական և գիտատեխնիկական նպատակային հետազոտությունների ծրագրերի կատարողականով: 2022 թվականի ինն ամիսների համեմատ ՀՀ ԲՏԱՆ պատասխանատվությամբ իրականացվող ծրագրերի գծով ծախսերն աճել են 146%-ով կամ 10.3 մլրդ դրամով, որը հիմնականում պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերի 3.8 անգամ (11.6 մլրդ դրամ) աճով:

1. *2023թ. ինն ամիսների ընթացքում ՀՀ ԲՏԱՆ կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **7,072.5** | **21,259.2** | **17,398.1** | **81.8** | **246.0** | **10,325.6** |
| Բարձր տեխնոլոգիական արդյունաբերության էկոհամակարգի և շուկայի զարգացման ծրագիր | 4,096.5 | 17,990.1 | 15,664.1 | 87.1 | 382.4 | 11,567.7 |
| Պաշտպանության բնագավառում գիտական և գիտատեխնիկական նպատակային հետազոտություններ | 1,791.3 | 1,024.8 | 146.2 | 14.3 | 8.2 | (1,645.2) |
| Այլ ծրագրեր | 1,184.7 | 2,244.2 | 1,587.8 | 70.7 | 134.0 | 403.0 |

Հաշվետու ժամանակահատվածում *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում օգտագործվել է շուրջ 15.7 մլրդ դրամ կամ նախատեսված միջոցների 87.1%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի կատարողականով, որի շրջանակներում օգտագործվել է նախատեսված միջոցների 58.8%‑ը՝ շուրջ 2.3 մլրդ դրամ: Ծրագրի՝ ծառայությունների մատուցման բաղադրիչի շրջանակներում նախատեսված 11-ի փոխարեն իրականացվել են նորարարության զարգացման և մարզային համաֆինանսավորվող 9 դրամաշնորհային ծրագրեր՝ պայմանավորված 2 ծրագրերի պայմանագրերում կատարված փոփոխություններով, որի հետևանքով աշխատանքները հետաձգվել են: Ծրագրի շրջանակներում արտահանողների զարգացման դրամաշնորհների 2 շահառուների կողմից փաստացի կատարված աշխատանքները չեն համապատասխանել բիզնես նախագծով առաջարկված աշխատանքներին, արդյունքում աշխատանքներն ու հաշվետվությունները չեն ընդունվել Ներդրումների աջակցման կենտրոնի կողմից, և վճարումները չեն կատարվել: Միջոցառման ծախսերը կատարվել են 48.1%‑ով՝ կազմելով 550.3 մլն դրամ:

Վարկային ծրագրի՝ շենքերի և շինությունների շինարարության և հիմնանորոգման միջոցառման շրջանակներում ինժեներական քաղաքի տարածքի բարեկարգման և ենթակառուցվածքների կառուցման աշխատանքները հաշվետու ժամանակահատվածում կատարվել են նախատեսված ծավալով՝ 10%‑ով: Միջոցառման շրջանակներում կատարվել են նաև շինարարությունների հետ կապված 5 խորհրդատվություններ (պայմանագրեր)՝ նախատեսված 6-ի դիմաց, ինչը պայմանավորված է Հայաստանի ազգային պոլիտեխնիկական համալսարանի Գյումրու նոր մասնաճյուղի շենքերի վերակառուցման հետ կապված Համաշխարհային բանկի հետ քննարկումների արդյունքում միջոցառման չեղարկմամբ, իսկ ինժեներական բիզնես աքսելերատորի շենքի, ինժեներական քաղաքի (ԻՔ) ջրավազանի և տեսահսկման-տեսահաղորդակցման համակարգի կառուցման աշխատանքների նախատեսված 20% ծավալը չի կատարվել՝ պայմանավորված աքսելերատորի շենքի կառուցման պայմանագրի ուշ ստորագրմամբ (2023 թվականի ապրիլ ամսվա փոխարեն կնքվել է հունիս ամսին), որի արդյունքում կատարված աշխատանքների համար հաշվետու ժամանակահատվածում կատարողական ակտ չի ներկայացվել, և կապալառուին վճարվել է միայն կանխավճար: Հիմնականում նշվածով է պայմանավորված միջոցառման ծախսերի 55.4% կատարողականը, որոնք կազմել են 949.4 մլն դրամ:

Վարկային ծրագրի՝ սարքավորումների ձեռքբերման միջոցառման շրջանակներում ստանդարտացման և չափագիտության ազգային մարմնի (ՍՉԱՄ) նավթամթերքների թեստավորման լաբորատորիայի համար սարքավորումների ձեռքբերման աշխատանքները կատարվել են նախատեսված ողջ ծավալով: Նախատեսված ծավալով են իրականացվել նաև կիբերանվտանգության ինկուբատորի լաբորատորիաների համար համակարգչային սարքավորումների, կահույքի, IBM ծրագրային ապահովման և ծառայությունների ձեռքբերումը: Հայաստանի գերհամակարգչային համակարգի արդիականացման և տեղադրման աշխատանքները նախատեսված 100%-ի փոխարեն փաստացի կատարվել են 30%-ով՝ պայմանավորված գերհամակարգչի տեղադրման աշխատանքների հետաձգմամբ, քանի որ չեն ավարտվել ինժեներական քաղաքում համապատասխան տարածքի շինարարական աշխատանքները: Արդյունքում հաշվետու ժամանակահատվածում վճարումները կատարվել են 76%‑ով՝ կազմելով 787.4 մլն դրամ:

2023 թվականի ինն ամիսների ընթացքում տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության տրամադրման միջոցառման շրջանակներում աջակցություն են ստացել 376 առևտրային կազմակերպություններ և անհատ ձեռնարկատերեր՝ նախատեսված 361-ի դիմաց՝ պայմանավորված միջոցառման նկատմամբ բարձր պահանջարկով: Միջոցառման շրջանակներում ծախսերը կազմել են շուրջ 12.7 մլրդ դրամ՝ ապահովելով 98.9% կատարողական՝ պայմանավորված նրանով, որ թվով երեք ընկերություններ գործունեության ոլորտի փոփոխության հետևանքով հրաժարվել են պետական աջակցությունից:

2022 թվականի ինն ամիսների համեմատ Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերն աճել են 3.8 անգամ կամ շուրջ 11.6 մլրդ դրամով՝ հիմնականում պայմանավորված տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության ծախսերի 9.1 անգամ (11.3 մլրդ դրամ) աճով:

*Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում միջոցներն ուղղվել են հատուկ գիտահետազոտական և փորձակոնստրուկտորական աշխատանքների ֆինանսավորմանը: Ծրագրի շրջանակներում օգտագործվել է 146.2 մլն դրամ կամ նախատեսված միջոցների 14.3%-ը: Ցածր կատարողականը պայմանավորված է նրանով, որ պետպատվերի անվանացանկը հաստատվել է սեպտեմբեր ամսին, բացի այդ, առկա են արտերկրից ներմուծվող հումքի, նյութերի, սարքերի, սարքավորումների և միկրոէլեկտրոնային բազայի ներմուծման լոգիստիկ խնդիրներ: Արդյունքում 2022 թվականի ինն ամիսների համեմատ Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում կատարված ծախսերը նվազել են 91.8%-ով կամ 1.6 մլրդ դրամով:

ՀՀ ԲՏԱՆ պատասխանատվությամբ իրականացվող այլ ծրագրերից *Հեռահաղորդակցության ապահովման* ծրագրի շրջանակներում օգտագործվել է շուրջ 734.5 մլն դրամ կամ նախատեսված միջոցների 56%-ը: Հատկացված միջոցներն ուղղվել են չորս միջոցառումների իրականացմանը: Շեղումը հիմնականում պայմանավորված է ՀՀ տարածքում բազային և շարժական ռադիոմոնիտորինգի համակարգի ներդրման ու տվյալների փոխանակման միջգերատեսչական կապի ապահովման միջոցառումների կատարողականով: Առաջին միջոցառման շրջանակներում իրականացվել են 1 գլխավոր (MS) և ֆիքսված չսպասարկվող կայանի շահագործման հանձնման-ընդունման նախատեսված աշխատանքները, ձեռք են բերվել 4 մինիավտոբուսներ և 8 անխափան սնուցման աղբյուրներ: Միջոցառման ծախսերը կազմել են շուրջ 383.1 մլն դրամ կամ ծրագրային ցուցանիշի 52.7%-ը: Վերջինս հիմնականում պայմանավորված է նրանով, որ ամենագնաց ավտոմեքենայի ձեռքբերման, ինչպես նաև թվով 4 շարժական կայանների կազմի մեջ մտնող տեխնիկական միջոցների ներկրման գործընթացի ձգձգման հետևանքով շարժական կայանների ներդրման աշխատանքները չեն իրականացվել: Հայաստանի Հանրապետությունում պետական մարմինների տվյալների փոխանակման կապի ապահովման և սպասարկման միջոցառման շրջանակներում նախատեսված ամբողջ ծավալով սպասարկվել են 345 պետական մարմիններ, Երևան քաղաքում տեղակայված 475 տեսանկարահանվող և հեռարձակվող ընտրական տեղամասեր: Միջոցառման ծախսերը կազմել են 82.6 մլն դրամ կամ ծրագրային ցուցանիշի 26.4%‑ը: Ցածր կատարողականը պայմանավորված է նրանով, որ Երևան քաղաքում անցկացված ավագանու ընտրությունների տեսանկարահանման և միաժամանակյա համացանցային հեռարձակման ծառայությունների վճարման փաստաթղթերը ներկայացվել են հոկտեմբեր ամսին:

2022 թվականի ինն ամիսների համեմատ Հեռահաղորդակցության ապահովման ծրագրի շրջանակներում կատարված ծախսերն աճել են 88.7%-ով կամ 345.3 մլն դրամով, որը պայմանավորված է ՀՀ տարածքում բազային և շարժական ռադիոմոնիտորինգի համակարգի ներդրման համար միջոցների հատկացմամբ, որի համար 2022 թվականի ինն ամիսներին նախատեսված միջոցները չէին օգտագործվել:

*ՀՀ ֆինանսների նախարարության* պատասխանատվության ներքո իրականացվել են 3 ծրագրեր, որոնց 2023 թվականի ինն ամիսներին ՀՀ պետական բյուջեից տրամադրվել է 161.5 մլրդ դրամ՝ ապահովելով 91.7% կատարողական: Շեղումը, ինչպես նաև 2022 թվականի ինն ամիսների համեմատ նախարարության ծախսերի 20.2% (27.1 մլրդ դրամ) աճը հիմնականում պայմանավորված են Պետական պարտքի կառավարման ծրագրի շրջանակներում կատարված ծախսերով:

1. *ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **134,396.7** | **176,075.2** | **161,515.5** | **91.7** | **120.2** | **27,118.8** |
| Պետական պարտքի կառավարում | 132,221.2 | 172,636.8 | 159,179.6 | 92.2 | 120.4 | 26,958.4 |
| Այլ ծրագրեր | 2,175.6 | 3,438.5 | 2,336.0 | 67.9 | 107.4 | 160.4 |

ՀՀ ֆինանսների նախարարությանը հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 92.2%-ը՝ 159.2 մլրդ դրամ: Նշված գումարի հիմնական մասն ուղղվել է կառավարության պարտքի սպասարկմանը[[34]](#footnote-34): Նախորդ տարվա ինն ամիսների համեմատ Պետական պարտքի կառավարման ծրագրի ծախսերն աճել են 20.4%-ով կամ շուրջ 27 մլրդ դրամով:

ՀՀ ֆինանսների նախարարության այլ ծրագրերից *Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են շուրջ 2.3 մլրդ դրամ՝ ապահովելով ծրագրված ցուցանիշի 67.7%‑ը: Շեղումը հիմնականում պայմանավորված է.

* «ՌԴ-ի կառավարության աջակցությամբ իրականացվող ԵՏՄ-ի անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագիր» միջոցառման շրջանակներում ձեռք բերված ծառայության դիմաց վճարումը հոկտեմբերին կատարելու հանգամանքով,
* «Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում խորհրդատվական ծառայությունների ձեռքբերում» միջոցառման հետաձգմամբ,
* «Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագիր շրջանակներում ԿՖԿՏՀ ներդրում» միջոցառման հետաձգմամբ հաջորդ եռամսյակ,
* «Պետական բյուջետային ծրագրերի գնահատում» միջոցառման չկատարմամբ, քանի որ ԱՄՀ ներկայացուցիչների հետ ընթանում են քննարկումներ միջոցառման իրականացման նպատակահարմարության վերաբերյալ,
* «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» միջոցառման ծախսերի կատարողականով, որը կազմել է 94.4%-ը՝ 1.9 մլրդ դրամ՝ պայմանավորված սեպտեմբերին մատուցված ծառայությունների դիմաց վճարումները հոկտեմբերին կատարելու հանգամանքով:

ՀՀ միջազգային վարկանիշի տրամադրման միջոցառման շրջանակներում օգտագործվել է նախատեսված միջոցների 9.4%-ը՝ 10 մլն դրամ, որը տրամադրվել է Moodys վարկանիշային ընկերության կողմից վարկային դեֆոլտի (երկարաժամկետ և կարճաժամկետ, դրամային և արտարժութային) վարկանիշների 1 վերանայման նպատակով, իսկ Fitch և Standard&Poor'se վարկանիշային գործակալությունների կողմից վճարման պահանջ չի ներկայացվել:

Ֆինանսական կառավարման համակարգի վճարահաշվարկային ծառայությունների գծով ծախսերը կատարվել են 68.8%-ով՝ կազմելով 163.7 մլն դրամ: Շեղումը հիմնականում պայմանավորված է նրանով, որ սեպտեմբերին մատուցված ծառայությունների դիմաց վճարումները կատարվել են հոկտեմբերին:

*ՀՀ ներքին գործերի նախարարության* պատասխանատվությամբ 2023 թվականի ինն ամիսների ընթացքում կատարվել է պետական բյուջեի 8 ծրագիր՝ նախատեսված 9-ի փոխարեն: Ծախսերը կազմել են 11.8 մլրդ դրամ կամ ծրագրված ցուցանիշի 88%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Հարկ է նշել, որ 2022 թվականի դեկտեմբերի 16‑ի «Կառավարության կառուցվածքի և գործունեության մասին» 457-Ն ՀՀ օրենքում կատարված փոփոխությունների և լրացումների համաձայն ՀՀ ներքին գործերի նախարարության ձևավորման հետ կապված՝ դադարեցվել է ՀՀ արտակարգ իրավիճակների նախարարության գործունեությունը, և վերջինիս գործառույթները փոխանցվել են ՀՀ ներքին գործերի նախարարությանը: Բացի այդ, Միգրացիայի և քաղաքացիության ծառայությունը դուրս է եկել ՀՀ ՏԿԵ նախարարության կազմից և ընդգրկվել ՀՀ ներքին գործերի նախարարության կազմում: Ուստի 2022 թվականի ինն ամիսների համադրելի ցուցանիշի համեմատ ՀՀ ներքին գործերի նախարարության պատասխանատվությամբ իրականացվող ծախսերի գծով արձանագրվել է 24.4%‑ով կամ 2.3 մլրդ դրամ աճ:

1. *2023թ.* ինն ամիսների ընթացքում ՀՀ ներքին գործերի նախարարության կողմից իրականացված ծրագրերը (մլն դրամ)

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ**  **(2023թ. հետ համադրելի** | **2023թ.**  **ինն ամիսների ճշտված պլան** | **2023թ.**  **ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **9,478.3** | **13,386.4** | **11,786.6** | **88.0** | **124.4** | **2,308.4** |
| Փրկարարական ծառայություններ | 7,478.8 | 10,297.6 | 9,242.3 | 89.8 | 123.6 | 1,763.5 |
| Արտակարգ իրավիճակների բնագավառի պետական քաղաքականության մշակում, ծրագրերի համակարգում և մոնիտորինգ | 935.6 | 1,657.0 | 1,245.4 | 75.2 | 133.1 | 309.8 |
| Այլ ծրագրեր | 1,063.9 | 1,431.8 | 1,299.0 | 90.7 | 122.1 | 235.1 |

Հաշվետու ժամանակահատվածում *«Փրկարարական ծառայություններ»* ծրագրի շրջանակներում օգտագործվել է 9.2 մլրդ դրամ կամ նախատեսված միջոցների 89.8%-ը: Շեղումը հիմնականում արձանագրվել է «Փրկարարական ծառայություններ» միջոցառման ծախսերում, որոնք կազմել են շուրջ 9 մլրդ դրամ՝ ապահովելով 91.1% կատարողական: Վերջինս հիմնականում պայմանավորված է պայմանագրային առանձին ընթացիկ պարտավորությունների վճարումները հոկտեմբեր ամսին կատարելու հանգամանքով: Նշված միջոցառման շրջանակներում մարտունակության բարձրացման նպատակով նախատեսված 240 ուսումնավարժանքներն ամբողջությամբ իրականացվել են:

2023 թվականի ինն ամիսների ընթացքում «ԱԻՆ փրկարար ծառայության շենքի ապահովվածության և պայմանների բարելավում» միջոցառման շրջանակներում նախատեսված բոլոր արդյունքային չափորոշիչներն ամբողջությամբ կատարվել են. թվով 7 օբյեկտներում՝ 4212.1 մ2 մակերեսով, կատարվել են կապիտալ վերանորոգման աշխատանքներ: Միջոցառման շրջանակներում օգտագործվել է 207.2 մլն դրամ՝ ապահովելով 100% կատարողական:

Նախորդ տարվա ինն ամիսների համեմատ «Փրկարարական ծառայություններ» ծրագրի ծախսերն աճել են 23.6%-ով կամ շուրջ 1.8 մլրդ դրամով, որը հիմնականում պայմանավորված է «Փրկարարական ծառայություններ» միջոցառման ծախսերի 22.7% (1.7 մլրդ դրամ) աճով:

Հաշվետու ժամանակահատվածում ՀՀ ՆԳՆ պատասխանատվությամբ իրականացվող այլ ծրագրերից *Սեյսմիկ պաշտպանության* ծրագրի շրջանակներում հատկացված միջոցներն ուղղվել են սեյսմիկ պաշտպանության ոլորտում ծառայությունների տրամադրմանը: Միջոցառման շրջանակներում «Սեյսմիկ պաշտպանության տարածքային ծառայություն» ՊՈԱԿ-ի կողմից իրականացվել են սեյսմիկ վտանգի մոնիտորինգի ապահովման, դրա հետ կապված այլ երկրորդային վտանգների գնահատման, ՀՀ տարածքում և տարածաշրջանում տեղի ունեցող երկրաշարժերի գրանցման, մշակման և դրանց մասին հաղորդագրությունների տրամադրման աշխատանքներ: Միջոցառման շրջանակներում ինն ամիսների ընթացքում երկրաֆիզիկական, երկրադինամիկական և այլ դաշտերի մոնիտորինգի, սեյսմիկ վտանգի, այդ թվում՝ ընթացիկ սեյսմիկ վտանգի գնահատման նպատակով իրականացվել են 380929 դիտարկումներ, սեյսմիկ պաշտպանության տարրերի և վարքականնոնների ուսուցման, ՏԻՄ-երի աշխատողների նախապատրաստման նպատակով կազմակերպվել է 371 միջոցառում: Հատկացված միջոցներն օգտագործվել են ամբողջությամբ՝ կազմելով 504.4 մլն դրամ: Նախորդ տարվա ինն ամիսների համեմատ Սեյսմիկ պաշտպանության ծրագրի շրջանակներում կատարված ծախսերը չեն փոփոխվել:

*Փախստականների ինտեգրմանն աջակցության* ծրագրի շրջանակներում օգտագործվել է 92.2 մլն դրամ կամ նախատեսված միջոցների 76.1%-ը: Հատկացված միջոցներն ուղղվել են վեց միջոցառումների իրականացմանը: Շեղումը հիմնականում պայմանավորված է «Ապաստան հայցողների կեցության խնդիրների լուծման միջոցառումների իրականացում» միջոցառման կատարողականով: Միջոցառման շրջանակներում ամբողջությամբ ապահովվել են նախատեսված արդյունքային ցուցանիշները: Ծախսերը կազմել են 46.5 մլն դրամ կամ ծրագրված ցուցանիշի 68.7%-ը` հիմնականում պայմանավորված միջազգային կազմակերպության կողմից հատուկ կացարանի նոր շենքի կառուցման շինարարական աշխատանքների ձգձգման հետևանքով նախատեսված միջոցների մասնակի օգտագործմամբ:

2023 թվականի ինն ամիսների ընթացքում ժամանակավոր կացարաններում բնակվող փախստականների կենցաղային խնդիրների լուծման միջոցառումների իրականացման միջոցառման շրջանակներում կացարանում ապրող փախստականների թիվը կազմել է 508՝ նախատեսված 588-ի դիմաց՝ պայմանավորված փախստականների բնակարանային հարցի լուծման հանգամանքով: Միջոցառման շրջանակներում օգտագործվել է շուրջ 26.1 մլն դրամ՝ ապահովելով 100% կատարողական:

Նախորդ տարվա ինն ամիսների համեմատ *Փախստականների ինտեգրմանն աջակցության* ծրագրի ծախսերն աճել են 39.9%-ով կամ շուրջ 26.3 մլն դրամով, որը հիմնականում պայմանավորված է «Ապաստան հայցողների կեցության խնդիրների լուծման միջոցառումների իրականացում» միջոցառման ծախսերի 2.1 անգամ (24.4 մլն դրամ) աճով:

*ՀՀ վիճակագրական կոմիտեի* պատասխանատվությամբ 2023 թվականի ինն ամիսներին կատարվել են 1.4 մլրդ դրամի ծախսեր՝ կազմելով ծրագրված ցուցանիշի 95.2%-ը: Նախատեսված երկու ծրագրերից կատարվել է մեկը: Միջոցներն ուղղվել են *Ազգային պաշտոնական վիճակագրության արտադրության և տարածման* ծրագրին, որը կատարվել է 95.6%‑ով: Մասնավորապես՝ 969.3 մլն դրամ է տրամադրվել «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը, 390.6 մլն դրամ՝ «Վիճակագրական տեղեկատվության հավաքում» միջոցառմանը, որոնք կատարվել են համապատասխանաբար 94.3%-ով և 99.5%-ով: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հոկտեմբեր ամսին: Նախորդ տարվա նույն ժամանակահատվածի համեմատ Ազգային պաշտոնական վիճակագրության արտադրության և տարածման ծրագրի գծով ծախսերը նվազել են 12.3%‑ով (201.2 մլն դրամով)՝ հիմնականում պայմանավորված 2022 թվականի ինն ամիսներին ՀՀ վիճակագրական կոմիտեի մարդահամարի վարչության տեխնիկական հագեցվածության բարելավման նպատակով 271.7 մլն դրամի հատկացմամբ:

Վիճակագրական համակարգի ամրապնդման ազգային ռազմավարական ծրագրի շրջանակներում ժամանակի օգտագործման փորձնական հետազոտության համար նախատեսված 5.9 մլն դրամը չի օգտագործվել, քանի որ աշխատանքները սկսվել են սեպտեմբերից, և վճարումները տեղափոխվել են հաջորդ ամիս:

ՀՀ վիճակագրական կոմիտեի ծախսերը նախորդ տարվա նույն ժամանակահատվածի համեմատ նվազել են 30.7%-ով կամ 633 մլն դրամով՝ հիմնականում պայմանավորված 2022 թվականին Վիճակագրական համակարգի ամրապնդման ազգային ռազմավարական ծրագրի ավարտով, ինչպես նաև 2022 թվականի ինն ամիսներին ՀՀ վիճակագրական կոմիտեի մարդահամարի վարչության տեխնիկական հագեցվածության բարելավման նպատակով միջոցների հատկացմամբ:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում 2023 թվականի ինն ամիսներին տրամադրվել է 653.6 մլն դրամ, որը կազմել է ծրագրված ցուցանիշի 87.6%‑ը՝ հիմնականում պայմանավորված տնտեսումներով: 643 մլն դրամ (նախատեսվածի 89.9%-ը) ուղղվել է հանրային ծառայությունների ոլորտում կարգավորման իրականացման միջոցառմանը: Հաշվետու ժամանակահատվածում հանձնաժողովի կողմից տրամադրվել է թվով 43 լիցենզիա՝ կանխատեսված 16-ի փոխարեն, որը պայմանավորված է էլեկտրաէներգիայի արտադրության բնագավառում լիցենզիա ստանալու նպատակով ներկայացված հայտերի քանակով: Մասնավորապես՝ էներգետիկայի բնագավառում տրամադրվող լիցենզիաների թիվը կազմել է 33՝ նախատեսված 6-ի փոխարեն, իսկ հեռահաղորդակցության բնագավառում տրամադրվել են նախատեսված 10 լիցենզիաները: Նախորդ տարվա ինն ամիսների համեմատ ՀՀ հանրային ծառայությունները կարգավորող հանձնաժողովի ծախսերն աճել են 13.7%‑ով կամ 78.8 մլն դրամով:

*ՀՀ կենտրոնական ընտրական հանձնաժողովի* կողմից 2023 թվականի ինն ամիսներին *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 73.1%-ը՝ շուրջ 1.3 մլրդ դրամ: Շեղումը հիմնականում պայմանավորված է Երևանի ավագանու ընտրությունների կազմակերպման միջոցառման ծախսերի կատարողականով, որը կազմել է 67.6%՝ 762.8 մլն դրամ: Վճարումները կատարվել են ըստ ներկայացված՝ ծախսերը հիմնավորող փաստաթղթերի: Տեղական ինքնակառավարման մարմինների ընտրությունների կազմակերպման միջոցառման ծախսերը կատարվել են 74.3%-ով՝ կազմելով 114.8 մլն դրամ: Միջոցներն ուղղվել են 2023 թվականի մարտի 26-ին կայացած ՏԻՄ ընտրությունների ծախսերի ֆինանսավորմանը, վճարումները կատարվել են ներկայացված փաստաթղթերի հիման վրա: Նախորդ տարվա նույն ժամանակահատվածի համեմատ ՀՀ կենտրոնական ընտրական հանձնաժողովի ծախսերն աճել են 3.8 անգամ (920.7 մլն դրամով)՝ հիմնականում պայմանավորված Երևանի ավագանու ընտրությունների կազմակերպմանը միջոցների հատկացմամբ:

*Մրցակցության պաշտպանության հանձնաժողովին* 2023 թվականի ինն ամիսների ընթացքում *«Տնտեսական մրցակցության պաշտպանություն»* ծրագրի իրականացման համար տրամադրվել է 394.2 մլն դրամ, որը կազմել է ծրագրված ցուցանիշի 97.5%‑ը: Շեղումը պայմանավորված է նրանով, որ գնման որոշ գործընթացներ ըստ անհրաժեշտության հետաձգվել են և տեղափոխվել հաջորդ եռամսյակ: Հաշվետու ժամանակահատվածում տնտեսական մրցակցության իրավիճակի գնահատման նպատակով կատարվել են 75 ուսումնասիրություններ՝ նախատեսված 65‑ի փոխարեն, որը պայմանավորված է անբարեխիղճ մրցակցության դեպքերի բացահայտման աճով և պարենային ապրանքային շուկաներում առկա իրավիճակով: Նախորդ տարվա ինն ամիսների համեմատ Մրցակցության պաշտպանության հանձնաժողովի ծախսերն աճել են 12.9%‑ով կամ 45 մլն դրամով:

*ՀՀ կադաստրի կոմիտեի* պատասխանատվությամբ 2023 թվականի ինն ամիսների ընթացքում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են շուրջ 2.8 մլրդ դրամ կամ նախատեսվածի 90.7%‑ը: Շեղումը հիմնականում պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման միջոցառման կատարողականով: Վերջինիս շրջանակներում 1150‑ի դիմաց իրականացվել են 1130 հանրային իրազեկման միջոցառումներ՝ պայմանավորված նախատեսվածից պակաս պահանջարկով: Միջոցառման շրջանակներում օգտագործվել է 2.6 մլրդ դրամ կամ նախատեսված միջոցների 92.3%-ը: Վերջինս հիմնականում պայմանավորված է թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ, ինչպես նաև կնքված պայմանագրերի համաձայն ապրանքների և ծառայությունների ձեռքբերման ժամանակացույցով: Ծրագրի շրջանակներում իրականացվել են հինգ միջոցառումներ, որոնցից երկուսի համար նախատեսված միջոցներն օգտագործվել են ամբողջությամբ: 128.8 մլն դրամ տրամադրվել է ՀՀ կադաստրի կոմիտեի տեխնիկական հագեցվածության բարելավման միջոցառմանը, որը կատարվել է 99.8%-ով:

Նախորդ տարվա ինն ամիսների համեմատ ՀՀ կադաստրի կոմիտեի պատասխանատվությամբ իրականացվող ծախսերը նվազել են 5.5%‑ով կամ 161.8 մլն դրամով` հիմնականում պայմանավորված 2022 թվականի ինն ամիսներին ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար միջոցներ տրամադրելու հանգամանքով, որի գծով հաշվետու տարվա ինն ամիսների ընթացքում միջոցներ չեն նախատեսվել, ինչպես նաև պետական մասնակցությամբ առևտրային կազմակերպությունների կանոնադրական կապիտալում պետական մասնակցության նվազեցման ճանապարհով ակտիվների կազմից գույք առանձնացնելիս գույքն ստացող պետական կառավարչական հիմնարկի կողմից մատակարարին վճարման ենթակա ԱԱՀ-ի պարտավորություն-ների կատարմանը միջոցների հատկացմամբ:

*Հեռուստատեսության և ռադիոյի հանձնաժողովին* պատասխանատվությամբ 2023 թվականի ինն ամիսներին *Տեսալսողական մեդիայի ոլորտի կանոնակարգման* ծրագրի շրջանակներում պետական բյուջեից տրամադրվել է 247.4 մլն դրամ՝ ապահովելով ծրագրված ցուցանիշի 96.2% կատարողական: Շեղումը հիմնականում պայմանավորված է հանձնաժողովի թափուր հաստիքներով, աշխաատողների արձակուրդների տեղափոխմամբ, մրցույթների արդյունքում ավելի ցածր գներով ապրանքների և ծառայությունների ձեռք բերմամբ: Նախորդ տարվա ինն ամիսների համեմատ հանձնաժողովի ծախսերն աճել են 12.2%-ով կամ 26.9 մլն դրամով:

Տեսալսողական մեդիայի ոլորտի կանոնակարգման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (2970 եթերային օր), տրամադրվել են մրցույթների արդյունքում սլոթի օգտագործման, լսողական ծրագրերի հեռարձակման և մասնավոր մուլտիպլեքս օպերատորի գործունեության 2 լիցենզիա, ցանցային օպերատորի գործունեության 2 լիցենզիա, տեսալսողական մեդիածառայություն մատուցողի կարգավիճակի 2 հեղինակազորման վկայագրեր, իրականացվել է տեսալսողական 29 ծրագրերի դիստրիբյուտորների ծանուցումների հաստատում: Իրականացվել է նաև տեսալսողական մեդիածառայություն մատուցողների, ցանցային ու մասնավոր մուլտիպլեքս օպերատորների, տեսալսողական ծրագրերի դիստրիբյուտորների գործունեության հետ կապված 75 դիմումների քննարկում:

*ՀՀ պետական եկամուտների կոմիտեի* պատասխանատվությամբ 2023 թվականի ինն ամիսների ընթացքում իրականացվել է «Հարկային և մաքսային ծառայություններ» ծրագիրը, որի շրջանակներում օգտագործվել է 22.7 մլրդ դրամ կամ նախատեսված միջոցների 89.1%‑ը: Ծրագրված ցուցանիշից շեղումը հիմնականում պայմանավորված է նրանով, որ չեն օգտագործվել Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի դրամաշնորհային ծրագրի շրջանակներում ՀՀ ՊԵԿ նոր շենքային պայմանների ապահովման նպատակով նախատեսված 1.7 մլրդ դրամի միջոցները, քանի որ ՊԵԿ շենքերի կառուցման համար հայտարարված միջազգային մրցույթի արդյունքում հաղթող է ճանաչվել օտարերկրյա կազմակերպություն, որին քաղաքաշինական գործունեության թույլտվությունը տրամադրվել է երկրորդ եռամսյակում, արդյունքում աշխատանքները սկսվել են նախատեսված ժամկետից ուշ: Հարկային և մաքսային ծառայությունների ծրագրի կատարողականի վրա ազդել է նաև ՀՀ պետական եկամուտների կոմիտեի շենքային ապահովվածության բարելավման միջոցառման կատարողականը, որի շրջանակներում օգտագործվել է նախատեսված միջոցների 46.6%-ը՝ 549.6 մլն դրամ: Ցածր կատարողականը պայմանավորված է նրանով, որ «Բագրատաշեն» մաքսակետի ենթակառուգվածքների վերակառուցման աշխատանքների իրականացման համար 4 անգամ հայտարարվել է մրցույթ, և սկսվել է վերջին մրցույթի արդյունքում հաղթող ճանաչված մասնակցի հետ պայմանագրի կնքման գործընթացը: Ծրագրի շրջանակներում իրականացվել են տասներեք միջոցառումներ, որոնցից հինգի համար նախատեսված շուրջ 5.8 մլրդ դրամ միջոցներն օգտագործվել են ամբողջությամբ: 14.5 մլրդ դրամ օգտագործվել է «Հարկային և մաքսային ծառայություններ» միջոցառման շրջանակներում՝ կազմելով նախատեսվածի 97.7%‑ը, ինչը հիմնականում պայմանավորված է տնտեսումներով: Նախորդ տարվա ինն ամիսների համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 25.1%‑ով կամ 4.6 մլրդ դրամով, որը հիմնականում պայմանավորված է «Դրոշմապիտակների ձեռքբերում» և «Հարկային և մաքսային ծառայություններ» միջոցառումների համապատասխա-նաբար 42.9% (1.6 մլրդ դրամ) և 7.3% (984.4 մլն դրամ) աճով: Բացի այդ, 2023 թվականի ինն ամիսների ընթացքում միջոցներ են հատկացվել Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի վարկային ծրագրի շրջանակներում ՀՀ պետական եկամուտների կոմիտեի նոր շենքային պայմանների ապահովման ու ՀՀ պետական եկամուտների կոմիտեի շենքային ապահովվածության բարելավման միջոցառումներին, որոնց գծով 2022 թվականի ինն ամիսներին նախատեսված միջոցները չէին օգտագործվել:

*ՀՀ ազգային անվտանգության ծառայության* պատասխանատվությամբ 2023 թվականի ինն ամիսների ընթացքում կատարվել են շուրջ 33.3 մլրդ դրամի ծախսեր՝ ապահովելով ծրագրված ցուցանիշի 93.1%-ը: Հատկացված միջոցներով իրականացվել են երկու ծրագրեր։ Շեղումը հիմնականում պայմանավորված է Ազգային անվտանգության ծրագրի կատարողականով։ Նախորդ տարվա նույն ժամանակահատվածի համեմատ ՀՀ ազգային անվտանգության ծառայության ծախսերն աճել են 3.9%-ով կամ շուրջ 1.3 մլրդ դրամով` պայմանավորված Ազգային անվտանգության ծրագրի շրջանակներում կատարված ծախսերի աճով:

Հաշվետու ժամանակահատվածում շուրջ 3.2 մլրդ դրամ է տրամադրվել *Պետական պահպանության ապահովման* ծրագրին` կազմելով ծրագրված ցուցանիշի 88.5%-ը: Շեղումը հիմնականում պայմանավորված է «Պետական պահպանության ծառայություններ» և «ՊՊԾ տրանսպորտային միջոցներով ապահովվածության բարելավում» միջոցառումների կատարողականով: Առաջին միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը: Ծրագրված ցուցանիշից շեղումը հիմնականում պայմանավորված է միջազգային պայմանագրերով մատակարարումների թույլտվության ստացման ժամանակատարությամբ, ապրանքների մատակարարման և աշխատանքների կատարման ժամանակացույցերի փոփոխությամբ ու որոշ իրավական ակտերի փոփոխության անհրաժեշտությամբ:

ՊՊԾ տրանսպորտային միջոցներով ապահովվածության բարելավման միջոցառման շրջանակներում օգտագործվել է հատկացված միջոցների 9.6%-ը՝ 14.2 մլն դրամ, որը պայմանավորված է նրանով, որ ՀՀ կառավարության որոշմամբ սեպտեմբերի վերջին հատկացվել են միջոցներ, որոնք ժամանակի սղության պատճառով չեն օգտագործվել, բացի այդ, լոգիստիկ խնդիրներից ելնելով, կատարվել է մատակարարման ժամանակացույցի փոփոխություն:

Նախորդ տարվա ինն ամիսների համեմատ Պետական պահպանության ապահովման ծրագրի ծախսերը նվազել են 7%-ով կամ 239.3 մլն դրամով, որը հիմնականում պայմանավորված է ՊՊԾ տրանսպորտային միջոցներով ապահովվածության բարելավման միջոցառման շրջանակներում կատարված ծախսերի 96.8% (424.6 մլն դրամ) նվազմամբ:

2023 թվականի ինն ամիսների ընթացքում *Ազգային անվտանգության* ծրագրին պետական բյուջեից տրամադրվել է 30.1 մլրդ դրամ` կազմելով ծրագրված ցուցանիշի 93.6%‑ը: Ծրագրված ցուցանիշից ծախսերի շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 95.1% կատարողականով, որի շրջանակներում օգտագործվել է շուրջ 20.9 մլրդ դրամ: Վերջինս հիմնականում պայմանավորված է գնային առաջարկ չլինելու պատճառով մրցույթների չկայացմամբ և վերահայտարարմամբ, ինչպես նաև գնման գործընթացում առաջացած տնտեսումներով։ Ազգային անվտանգության ծրագրի կատարողականը մասամբ պայմանավորված է նաև ազգային անվտանգության համակարգի տեխնիկական հագեցվածության բարելավման և ազգային անվտանգության համակարգի շենքային ապահովվածության բարելավման ծախսերի կատարողականով: Առաջին միջոցառման շրջանակներում օգտագործվել է 509.5 մլն դրամ կամ նախատեսված միջոցների 46%-ը: Շեղումը պայմանավորված է գնային առաջարկ չներկայացնելու պատճառով որոշ մրցույթների չկայացմամբ և վերահայտարարմամբ, ինչպես նաև գնման գործընթացում առաջացած տնտեսումներով: Հաշվետու ժամանակահատվածում Ազգային անվտանգության համակարգի շենքային ապահովվածության բարելավման միջոցառման շրջանակներում օգտագործվել է շուրջ 1.2 մլրդ դրամ կամ նախատեսված միջոցների 76.3%-ը: Շեղումը հիմնականում պայմանավորված է սահմանային լարված իրավիճակի հետ կապված՝ շինարարական աշխատանքների դանդաղ ընթացքով, ինչպես նաև նախագծերի փոփոխման հետ կապված՝ աշխատանքների ձգձգմամբ: Միջոցառման շրջանակներում նախատեսված 3345.6-ի փոխարեն կառուցվել են 2551 քառակուսի մետր ընդհանուր մակերեսով շենքեր և շինություններ:

Նախորդ տարվա ինն ամիսների համեմատ Ազգային անվտանգության ծրագրի ծախսերն աճել են 5.2%-ով կամ 1.5 մլրդ դրամով, որը հիմնականում ձևավորվել է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 13.5% (2.5 մլրդ դրամ) աճի և «Պաշտպանության բնագավառի այլ ծախսեր» միջոցառման ծախսերի 14.8% (1.3 մլրդ դրամ) նվազման արդյունքում:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է շուրջ 52.9 մլրդ դրամ՝ կազմելով ծրագրված ցուցանիշի 89.3%-ը: Շեղումը հիմնականում պայմանավորված է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով: Նշված ծրագրի շրջանակներում կատարված ծախսերի նվազմամբ է պայմանավորված նախորդ տարվա ինն ամիսների համեմատ ՀՀ ոստիկանության պատասխանատվությամբ իրականացվող ծախսերի 4.4% (2.4 մլրդ դրամ) նվազումը:

2023 թվականի ինն ամիսների ընթացքում *Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է ավելի քան 51.8 մլրդ դրամ կամ նախատեսված միջոցների 89.3%-ը: Ծրագրի շրջանակներում իրականացվել են 10 միջոցառումներ, որոնցից գրեթե բոլորի գծով արձանագրվել են շեղումներ: Առավել խոշոր շեղումներն արձանագրվել են «ՀՀ ոստիկանության կարիքի բավարարում» ու «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» միջոցառումների գծով:

Հաշվետու ժամանակահատվածում 18 մլրդ դրամ ուղղվել է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 90.6%-ով՝ հիմնականում պայմանավորված կնքված պայմանագրերով պարտավորությունների վճարման ժամանակացույցերով:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառումների ծախսերը կազմել են 17.4 մլրդ դրամ՝ ապահովելով 97.2% կատարողական, որը հիմնականում պայմանավորված է ՀՀ ներքին գործերի նախարարությունում ընթացող կազմակերպաիրավական փոփոխությունների հետևանքով աշխատանքի վարձատրության համար նախատեսված միջոցների պակաս օգտագործմամբ, ինչպես նաև առանձին պայմանագրային պարտավորությունների դիմաց վճարումները հոկտեմբեր ամսին կատարելու հանգամանքով:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 3200՝ նախատեսված 3600-ի դիմաց՝ պայմանավորված նրանով, որ պետական պահպանության գլխավոր վարչության ծառայողների կողմից իրականացվել է միայն հատուկ կարևորագույն օբյեկտների պահպանությունը, իսկ մասնավոր հիմնարկների պահպանության իրականացումն ազատականացվել է, արդյունքում նվազել է պահպանվող օբյեկտների թիվը: Միջոցառման ծախսերը կազմել են 5.7 մլրդ դրամ կամ ծրագրված ցուցանիշի 96.7%-ը, որը հիմնականում պայմանավորված է ՀՀ ներքին գործերի նախարարությունում ընթացող կազմակերպաիրավական փոփոխությունների հետևանքով աշխատանքի վարձատրության համար նախատեսված միջոցների պակաս օգտագործմամբ:

Ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման միջոցառման շրջանակներում ծախսերը կատարվել են 91.3%-ով՝ կազմելով 4.5 մլրդ դրամ: Շեղումը հիմնականում պայմանավորված է պայմանագրային ընթացիկ առանձին պարտավորությունների վճարումները հոկտեմբեր ամսին իրականացնելու հանգամանքով:

Նախորդ տարվա ինն ամիսների համեմատ Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի ծախսերը նվազել են 4.5%-ով կամ 2.4 մլրդ դրամով:

2023 թվականի ինն ամիսների ընթացքում *Ոստիկանության կրթական ծառայությունների* ծրագրին հատկացված միջոցներն ուղղվել են Ոստիկանության ծառայողներին նախնական, միջին և բարձրագույն կրթական ծառայությունների մատուցմանը: Ծրագրի շրջանակներում բակալավրիատի կրթական ծրագրով առկա ուսուցում է ստացել ՀՀ ոստիկանության 99 ծառայող՝ նախատեսված 179‑ի դիմաց, մագիստրատուրայի կրթական ծրագրով առկա ուսուցում է ստացել 3 ծառայող՝ նախատեսված 15‑ի դիմաց, միջին մասնագիտական կրթական ծրագրով ուսուցում է ստացել ՀՀ ոստիկանության 53 ծառայող՝ նախատեսված 121-ի դիմաց: Ծրագրի շրջանակներում օգտագործվել է ավելի քան 1 մլրդ դրամ, որը կազմել է նախատեսված միջոցների 88.9%‑ը: Նշված գումարից 614.9 մլն դրամն օգտագործվել է բարձրագույն մասնագիտական կրթության, 258.3 մլն դրամը՝ միջին մասնագիտական կրթության, 174.6 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք երեքն էլ կատարվել են 88.9%-ով: Շեղումը հիմնականում պայմանավորված է սեպտեմբեր ամսվա ընթացքում մատուցված կրթական ծառայությունների դիմաց վճարումները հոկտեմբեր ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն էական փոփոխություն չեն կրել:

*Հանրային հեռարձակողի խորհրդին* *Ռադիո և հեռուստահաղորդումների հեռարձակման* ծրագրի շրջանակներում 2023 թվականի ինն ամիսներին ՀՀ պետական բյուջեից տրամադրվել է շուրջ 5.7 մլրդ դրամ, որը կազմել է ծրագրային ցուցանիշի 89%-ը: Նախորդ տարվա նույն ժամանակահատվածի համեմատ Հանրային հեռարձակողի խորհրդի ծախսերն աճել են 5.2%-ով կամ 282 մլն դրամով՝ հիմնականում պայմանավորված ընդհանուր ուղղվածության հեռուստատեսային ծառայությունների գծով ծախսերի աճով:

Հաշվետու ժամանակահատվածում ընդհանուր ուղղվածության հեռուստատեսային ծառայությունների շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի և Միջազգային ալիքի եթերներում՝ յուրաքանչյուրում 6540 ժամ տևողությամբ, և Հանրային հեռուստաընկերության Լրատվական ալիքի եթերում՝ 6552 ժամ տևողությամբ՝ յուրաքանչյուր ալիքում նախատեսված 6504-ի դիմաց: Միջոցառմանը հատկացված միջոցներն ամբողջությամբ օգտագործվել են՝ կազմելով 4.7 մլրդ դրամ:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում 2023 թվականի ինն ամիսներին ՀՀ պետական բյուջեից տրամադրվել է 694.8 մլն դրամ, որը կազմել է ծրագրված ցուցանիշի 90.6%-ը: Շեղումը հիմնականում պայմանավորված է արտասահմանյան գործուղումների գծով ծախսերի և թափուր աշխատատեղերի առկայության արդյունքում աշխատանքի վարձատրության գծով ծախսերի տնտեսմամբ: Հաշվետու ժամանակահատվածում ՀՀ հաշվեքննիչ պալատի կողմից նախատեսվել և իրականացվել են թվով 37 հաշվեքննություններ: Նախորդ տարվա նույն ժամանկահատվածի համեմատ ՀՀ հաշվեքննիչ պալատի ծախսերն աճել են 2.3%-ով կամ 15.9 մլն դրամով:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2023 թվականի ինն ամիսների ընթացքում ՀՀ պետական բյուջեի միջոցներով կատարվել են 359.6 մլն դրամ ծախսեր՝ ապահովելով ծրագրված ցուցանիշի 84.9%-ը: Շեղումը հիմնականում պայմանավորված է մարդու իրավունքների և հիմնարար ազատությունների պաշտպանության ծառայությունների տրամադրման միջոցառման կատարողականով, ինչպես նաև Հայաստանի իրավապահ համակարգում գենդերային հավասարության խթանման միջոցառման համար նախատեսված 20.9 մլն դրամ միջոցները չօգտագործելու հանգամանքով: Վերջինս պայմանավորված է մարդու իրավունքների պաշտպանի՝ ապրիլ ամսին նշանակվելու հետևանքով Մեծ Բրիտանիայի և Հյուսիսային Իռալանդիայի Միացյալ Թագավորության կառավարության կողմից դրամաշնորհը նախատեսված ժամկետից ուշ (2023 թվականի հունիսի 29-ին) հատկացնելու հանգամանքով, ինչպես նաև այն հանգամանքով, որ երկրում ստեղծված իրավիճակի հետևանքով ընթանում են քննարկումներ ծրագրի որոշ միջոցառումների առաջնահերթություններն իրավիճակին համապատասխանեցնելու ուղղությամբ:

Մարդու իրավունքների և հիմնարար ազատությունների պաշտպանության ծառայությունների տրամադրման միջոցառման շրջանակներում նախատեսված արդյունքային չափորոշիչների գծով արձանագրվել են ինչպես գերակատարումներ, այնպես էլ թերակատարումներ: Միջոցառման ծախսերը կազմել են շուրջ 356.8 մլն դրամ՝ ապահովելով 89.6% կատարողական, որը պայմանավորված է գնման գործընթացում առաջացած, ինչպես նաև թափուր հաստիքների առկայության արդյունքում աշխատանքի վարձատրության ծախսերի տնտեսումներով: Հիմնականում նշված միջոցառման ծախսերի 6.2% (20.7 մլն դրամ) աճով պայմանավորված՝ նախորդ տարվա ինն ամիսների համեմատ Մարդու իրավունքների պաշտպանի աշխատակազմի պատասխանատվու-թյամբ իրականացվող ծախսերն աճել են 6.1%-ով (20.6 մլն դրամով):

*ՀՀ միջուկային անվտանգության կարգավորման կոմիտեին* հատկացված միջոցներով իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը 2023 թվականի ինն ամիսներին կազմել է 93.2% կամ 225.3 մլն դրամ՝ հիմնականում պայմանավորված այն հանգամանքով, որ փորձաքննության ծառայությունների կատարողականը ներկայացվել է սեպտեմբերի վերջին, որի հետևանքով ֆինանսավորումն իրականացվել է հոկտեմբերին: Ծրագրի շրջանակներում հաշվետու ժամանակահատվածում իրականացվել են ՀՀ միջուկային անվտանգության կարգավորման կոմիտեի կողմից նախատեսված միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության նախատեսված 35 տեսչական ստուգումները, տրամադրվել է ատոմային էներգիայի օգտագործման բնագավառում գործունեության իրականացման 617 լիցենզիա՝ կանխատեսված 555-ի փոխարեն: Նախորդ տարվա համեմատ կոմիտեի ծախսերն աճել են 5%-ով (10.7 մլն դրամով):

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2023 թվականի ինն ամիսների ընթացքում կատարվել են 8.2 մլրդ դրամ ծախսեր՝ կազմելով ծրագրային ցուցանիշի 82%-ը: Շեղումը հիմնականում արձանագրվել է քրեական գործերով վարույթի իրականացման միջոցառման գծով՝ պայմանավորված սեպտեմբերի վերջին մատակարարված ապրանքների և ծառայությունների դիմաց վճարումները չորրորդ եռամսյակում իրականացնելու հանգամանքով: Նշված ծախսերը կազմել են շուրջ 7.8 մլրդ դրամ կամ ծրագրված ցուցանիշի 82.9%-ը: Միջոցառման շրջանակներում վարույթում գտնվող քրեական գործերի թիվը կազմել է 166034՝ կանխատեսված 64000-ի դիմաց, ստացված դիմումների և բողոքների թիվը՝ 21136՝ կանխատեսված 21000-ի դիմաց:

ՀՀ քննչական կոմիտեի տեխնիկական հագեցվածության բարելավման նպատակով օգտագործվել է նախատեսված միջոցների 68.6%-ը՝ 167.6 մլն դրամ, որը պայմանավորված է տեսաձայնագրման սարքերի՝ պայմանագրով նախատեսված գնից ցածր գնով ձեռք բերելու հանգամանքով: Նախորդ տարվա նույն ժամանակահատվածի համեմատ կոմիտեի ծախսերն աճել են 46.3%-ով կամ 2.6 մլրդ դրամով՝ հիմնականում պայմանավորված քրեական գործերով վարույթի իրականացման միջոցառման ծախսերի 41.1% (2.3 մլրդ դրամ) աճով:

*ՀՀ քաղաքաշինության կոմիտեի* պատասխանատվությամբ հաշվետու ժամանակահատվածում պետական բյուջեի միջոցներով կատարվել են 698.2 մլն դրամ ծախսեր՝ կազմելով ծրագրված ցուցանիշի 58%-ը: Հատկացված միջոցներն ուղղվել են *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* *ծրագրին*: Շեղումը մասամբ պայմանավորված է քաղաքաշինության բնագավառում պետական ծրագրերի իրականացման ապահովման միջոցառման կատարողականով, որը կազմել է 52.3% կամ 237.6 մլն դրամ: Միջոցառման շրջանակներում Շուռնուխ բնակավայրում բնակելի թաղամասի կառուցման աշխատանքներն ընթանում են բնականոն հունով, սակայն կատարողական ակտեր կապալառուների կողմից չեն ներկայացվել:

Չի օգտագործվել շենքերի և շինությունների մատչելիության և անձնագրավորման միջոցառման շրջանակներում նախատեսված 87 մլն դրամը: Միջոցառման շրջանակներում իրականացվում են շենքերի և շինությունների ինժեներատեխնիկական վիճակի հետազննություններ, մասնագիտական եզրակացությունների, նախագծանախահաշվային փաստաթղթերի ձեռքբերում, շենքերի և շինությունների անձնագրավորում, որոնք հաշվետու ժամանակահատվածում չեն ավարտվել:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 408.4 մլն դրամ կամ ծրագրված ցուցանիշի 87.2%-ը՝ հիմնականում պայմանավորված վճարումների մի մասը չորրորդ եռամսյակ տեղափոխելու հանգամանքով: Նախորդ տարվա նույն ժամանակահատվածի համեմատ ՀՀ քաղաքաշինության կոմիտեի ծախսերը նվազել են 28.1%-ով (272.7 մլն դրամով)՝ հիմնականում պայմանավորված միկրոռեգիոնալ մակարդակի համակցված տարածական պլանավորման փաստաթղթերի մշակման միջոցառման ծախսերի կատարողականով, որոնք կազմել են 41.8 մլն դրամ կամ 38% և 84.9%-ով (235.2 մլն դրամով) զիջել նախորդ տարվա նույն ժամանակահատվածի ցուցանիշը: Ցածր կատարողականը պայմանավորված է նրանով, որ ՀՀ Շիրակի մարզի (մասամբ) համայնքների միկրոռեգիոնալ մակարդակի համակցված տարածական պլանավորման փաստաթղթերի նախագծերի 4 փաստաթղթերը գտնվել են լրամշակման փուլում:

*Կոռուպցիայի կանխարգելման հանձնաժողովի* պատասխանատվությամբ 2023 թվականի ինն ամիսների ընթացքում ՀՀ պետական բյուջեի միջոցներով կատարվել են 224.4 մլն դրամ ծախսեր՝ կազմելով ծրագրված ցուցանիշի 49.8%-ը: Շեղումը հիմնականում պայմանավորված է Կոռուպցիայի կանխարգելման հանձնաժողովի կարողությունների զարգացման և տեխնիկական հագեցվածության ապահովման համար հատկացված 179 մլն դրամը չօգտագործելու հանգամանքով, քանի որ Նվերների հայտարարագրման էլեկտրոնային համակարգի կառուցման հայտը տեղեկատվական համակարգերի կառուցման խորհրդի կողմից հաստատվել է 2023 թվականի սեպտեմբերի 28-ին, ուստի կատարումը տեղափոխվել է հաջորդ եռամսյակ: Հատկացված միջոցները հիմնականում ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 84.2%-ով՝ կազմելով 222.5 մլն դրամ: Ցածր կատարողականը հիմնականում պայմանավորված է հաստիքներն ամբողջությամբ չհամալրվելու հանգամանքով, ինչպես նաև որոշ վճարումների տեղափոխմամբ չորրորդ եռամսյակ։ Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերը գրեթե չեն փոխվել:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրի շրջանակներում 2023 թվականի ինն ամիսների ընթացքում տրամադրվել է 595.4 մլն դրամ, որը կազմել է ծրագրված ցուցանիշի 57.3%-ը: Շեղումը հիմնականում պայմանավորված է պետական վերահսկողական ծառայության շենքային պայմանների ապահովման համար նախատեսված շուրջ 409.6 մլն դրամ միջոցները չօգտագործելու հանգամանքով: Վերջինս պայմանավորված է նրանով, որ գնման պահանջը կասեցվել է, քանի որ նոր հաստիքների ավելացման հետևանքով վարչական շենքը չի բավարարել ՊՎԾ գործունեության համար, ուստի նախատեսվում է այն հատկացնել այլ գերատեսչության:

ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման շրջանակներում արդյունքային չափորոշիչների գծով արձանագրվել են և՛ թերակատարումներ, և՛ գերակատարումներ: Մասնավորապես՝ ըստ փաստացի ստացված հանձնարարագրերի իրականացվել են թվով 36 ուսումնասիրություններ՝ նախատեսված 30‑ի փոխարեն, 126 մշտադիտարկումներ՝ նախատեսված 225-ի դիմաց: Միջոցառման ծախսերը կազմել են ավելի քան 586.9 դրամ՝ 94.7%-ով ապահովելով ծրագրային ցուցանիշը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ գնման պայմանագրերի համաձայն վճարման ժամկետների երկարաձգմամբ: Նշված միջոցառման ծախսերի 17.7% (88.2 մլն դրամ) աճով պայմանավորված՝ նախորդ տարվա ինն ամիսների համեմատ ՀՀ պետական վերահսկողական ծառայության ծախսերն աճել են 16.3%-ով (83.2 մլն դրամով):

*Հակակոռուպցիոն կոմիտեի* պատասխանատվությամբ իրականացվող *Կոռուպցիոն հանցագործությունների բացահայտման և քննության ապահովման* ծրագրին 2023 թվականի ինն ամիսներին ՀՀ պետական բյուջեից տրամադրվել է 1.6 մլրդ դրամ՝ ապահովելով ծրագրային ցուցանիշի 75.1% կատարողական: Միջոցները հիմնականում ուղղվել են «Կոռուպցիոն հանցագործությունների բացահայտում և քննություն» միջոցառմանը, որի ծախսերը կազմել են 1.5 մլրդ դրամ կամ ծրագրված ցուցանիշի 74.5%-ը: Շեղումը հիմնականում պայմանավորված է թափուր հաստիքների առկայությամբ: Միջոցառման շրջանակներում հաշվետու ժամանակահատվածում վարույթում քննված քրեական գործերի ընդհանուր թիվը կազմել է 1498՝ կանխատեսված 1600-ի դիմաց, բացահայտված կոռուպցիոն հանցագործությունների թիվը՝ 1358՝ կանխատեսված 1380-ի դիմաց, որոնք պայմանավորված են Քրեական դատավարության օրենսգրքով` քննչական ենթակայությունը նախատեսող նորմի հետաձգմամբ:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2023 թվականի ինն ամիսներին ՀՀ պետական բյուջեից ընդհանուր առմամբ տրամադրվել է ավելի քան 3.8 մլրդ դրամ, որը կազմել է ծրագրված ցուցանիշի 93.6%-ը։ Միջոցները հիմնականում օգտագործվել են մարզերի կողմից տարածքային պետական կառավարման ապահովման միջոցառումների շրջանակներում:

Նախորդ տարվա ինն ամիսների համեմատ մարզպետարանների ծախսերն աճել են 6.8%-ով կամ 245.6 մլն դրամով:

1. ՀՀ պետական բյուջեից հատկացումներն ըստ մարզերի (մլն դրամ)

|  |  |  |  |  |  |  |
| --- | --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **3,595.6** | **4,102.3** | **3,841.2** | **93.6** | **106.8** | **245.6** |
| Արագածոտնի մարզպետարան | 307.8 | 362.2 | 349.2 | 96.4 | 113.4 | 41.4 |
| Արարատի մարզպետարան | 304.0 | 356.6 | 328.4 | 92.1 | 108.0 | 24.4 |
| Արմավիրի մարզպետարան | 343.4 | 387.3 | 381.4 | 98.5 | 111.1 | 38.0 |
| Գեղարքունիքի մարզպետարան | 475.2 | 504.1 | 462.5 | 91.7 | 97.3 | (12.8) |
| Լոռու մարզպետարան | 406.7 | 446.7 | 442.0 | 98.9 | 108.7 | 35.3 |
| Կոտայքի մարզպետարան | 360.8 | 422.2 | 384.0 | 91.0 | 106.4 | 23.2 |
| Շիրակի մարզպետարան | 415.4 | 482.9 | 446.3 | 92.4 | 107.4 | 30.9 |
| Սյունիքի մարզպետարան | 369.8 | 422.4 | 388.7 | 92.0 | 105.1 | 19.0 |
| Վայոց ձորի մարզպետարան | 272.6 | 324.4 | 286.9 | 88.4 | 105.2 | 14.3 |
| Տավուշի մարզպետարան | 339.8 | 393.5 | 371.8 | 94.5 | 109.4 | 32.0 |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ» և «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» ծրագրերի գծով «Հայաստանի Հանրապետության 2023 թվականի պետական բյուջեի կատարումն ապահովող միջոցառումների մասին» ՀՀ կառավարության 2022 թվականի դեկտեմբերի 29-ի N 2111-Ն որոշմամբ ինն ամիսների համար նախատեսվել էին ընդհանուր առմամբ 15.4 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2023 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի, ինչպես նաև «Հասարակության և պետության հանդեպ հատուկ ծառայություններ մատուցած քաղաքացիների մահվան դեպքում արարողակարգային միջոցառումների կազմակերպում» ծրագրի շրջանակներում չօգտագործված միջոցները կազմել են 8.3 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 8.2 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 2.7 մլն դրամը, «Հասարակության և պետության հանդեպ հատուկ ծառայություններ մատուցած քաղաքացիների մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ շուրջ 45 մլն դրամը:

# ՀՀ 2023 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ՀԱՎԵԼՈՒՐԴԸ

2023 թվականի ինն ամիսների ընթացքում ՀՀ պետական բյուջեն կատարվել է 74.6 մլրդ դրամ հավելուրդով՝ ծրագրված 248.4 մլրդ դրամ պակասուրդի և նախորդ տարվա նույն ժամանակահատվածի 51.4 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է եկամուտների գերակատարմամբ և ծախսերի համեմատաբար ցածր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 142.4 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 68 մլրդ դրամ կամ իննամսյա ծրագրի 51%-ը:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)*[[35]](#footnote-35)

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ**  **(%)** | **2023թ. ինն ամիսները 2022թ. ինն ամիսների նկատմամբ**  **(%)** |
| **Պակասուրդ (հավելուրդ)** | **(51.4)** | **248.4** | **(74.6)** | **(30.0)** | **145.0** |
| Ներքին աղբյուրներ, այդ թվում` | 85.8 | 476.1 | 152.6 | 32.1 | 177.8 |
| * Փոխառու միջոցներ | 172.1 | 284.0 | 284.8 | 100.3 | 165.4 |
| * Ֆինանսական զուտ ակտիվներ | (86.3) | 192.1 | (132.2) | (68.8) | 153.1 |
| Արտաքին աղբյուրներ, այդ թվում` | (137.3) | (227.6) | (227.2) | 99.8 | 165.5 |
| * Փոխառու միջոցներ | (10.6) | (82.1) | (86.8) | 105.7 | 820.7 |
| * Ֆինանսական զուտ ակտիվներ | (126.7) | (145.6) | (140.4) | 96.4 | 110.8 |

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդի ֆինանսավորումն ապահովվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 284.8 մլրդ դրամ՝ 100.3%-ով ապահովելով իննամսյա ծրագիրը: 2023 թվականի ինն ամիսների ընթացքում ընդհանուր առմամբ տեղաբաշխվել են 492,154.70 մլն դրամի պարտատոմսեր, և տեղաբաշխումից ստացված մուտքը կազմել է 458,563.43 մլն դրամ, իսկ պարտատոմսերի մարմանը/հետգնմանն ուղղվել է 173,807.32 մլն դրամ: Հաշվետու ժամանակահատվածի ընթացքում տեղաբաշխվել են 2,287.45 մլն դրամի խնայողական արժեկտրոնային պարտատոմսեր, որոնցից մուտքը կազմել է 2,322.06 մլն դրամ:

Կատարված գործառնությունների արդյունքում 2023 թվականի սեպտեմբերի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.87% (2022թ. նույն ժամանակահատվածում` 10.45%),
* մինչև մարումը մնացած միջին ժամկետայնությունը` 2,947 օր (2022թ. նույն ժամանակահատվածում՝ 3,455 օր).
* մարման բեռի բաշխվածությունը մինչև 2052 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 1,808.63 մլրդ դրամ (2022թ. նույն ժամանակահատվածում՝ 1,411.52 մլրդ դրամ), որի 7.73%-ը (139.89 մլրդ դրամը) կազմել են կարճաժամկետ պարտատոմսերը, 36.18%-ը (654.27 մլրդ դրամը)՝ միջնաժամկետ պարտատոմսերը, 55.78%-ը (1,008.84 մլրդ դրամը)՝ երկարաժամկետ պարտատոմսերը և 0.31%-ը (5.65 մլրդ դրամը)՝ խնայողական պարտատոմսերը:

2023 թվականի սեպտեմբերի 30-ի դրությամբ շրջանառության մեջ գտնվող գանձապետական պարտատոմսերի 91.43%-ը (1,653.55 մլրդ դրամ) ձեռք է բերվել ռեզիդենտների կողմից, իսկ մնացած ծավալը՝ 8.57%-ը ( 155.08 մլրդ դրամ)` ոչ ռեզիդենտների կողմից:

3.1 մլն դրամ տրամադրվել է մուրհակների մարմանը` նախատեսված 6.6 մլն դրամի դիմաց՝ պայմանավորված մուրհակատերերի կողմից մարման ներկայացված մուրհակների ծավալով։

2023 թվականի ինն ամիսների ընթացքում ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑132.2 մլրդ դրամ` ծրագրված 192.1 մլրդ դրամի դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ իննամսյա ծրագրով նախատեսված 215.9 մլրդ դրամ օգտագործման դիմաց 142.4 մլրդ դրամ աճով, որից 7 մլրդ դրամն ուղղվել է կայունացման դեպոզիտային հաշվի համալրմանը:

1. *Ներքին ֆինանսական ակտիվների հաշվին դեֆիցիտի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ**  **(%)** |
| **Ֆինանսական զուտ ակտիվներ** | **(86.3)** | **192.1** | **(132.2)** | **(68.8)** |
| Բաժնետոմսերի և կապիտալում այլ մասնակցության ձեռքբերում | (3.4) | (20.0) | (5.8) | 28.9 |
| Վարկերի և փոխատվությունների տրամադրում | (2.9) | (23.7) | (7.4) | 31.0 |
| Տրամադրված վարկերի և փոխատվությունների վերադարձից մուտքեր | 24.3 | 20.0 | 23.4 | 116.8 |
| Այլ ֆինանսական ակտիվներ | (104.3) | 215.9 | (142.4) | (66.0) |

2023 թվականի իննամսյա ծրագրով նախատեսվել էր շուրջ 23.7 մլրդ դրամ վարկերի տրամադրում ՀՀ ռեզիդենտներին, որից 17.6 մլրդ դրամը՝ արտաքին աջակցությամբ իրականացվող ծրագրերի շրջանակներում, 6.1 մլրդ դրամը՝ ներքին ռեսուրսների հաշվին: Հաշվետու ժամանակահատվածում փաստացի տրամադրվել է 7.4 մլրդ դրամ՝ արտաքին աջակցությամբ իրականացվող ծրագրերի շրջանակներում: Մասնավորապես՝ 6.7 մլրդ դրամ է տրամադրվել Վերակառուցման և զարգացման եվրոպական բանկի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմերի ներդրման ֆինանսական աջակցության ծրագրի շրջանակներում՝ կազմելով նախատեսված միջոցների 75.1%-ը, որը պայմանավորված է պետական բյուջե վճարվող հարկերի համար նախատեսված միջոցները չօգտագործելու հանգամանքով: Միջոցառման շրջանակներում նախատեսված ավտոբուսներն ամբողջությամբ ձեռք են բերվել:

236.8 մլն դրամ (նախատեսված միջոցների 23.5%-ը) տրամադրվել է «Կոտայքի և Գեղարքունիքի կոշտ կենցաղային թափոնների կառավարում» ՍՊԸ-ին՝ Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում: Ցածր կատարողականը պայմանավորված է պատվիրատուի կողմից բացահայտված շինարարական թերությունների առկայությամբ, որոնք գտնվում են շտկման փուլում:

Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է նախատեսված միջոցների 15.4%-ը՝ 111.3 մլն դրամ՝ հիմնականում պայմանավորված նրանով, որ ընկերության կողմից խախտվել են պայմանագրային պարտավորությունները, և կապալառուի հետ քննարկվում են փոխադարձ համաձայնությամբ պայմանագիրը դադարեցնելու դրույթները:

Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրված ենթավարկի կատարողականը կազմել է 40.8%՝ 258.9 մլն դրամ՝ պայմանավորված ենթակայանի վերակառուցման պայմանագրի շրջանակներում շահագործման հանձնման վկայականի թողարկման և վերջնավճարի վճարման ուշացմամբ, ինչպես նաև, աշխարհաքաղաքական իրավիճակից ելնելով, կոմպլեկտավորող մասերի ուշ մատակարարմամբ, ինչպես նաև արտարժույթի՝ կանխատեսվածից ցածր փաստացի փոխարժեքով:

Չեն իրականացվել Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում Ազգային վենչուրային ֆոնդի 3.9 մլրդ դրամ ներդրումները՝ ՀԲ-ի կողմից վենչուրային ֆոնդի կառավարչի ընտրության վերաբերյալ բացասական պատասխանով պայմանավորված:

Չի օգտագործվել Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևանի էներգաարդյունավետության ծրագրի երկրորդ փուլի վարկային ծրագրի շրջանակներում նախատեսված 2 մլրդ դրամը, քանի որ համաձայնագրերը գտնվել են կնքման փուլում:

Հաշվետու ժամանակահատվածում «Հայկական ատոմային էլեկտրակայան» ՓԲԸ-ին նախատեսված 4.5 մլրդ դրամ բյուջետային վարկը չի տրամադրվել, քանի որ քննարկվում է այն 2025 թվական տեղափոխելու հարցը:

«ՍԱՀԱԿՅԱՆՇԻՆ» ՓԲԸ-ին նախատեսված 1.6 մլրդ դրամ բյուջետային վարկը նույնպես չի տրամադրվել, քանի որ վարկային պայմանագիրը կնքվել է սեպտեմբերի վերջին, իսկ փաստացի վարկի տրամադրումը կատարվել է գրավի պայմանագիր կնքելուց և գրավի իրավունքի գրանցումից հետո՝ հոկտեմբերի 3-ին:

Նախկինում պետական բյուջեից ռեզիդենտներին տրամադրված վարկերից հաշվետու ժամանակահատվածում վերադարձվել է 23.4 մլրդ դրամ՝ ծրագրված 20 մլրդ դրամի դիմաց, ինչը հիմնականում պայմանավորված է «Հայկական ատոմակայան» ՓԲԸ-ին տրամադրված վարկի և COVID‑19-ի տնտեսական հետևանքների չեզոքացման 3-րդ միջոցառման շրջանակներում տրամադրված վարկերի վաղաժամկետ մարմամբ: Վերադարձված միջոցներից շուրջ 12 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով ծրագրի 122.1%-ով կատարում, 2.4 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որը կազմել է ծրագրի 104.4%-ը, 1.8 մլրդ դրամը՝ ՀՀ կենտրոնական բանկից, որն ամբողջությամբ ապահովել է ծրագիրը և 1.1 մլրդ դրամը՝ «Բարձրավոլտ էլեկտրական ցանցեր» ՓԲԸ-ի կողմից, որը կազմել է ծրագրի 100.8%-ը: Ծրագրված մուտքերի գերազանցումը նաև պայմանավորված է հաշվարկներում կիրառվող լողացող տոկոսադրույքի աճով: COVID-19-ի տնտեսական հետևանքների չեզոքացման 3‑րդ միջոցառման շրջանակներում տրամադրված վարկերից հաշվետու ժամանակահատվածում վերադարձվել է 1.4 մլրդ դրամ, որը հաշվետու ժամանակահատվածում նախատեսված չէր:

Բաժնետոմսերի և կապիտալում այլ մասնակցության ձեռքբերման նպատակով հաշվետու ժամանակահատվածում նախատեսվել էր տրամադրել 20 մլրդ դրամ, որից օգտագործվել է 5.8 մլրդ դրամը՝ ապահովելով ծրագրի 28.9% կատարողական: Ցածր կատարողականը հիմնականում պայմանավորված է նրանով, որ չի տրամադրվել «Ջրառ» փակ բաժնետիրական ընկերության կանոնադրական կապիտալի ավելացման նպատակով նախատեսված 12.2 մլրդ դրամը, քանի որ ՀՀ կառավարության որոշմամբ բաժնետոմսերի ձեռքբերման ժամկետ է սահմանվել 30.04.2024թ:

Չի տրամադրվել նաև «Հայաստանի պետական հետաքրքրությունների ֆոնդ» փակ բաժնետիրական ընկերության կանոնադրական կապիտալի ավելացման համար նախատեսված շուրջ 2.1 մլրդ դրամը, քանի որ ընկերության կառավարումը ՀՀ վարչապետի աշխատակազմից ՀՀ էկոնոմիկայի նախարարությանը փոխանցելու հետ կապված՝ «Հայաստանի պետական հետաքրքրությունների ֆոնդ» ՓԲԸ-ի կանոնադրության մեջ չի կատարվել համապատասխան փոփոխության պետական գրանցումը:

Օգտագործված միջոցներից 5 մլրդ դրամը (100%) տրամադրվել է Տնտեսական երկարաժամկետ զարգացմանն ուղղված առաջին միջոցառման շրջանակներում ներդրումների խթանման նպատակով «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդին:

2023 թվականի ինն ամիսներին ՀՀ պետական բյուջեի պակասուրդի արտաքին ֆինանսավորման աղբյուրներում -86.8 մլրդ դրամ են կազմել փոխառու զուտ միջոցները:

1. *Արտաքին փոխառու միջոցների հաշվին դեֆիցիտի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ**  **(%)** | **2023թ. ինն ամիսները 2022թ. ինն ամիսների նկատմամբ**  **(%)** |
| **Փոխառու զուտ միջոցներ** | **(10.6)** | **(82.1)** | **(86.8)** | **105.7** | **820.7** |
| Վարկերի և փոխատվությունների ստացում | 64.1 | 133.2 | 68.0 | 51.0 | 106.0 |
| Ստացված վարկերի և փոխատվությունների մարում | (74.7) | (90.5) | (81.4) | 89.9 | 108.9 |
| Արժեթղթերի (բացառությամբ բաժնետոմսերի և կապիտալում այլ մասնակցության) թողարկումից և տեղաբաշխումից զուտ մուտքեր |  | (124.8) | (73.4) | 58.8 |  |

2023 թվականի ինն ամիսների ընթացքում ՀՀ պետական բյուջեի պակասուրդի ֆինանսավորումն արտաքին վարկատուների աջակցության հաշվին կազմել է 68 մլրդ դրամ, որից նպատակային ծրագրերի շրջանակներում ստացվել է շուրջ 28.1 մլրդ դրամ, որը կազմել է իննամսյա ծրագրված ցուցանիշի 37.9%-ը, իսկ բյուջետային աջակցության նախատեսված 59.1 մլրդ դրամից ստացվել է 39.9 մլրդ դրամը կամ 67.5%-ը: Բյուջետային աջակցության վարկը ստացվել է ՎԶՄԲ-ից՝ «Կանաչ, դիմակայուն և ներառական զարգացման քաղաքականության վարկ» բյուջետային աջակցության վարկային համաձայնագրի շրջանակներում՝ կազմելով ծրագրված ցուցանիշի 101%-ը, իսկ նույն վարկի համաֆինանսավորման նպատակով ՕՊԵԿ-ի Միջազգային զարգացման հիմնադրամի (ՕՄԶՀ) կողմից նախատեսված 19.6 մլրդ դրամ վարկային միջոցները չեն ստացվել:

2023 թվականի ինն ամիսներին արտաքին վարկատուների աջակցությամբ իրականացվող նպատակային ծրագրերի շրջանակներում վարկային միջոցները հիմնականում տրամադրվել են ԱԶԲ, ՀԲ և ՎԶԵԲ կողմից:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)
2. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. ինն ամիսների փաստ** | **Կշիռն ընդամենը մարումներում (%)** | **2022թ. ինն ամիսների փաստ** | **Կշիռն ընդամենը մարումներում (%)** |
| **Արտաքին վարկերի մարում** | **74.7** | **100.0** | **81.4** | **100.0** |
| Միջազգային կազմակերպություններ | 47.2 | 63.2 | 54.4 | 66.8 |
| Օտարերկրյա պետություններ | 26.7 | 35.7 | 26.3 | 32.3 |
| Առևտրային բանկեր | 0.8 | 1.1 | 0.7 | 0.9 |

2023 թվականի ինն ամիսների ընթացքում վարկերի մարմանն ուղղվել է 81.4 մլրդ դրամ՝ կազմելով ծրագրի 89.9%-ը: Շեղումը պայմանավորված է հետևյալ գործոններով.

* արտաքին վարկերի գծով ստացումների պլանի թերակատարում ըստ առանձին վարկային ծրագրերի: Մասնավորապես մեծ ազդեցություն է թողել Գերմանիայի KfW «Ախուրյան գետի ջրային ռեսուրսների ինտեգրված կառավարման ծրագիր, I փուլ» վարկի գծով մասհանման պլանի թերակատարումը, ինչով պայմանավորված պլանավորված` 2,671.5 մլն դրամ մարման փոխարեն փաստացի մարվել է 251.8 մլն դրամ,
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքների տարբերությունը,
* արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությունը: Այսպես՝ կառավարության արտարժութային պարտքի մարման գծով վճարումների համար 2023թ. ինն ամիսների ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 389.85, մինչդեռ 2023թ. պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 6.6 մլրդ դրամով կամ 8.9%-ով, իսկ դոլարային արտահայտությամբ՝ 42.5 մլն ԱՄՆ դոլարով: Տարբերությունները հիմնականում պայմանավորված են եղել արտաքին վարկերի ծավալների աճով, Արժույթի Միջազգային Հիմնադրամի կողմից տրամադրված վարկի մայր գումարի մարման արտոնյալ ժամկետի ավարտով և արտարժույթների նկատմամբ ՀՀ դրամի փոխարժեքների փոփոխությամբ: Այսպես, 2023թ. ինն ամիսների ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 389.85՝ 2022թ. ինն ամիսների 449.57 փոխարժեքի դիմաց:

2023 թվականի ինն ամիսների ընթացքում կատարված մարումների շուրջ 79.6%-ը բաժին է ընկնում թվով 5 վարկատուների՝ Զարգացման Միջազգային Ընկերակցություն (22.6%), Ասիական Զարգացման Բանկ (15.2%), Ռուսաստանի Դաշնություն (18.6%), Արժույթի Միջազգային Հիմնադրամ (16.3%) և Վերակառուցման և Զարգացման Միջազգային Բանկ (6.9%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 31%, ֆիքսված տոկոսադրույքով վարկերի գծով վճարումների տեսակարար կշիռը՝ 69%:

2025թ. մարվող արտարժութային պարտատոմսերի հետգնման գծով 2023թ. սեպտեմբերի 28‑ին որպես մայր գումարի մարում վճարվել է 186.834 մլն ԱՄՆ դոլար, որը փոխարկվել է 1 ԱՄՆ դոլարի դիմաց 392.83 դրամ փոխարժեքով, և դրամով արտահայտված վճարումը կազմել է շուրջ 73.4 մլրդ դրամ: Նշենք, որ այս նպատակով նախատեսվել էր 124.8 մլրդ դրամի մարում, սակայն հետգնումը կատարվել է փաստացի պահանջարկի հիման վրա, որի ճշգրիտ կանխատեսումը անհնար է:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑140.4 մլրդ դրամ` 96.4%-ով ապահովելով իննամսյա ծրագրով նախատեսված ցուցանիշը: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդից նախատեսված 160.9 մլն դրամի փոխարեն ավելի քան 4 մլրդ դրամի օգտագործմամբ: 143.3 մլրդ դրամ ուղղվել է Լեռնային Ղարաբաղին վարկի տրամադրմանը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 343.6 մլն դրամ կամ ծրագրային ցուցանիշի 97.6%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Բաժնետոմսերի և կապիտալում այլ մասնակցության ձեռքբերման համար օգտագործվել է 1.5 մլրդ դրամ և ապահովել իննամսյա ծրագրի 59.5%-ով կատարում: Շեղումը հիմնականում պայմանավորված է Եվրասիական վերաապահովագրական ընկերության բաժնեմասերի ձեռքբերման նպատակով նախատեսված 725.6 մլն դրամը չօգտագործելու հանգամանքով՝ պայմանավորված նրանով, որ Ղազախստանի Հանրապետությունը հաշվետու ժամանակահատվածում չի ավարտել պայմանագրի վավերացման գործընթացը, ինչի արդյունքում վճարումը չի կատարվել:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. ինն ամիսների փաստ** | **2023թ. ինն ամիսների ճշտված պլան** | **2023թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2023թ. ինն ամիսները 2022թ. ինն ամիսների նկատմամբ**  **(%)** |
| **Ֆինանսական զուտ ակտիվներ,** այդ թվում` | **(126.7)** | **(145.6)** | **(140.4)** | **96.4** | **110.8** |
| Վարկերի և փոխատվությունների տրամադրում (Լեռնային Ղարաբաղին) | (130.4) | (143.6) | (143.3) | 99.8 | 109.8 |
| Տրամադրված վարկերի և փոխատվություն-ների վերադարձից մուտքեր (Վրաստանից) | 0.4 | 0.4 | 0.3 | 97.6 | 93.4 |
| Բաժնետոմսերի և կապիտալում այլ մասնակցության ձեռքբերում | (-1.0) | (2.5) | (1.5) | 59.5 | 153.3 |
| Այլ | 4.4 | 0.2 | 4.0 | 2513.7 | 92.9 |

# ՀՀ ՊԵՏԱԿԱՆ ՊԱՐՏՔԸ

2023 թվականի սեպտեմբերի 30-ի դրությամբ ՀՀ պետական պարտքը կազմել է 4,454.2 մլրդ դրամ (11,322.3 մլն ԱՄՆ դոլար): ՀՀ դրամով և ԱՄՆ դոլարով արտահայտված` ՀՀ պետական պարտքի ցուցանիշներն աճել են համաչափորեն` 6.4%: Դա պայմանավորված է եղել 2022 թվականի տարեվերջի և 2023 թվականի երրորդ եռամսյակի վերջի դրությամբ ձևավորված ԱՄՆ դոլար / ՀՀ դրամ փոխարժեքների ոչ էական տարբերությամբ. փոփոխությունը կազմել է ընդամենը (0.2%)՝ 393.57-ից նվազելով մինչև 393.40: ՀՀ պետական պարտքում 2,563.2 մլրդ դրամը (6,515.6 մլն ԱՄՆ դոլարը) կազմել է արտաքին պարտքը, 1,890.9 մլրդ դրամը (4,806.7 մլն ԱՄՆ դոլարը)՝ ներքին պարտքը:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2022թ.** | **Առ 30.09.2023թ.** | **Փոփոխություն, գումար** | **Փոփոխություն (%)** |
| ***(մլրդ դրամ)*** |  |  |  |  |
| **ՀՀ պետական պարտք** | **4,186.7** | **4,454.2** | **267.5** | **6.4** |
| ՀՀ կառավարության պարտք, այդ թվում՝ | 3,969.7 | 4,244.9 | 275.2 | 6.9 |
| * ՀՀ կառավարության արտաքին պարտք | 2,319.7 | 2,354.0 | 34.3 | 1.5 |
| * ՀՀ կառավարության ներքին պարտք | 1,650.0 | 1,890.9 | 241.0 | 14.6 |
| ՀՀ կենտրոնական բանկի պարտք (արտաքին) | 217.0 | 209.3 | (7.7) | (3.6) |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **10,637.7** | **11,322.3** | **684.6** | **6.4** |
| ՀՀ կառավարության պարտք, այդ թվում՝ | 10,086.4 | 10,790.4 | 704.0 | 7.0 |
| * ՀՀ կառավարության արտաքին պարտք | 5,894.1 | 5,983.7 | 89.6 | 1.5 |
| * ՀՀ կառավարության ներքին պարտք | 4,192.3 | 4,806.7 | 614.4 | 14.7 |
| ՀՀ կենտրոնական բանկի պարտք (արտաքին) | 551.3 | 531.9 | (19.4) | (3.5) |

2023 թվականի սեպտեմբերի 30-ի դրությամբ ՀՀ պետական պարտքը 2022 թվականի տարեվերջի համեմատությամբ աճել է 267.5 մլրդ դրամով, իսկ դոլարային արտահայտությամբ` 684.6 մլն ԱՄՆ դոլարով: ՀՀ կառավարության պարտքի տեսակարար կշիռը պարտքի ծավալում կազմել է 95.3%, իսկ ՀՀ կենտրոնական բանկի արտաքին պարտքի կշիռը՝ 4.7%:

2023 թվականի սեպտեմբերի 30-ի դրությամբ ՀՀ կառավարության պարտքի ծավալը 2022 թվականի տարեվերջի համեմատությամբ աճել է 275.2 մլրդ դրամով կամ 6.9%-ով (դոլարային արտահայտությամբ այն աճել է 704.0 մլն ԱՄՆ դոլարով կամ 7%-ով):

Պարտքի ծավալի փոփոխությանը նպաստել են 2023 թվականի հունվարի 1-ից մինչև 2023 թվականի սեպտեմբերի 30-ը իրականացված գործառնությունները՝ փոխառու միջոցների ներգրավում և մայր գումարի մարումներ, մասնավորապես.

* պետական գանձապետական պարտատոմսերի գծով կատարված 492.2 մլրդ դրամի տեղաբաշխումները (մուտքը 458.6 մլրդ դրամ) և 173.8 մլրդ դրամի մայր գումարի մարումները/հետգնումները,
* արտաքին վարկերի գծով կատարված 176.1 մլն ԱՄՆ դոլարի մասհանումները և արտաքին վարկերի գծով կատարված 208.7 մլն ԱՄՆ դոլարի մայր գումարի մարումները,

2023 թվականի սեպտեմբերին իրականացվել է 2025 թվականին մարվող պետական արտարժութային պարտատոմսերի՝ 186.8 մլն ԱՄՆ դոլար ծավալով հետգնում, որի գծով վճարումներն իրականացվել են սեպտեմբեր ամսին, սակայն, քանի որ գործարքի վերջնահաշվարկը տեղի է ունեցել հոկտեմբերի 2-ին, այդ մասով գործառնությունների ազդեցությունը պետական պարտքի վրա կարտացոլվի 2023 թվականի 4-րդ եռամսյակի արդյունքներով:

Կառավարության պարտքի կառուցվածքում արձանագրված փոփոխությունները հիմնականում պայմանավորված են եղել վերը նշված գործոններով և գործառնություններով: Մասնավորապես, 2023 թվականի սեպտեմբերի 30-ի դրությամբ 2022 թվականի դեկտեմբերի 31-ի համեմատությամբ.

* աճել է ոչ ռեզիդենտների կողմից ձեռքբերված պետական գանձապետական պարտատոմսերի տեսակարար կշիռն ընդամենը գանձապետական պարտատոմսերի մեջ՝ 5.6 տոկոսային կետով,
* ներքին պարտքի կշիռն ավելացել է 3 տոկոսային կետով,
* դրամով ներգրաված պարտքի կշիռն ավելացել է 4.8 տոկոսային կետով,
* ռեզիդենտների կողմից ձեռքբերված պարտատոմսերի տեսակարար կշիռն արտարժութային պարտատոմսերի մեջ աճել է 6.3 տոկոսային կետով,
* ֆիքսված տոկոսադրույքով պարտքն ավելացել է 0.4 տոկոսային կետով,
* ըստ մինչև մարումը մնացած միջին կշռված ժամկետի և ըստ թողարկման (ներգրավման) ժամկետայնության կառուցվածքում համապատասխանաբար 2.8 և 3.3 տոկոսային կետերով նվազել է երկարաժամկետ պարտքի կշիռը:

1. *ՀՀ կառավարության պարտքը*

|  |  |  |  |  |
| --- | --- | --- | --- | --- |
| **մլրդ դրամ** | **Առ 31.12.2022** | **Առ 30.09.2023** | **Փոփոխու-թյուն,**  **մլրդ դրամ** | **Փոփոխու-թյուն (%)** |
| ***ՀՀ կառավարության պարտք*** | **3,969.7** | **4,244.9** | **275.2** | **6.9** |
| որից` |  |  |  |  |
| **Արտաքին պարտք** | **2,319.7** | **2,354.0** | **34.3** | **1.5** |
| արտաքին վարկեր և փոխառություններ | 1,772.6 | 1,739.4 | (33.2) | (1.9) |
| ոչ ռեզիդենտների կողմից ձեռքբերված պետական գանձապետական պարտատոմսեր | 44.0 | 155.1 | 111.1 | 252.6 |
| ոչ ռեզիդենտների կողմից ձեռքբերված արտարժութային պետական պարտատոմսեր | 500.2 | 456.7 | (43.5) | (8.7) |
| արտաքին երաշխիքներ | 2.9 | 2.8 | (0.1) | (4.5) |
| **Ներքին պարտք** | **1,650.0** | **1,890.9** | **241.0** | **14.6** |
| ռեզիդենտների կողմից ձեռքբերված պետական գանձապետական պարտատոմսեր | 1,452.3 | 1,653.5 | 201.3 | 13.9 |
| ռեզիդենտների կողմից ձեռքբերված արտարժութային պետական պարտատոմսեր | 188.5 | 231.7 | 43.2 | 22.9 |
| ներքին երաշխիքներ | 9.2 | 5.7 | (3.5) | (38.3) |

1. Աղբյուրը՝ ԱՄՆ տնտեսական վերլուծությունների բյուրո, <https://www.bea.gov/> [↑](#footnote-ref-1)
2. Աղբյուրը՝ Եվրոստատ, <https://ec.europa.eu/eurostat/> [↑](#footnote-ref-2)
3. Աղբյուրը՝ Չինաստանի վիճակագրության ազգային բյուրո, <http://www.stats.gov.cn/> [↑](#footnote-ref-3)
4. Աղբյուրը՝ PMI by S&P Global, <https://www.pmi.spglobal.com/Public/Release/PressReleases?language=en> [↑](#footnote-ref-4)
5. Աղբյուրը՝ ՌԴ տնտեսական զարգացման նախարարություն, <https://economy.gov.ru/> [↑](#footnote-ref-5)
6. ՌԴ 2023թ. երրորդ եռամսյակի տնտեսական աճի ցուցանիշը նախնական գնահատական է՝ հիմնված տնտեսական ակտիվության ցուցանիշի վրա: [↑](#footnote-ref-6)
7. ԱՄՆ համար դիտարկվել է դաշնային ֆոնդերի արդյունավետ տոկոսադրույքը, ԵԳ համար՝ հիմնական վերաֆինանսավորման տոկոսադրույքը, Չինաստանի համար՝ վարկավորման մեկ տարվա տոկոսադրույքը (one-year loan prime rate), ՌԴ համար՝ հիմնական տոկոսադրույքը: [↑](#footnote-ref-7)
8. Աղբյուրը՝ Համաշխարհային բանկ, <https://www.worldbank.org/en/research/commodity-markets> [↑](#footnote-ref-8)
9. Աղբյուրը՝ ՄԱԿ–ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-9)
10. Ճյուղերի մանրամասն ցուցանիշները ներկայացված են Հավելվածում: [↑](#footnote-ref-10)
11. Պետական բյուջեի կապիտալ ծախսերի և պետական բյուջեի միջոցների հաշվին իրականացված շինարարության ծավալների տարբերությունը, ի թիվս այլ գործոնների, պայմանավորված է նաև արտաքին վարկերով շինարարության իրականացման և պետական բյուջեից ֆինանսավորման ժամկետների տարբերությամբ։ [↑](#footnote-ref-11)
12. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված՝ ամսական արտադրության տատանողականության հարթեցման անհրաժեշտությամբ: [↑](#footnote-ref-12)
13. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-13)
14. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառվում են նաև վիճակագրական շեղումները: [↑](#footnote-ref-14)
15. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-15)
16. Ներմուծման տվյալները ներկայացված են ՍԻՖ գներով: [↑](#footnote-ref-16)
17. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-17)
18. Մանրամասն ցուցանիշները ներկայացված են Հավելվածում: [↑](#footnote-ref-18)
19. Ապրանքների լայն տնտեսական դասակարգմամբ (BEC) 2022 թվականի պաշտոնական տվյալները կհրապարակվեն 2023 թվականի վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-19)
20. Մանրամասն ցուցանիշները ներկայացված են Հավելվածում: [↑](#footnote-ref-20)
21. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-21)
22. Աղբյուրը՝ ՀՀ ԿԲ և ՀՀ ՖՆ հաշվարկներ: Առանց դրամի արժևորման վարկերի և ավանդների աճի տեմպերը ՀՀ ՖՆ գնահատականն են՝ արտարժութային վարկերի և ավանդների հաշվարկի համար հիմք ընդունելով 2022թ․ փետրվարի վերջի ԱՄՆ դոլար/ՀՀ դրամ փոխարժեքը։ [↑](#footnote-ref-22)
23. 2022 թվականի ինն ամիսներին ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցություն է տրամադրվել՝ շուրջ 3.7 մլրդ դրամի չափով, որը 2023թ. չկա: [↑](#footnote-ref-23)
24. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով: Ծախսերում ներառվել են Covid-19-ին ուղղված վարկավորման գումարները: [↑](#footnote-ref-24)
25. *Աղյուսակներում նպաստումները հաշվարկվել են նախորդ տարվա կշիռների հիման վրա:* [↑](#footnote-ref-25)
26. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-26)
27. Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2023 թվականի ինն ամիսների պետական բյուջեի մուտքերի վրա, ներկայացված են առանձին տեղեկանքով՝ [5.Տեղեկանքներ\4.Հարկային օրենսդրության փոփոխություններ.docx](5.Տեղեկանքներ/4.Հարկային%20օրենսդրության%20փոփոխություններ.docx): [↑](#footnote-ref-27)
28. Ներառված են Հայաստանի Հանրապետությունում ամուսնության բացակայության մասին տեղեկանք տալու (40.8 մլն դրամ), ՀՀ քաղաքացիություն ստանալու և ՀՀ քաղաքացիությունը փոխելու (48.8 մլն դրամ), Մշակութային արժեքները արտահանելու կամ ժամանակավոր արտահանելու իրավունքի եզրակացություն (թույլատրող փաստաթուղթ) տալու (555 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (278 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-28)
29. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\3. 2023\_9 ամիս\_վարկ.xls](4.Հավելվածներ/3.%202023_9%20ամիս_վարկ.xls), [4.Հավելվածներ\4. 2023\_9 ամիս\_դրամաշնորհ.xls](4.Հավելվածներ/4.%202023_9%20ամիս_դրամաշնորհ.xls): [↑](#footnote-ref-29)
30. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքում՝ [5.Տեղեկանքներ\1.Ծախսեր\_տնտեսագիտական դաս..xls](5.Տեղեկանքներ/1.Ծախսեր_տնտեսագիտական%20դաս..xls): [↑](#footnote-ref-30)
31. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում՝

    [4.Հավելվածներ\1. 2023\_9 ամիս\_ամփոփ ըստ ծրագրերի.xls](4.Հավելվածներ/1.%202023_9%20ամիս_ամփոփ%20ըստ%20ծրագրերի.xls),

    [4.Հավելվածներ\2. 2023\_9 ամիս\_ պատասխանատու,ծրագիր,միջոցառում.xls](4.Հավելվածներ/2.%202023_9%20ամիս_%20պատասխանատու,ծրագիր,միջոցառում.xls),

    [6. 2023\_9 ամիս\_արդյունքային\_ ըստ պատասխանատուների.xls](6.%202023_9%20ամիս_արդյունքային_%20ըստ%20պատասխանատուների.xls)

    [7. 2023\_ 9 ամիս\_արդյունքային\_ ըստ կատարողների.xls](7.%202023_%209%20ամիս_արդյունքային_%20ըստ%20կատարողների.xls): [↑](#footnote-ref-31)
32. Հաշվի են առնվել ՀՀ ներքին գործերի նախարարության ձևավորման արդյունքում կատարված կառուցվածքային փոփոխությունները, որոնց համաձայն ՀՀ արտակարգ իրավիճակների նախարարությունը և ՀՀ ՏԿԵՆ Միգրացիայի և քաղաքացիության ծառայությունն ընդգրկվել են ՀՀ ներքին գործերի նախարարության կազմում: [↑](#footnote-ref-32)
33. Նախկինում ՀՀ ԿԳՄՍ նախարարության պատասխանատվությամբ իրականացվող Ազգային արխիվի ծրագրի «Արխիվային ծառայություններ» միջոցառումը 2023 թվականին ներառվել է ՀՀ արդարադատության նախարարության «Իրավական իրազեկում և տեղեկատվության ապահովում» ծրագրում: [↑](#footnote-ref-33)
34. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-34)
35. Պակասուրդի ֆինանսավորման աղբյուրների մասին մանրամասն տեղեկատվությունը ներկայացված է հետևյալ հավելվածում՝ [4.Հավելվածներ\5. 2023\_9-ամիս\_դեֆիցիտ.xls](4.Հավելվածներ/5.%202023_9-ամիս_դեֆիցիտ.xls), իսկ ֆինանսական ակտիվների ձեռքբերման ու ներգրավված փոխառու միջոցների մարման գծով ելքերի արդյունքային ցուցանիշները՝ հետևյալ տեղեկանքում՝ [5.Տեղեկանքներ\3.Դեֆիցիտ\_արդյունքային ցուցանիշներ.xls](5.Տեղեկանքներ/3.Դեֆիցիտ_արդյունքային%20ցուցանիշներ.xls): [↑](#footnote-ref-35)